Doctor - vNews.mv\nއަންވަރު އިބްރާހީމް 17 February 2019, 11:37\nއަވަދި ނެތި އުޅުނު ބުރަ އުޅުން އަހަރެން ދޫކޮށްލީ ގޮތަކަށް މަޖުބޫރު ވެގެންނެވެ. އެނޫން ގޮތެއް ނެތިގެންނެވެ. އަންހެނުންނާއި ދަރިފުޅުގެ އާދޭސްތަކާ ހެދިއޭ ވެސް ބުނެވިދާނެއެވެ. ނަމަވެސް އެ މަޖުބޫރު ބަދަލުވުމުން ލިބުނު ވަކި މޮޅެއް ނެތެވެ. މުޅި މީހާގެ ހަށިގަނޑަށް ދިޔައީ ބަދަލު އަންނަމުންނެވެ. އެތެރެ ހަށީގައި އަޅަމުން ދިޔަ ވޭން ދިޔައީ ގަދަވަމުންނެވެ. ދުވަސް ވާވަރަކަށް އަހަރެންގެ ކެތްތެރިކަން ވެސް ދިޔައީ ކޮޅުން ލަމުންނެވެ. އެކަން އެންމެ ގާތުން އިހުސާސް ކުރަމުން ދިޔައީ އަހަރެންގެ އަންހެނުންނެވެ.\n"މިހާރު ކިހައި ވަރަކަށް ބުނެވިއްޖެ ޑޮކްޓަރަށް ދައްކަން ހިނގާށޭ. ހަމަ ތި ހުންނަނީ ގަދަހަދާލާފައި އެކަން ނުކުރާން. ބަލަ ދެއްކީމާތާ ދެން ވެސް އެނގޭނީ ތިޔަ ވާގޮތެއް" އަންހެނުންގެ ވާހަކަތައް ފެށުނެވެ. އެއީ ހުއްޓުމެއް ނެތް ހާސަރުތަކެކެވެ. ކޮންމެ ދުވަހަކު ކަހަލަ ގޮތަކަށް އިވޭ ޖުމުލަތަކެކެވެ. އެކި ދުވަހު އެކި ރާގުގައެވެ. އެކި ބަސްކޯޅިތަކުންނެވެ.\n"ދެއްކިޔަސް ވާކަމެއް އޮންނާނެތަ؟ ކިތައް ފަހަރު ދެއްކިއްޖެ. ކިތައް ދިވެހި ޑޮކްޓަރުންގެ ގާތަށް ދެވިއްޖެ؟ ވާގޮތެއް ވާންވީގޮތެއް އެއިން މީހަކަށް ބުނެދޭން އެނގުނުތަ؟ ބުނާނީ ކޮންމެވެސް ޓެސްޓެއް ހަދަން. ހަރާން އެއްޗެއް އެނގޭނެ ނަމަ؟" އަންހެނުންގެ ވާހަކަތައް އަޑުއަހަން ނުއިނދެވިގެން އަހަރެން ވެސް ފެށީމެވެ. އަހަރެން ދެއްކީ އަހަރެންނަށް ކުރެވުނު ތަޖުރިބާތަކުގެ ވާހަކައެވެ.\n"ބަލަ ދެތިން ފަހަރު ދައްކައިގެން ނޭނގުނު އެތައް ކަމެއް ދެން ވެސް އެނގިދާނެއްނު. ޑޮކްޓަރަށް ނުދައްކަ ތި ގޮތަކަށް ކިތަންމެ ވާހަކައެއް ދެއްކިޔަސް ތި ކަން ރަނގަޅުވާނެތަ؟" އަންހެނުން ކުރީ އަހަރެންނަށް ނޫނެކޭ ބުނަން މަޖުބޫރު ސުވާލެކެވެ. އެއީ ކަން އޮތްގޮތެވެ. ހަށިގަނޑަށް ޝިފާ ލިބެން އޮތް ހަމައެކަނި ގޮތް ވެސް މެއެވެ.\n"އިތުރަށް މި ތަނުގެ ޑޮކްޓަރަކަށް ދައްކާހިތެއް ނެތް. ދިހަ ދުވަސް ތެރޭ އިންޑިއާއަށް ފުރާގޮތަށް އެ އޮތީ ހަމަޖެހިފައި. ދަރިފުޅު އެވަނީ ޓިކެޓް ވެސް ނަގާފައި. ބޭކާރު ޚަރަދެއް ކުރުމުގެ މާނައެއް ނެތް" އަހަރެން ބޭނުންވީ އަންހެނުން ހިތްހަމަ ޖައްސާލަދޭށެވެ. އަމިއްލަ ނަފުސަށް ވެސް ހިތްހަމަ ޖެހުން ލިބިގަންނާށެވެ.\nފަރުވާ ހޯދުމަށްޓަކައި އަހަރެންނާއި ދަރިފުޅާއި އަންހެނުން އިންޑިއާއަށް ދިޔައީމެވެ. އޭރުވެސް އަހަރެންގެ މައްސަލަތަކެއް ހުރިކަން އަހަރެންނަށް އެނގެއެވެ. އުޅެނީ އާދައިގެ ކުޑަ މައްސަލައެއް ނޫންކަން ވެސް އަހަރެންނަށް ގަބޫލުކުރެވެއެވެ. ދަރިފުޅުގެ ދުލުން އެކަން އަހަރެންގެ ގާތުގައި ނުބުނި ނަމަވެސް އެ ދަރިފުޅުގެ މޫނުމަތިންނާއި ޢަމަލުތަކުން އަހަރެންނަށް އެކަން ދެނެގަނެވުނެވެ. އަންހެނުންނަށް އައި ކުއްލި ބަދަލުން އެކަން އިހުސާސް ކުރެވުނެވެ.\n"މިހާރު ކިހިނެކޯ ވާންވީ؟" އަހަރެން ސުވާލު ކުރީމެވެ.\n"އޮޕްރޭޝަނަކަށް ބައްޕަ ތައްޔާރު ވާންވީ. ވަރަށް އަވަހަށް މިކަން ކުރަން އެބަ ޖެހޭ. ބައްޕަގެ ހިތަށް ލޭ ފޮނުވާ ހަތަރު ވޭލުގެ ތެރެއިން ދެ ވޭލެއް ފުރިހަމައަށް މަސައްކަތެއް ނުކުރޭ. މި މީހުން ބުނަނީ މަސްނޫޢީ ވޭލެއް ލައްވަން ޖެހޭކަމަށް" ވެގެން އުޅޭ ގޮތާއި ވާންވީ ގޮތް ފުރަތަމަ ފަހަރަށް ދަރިފުޅު އަހަރެންނަށް ކިޔައި ދިނެވެ.\nކަމުގެ ބޮޑުކަމާއި ކޮންމެ ކަމަކަށް ވެސް ކެތްތެރިވާން ޖެހޭކަމާއި މިފަދަ އެތައް އޮޕަރޭޝަނެއް ކިމްސް ހޮސްޕިޓަލުން ކޮށްފައިވާއިރު ގިނަ އޮޕަރޭޝަންތައް ވަރަށް ކާމިޔާބު ކަންވެސް ދަރިފުޅު ބުނެދިނެވެ. ނަމަވެސް އެ ވާހަކަތަކުން މާ ބޮޑު ހިތްހަމަ ޖެހުމެއް އަހަރެންނަކަށް ނުލިބުނެވެ. ނަފުސުގެ މައްޗަށް ގަދަދައްކާނެހާ ހިތްވަރެއް އަހަރެންނަކަށް ނުހޯދުނެވެ. އަހަރެންނާ ހައެއްކަ ފޫޓް ދުރުގައި ގޮނޑިއެއްގައި އިން އަންހެނުންނާ ހަތަރުކަޅި ހަމަކޮށްލެވުމުން އަހަރެންގެ ދެ ލޮލުން ވެސް ހޯސްލާފައި ދެމިގަތީ ކަރުނައެވެ. ތިރީ ތުންފަތުގައި މަތީ ދަތްޕިލާ ޖައްސާލުމަށްފަހު އަހަރެންނަށް ދެ ލޯ މަރާލެވުނެވެ. ހީވީ މަރު އަހަރެންނަށް ގޮވާހެންނެވެ. އަހަރެންގެ ނޭވާގައި މީހަކު ހިފަހައްޓާ ހެންނެވެ. އަހަރެންގެ ވިންދުގައި ހިފައި މީހަކު ތަޅުވާހެންނެވެ. މުޅި މީހާ ތުރުތުރު އަޅަން ފެށިއެވެ. އަހަރެން ހަމައަކަށް އެޅުވޭތޯ ދަރިފުޅު މަސައްކަތް ކުރަން ފެށިއެވެ.\n"ތިހާ ބޮޑަށް ހާސްނުވޭ ބައްޕާ! އިރާދަކުރެއްވިއްޔާ ހުރިހާ ކަމެއް ވެސް ވާނީ ރަނގަޅަށް. ޑޮކްޓަރުން އެބަ ބުނޭ ރަނގަޅު ކުރެވޭނޭ. މިއަށް ވުރެ މާ ބޮޑެތި އޮޕަރޭޝަންތައް ވެސް މި މީހުން އެ ވަނީ ކާމިޔާބުކަމާއެކު ކޮށްފައި. އަނެއްކާ މިކަން ކުރަނީ ޓީމަކުން. އިރާދަކުރެއްވިއްޔާ ހުރިހާ ކަމެއްވެސް ދާނީ ރަނގަޅަށް" ދަރިފުޅު ދިޔައީ އަހަރެން ހިތްހަމަ ޖައްސައި ދެމުންނެވެ. އަންހެނުން ދިޔައީ އަހަރެންގެ ބުރަކަށީގައި ފިރުމަމުންނެވެ.\nއޮޕްރޭޝަން ތިއޭޓަރަށް އަހަރެން ވެއްދީ ގަދަ ނޫ ކުލައިގެ ޚާއްޞަ ހެދުމެއްގައެވެ. އެތަނަށް ވަނުމުގެ ކުރިން ދަރިފުޅުގައި އަހަރެންނަށް އޮޅުލައި ގަނެވުނެވެ. ދުރުގައި ހުރި އަންހެނުން ގާތްކޮށްލެވުނެވެ. އެ ވަގުތު ވެސް ދަރިފުޅުގެ ހިތްވަރުގެ ބަސްތައް ތަކުރާރުކުރަމުން ދިޔައެވެ. ވަފާތެރި އަންހެނުންގެ ފިރުމުންތައް އޮހެމުން ދިޔައެވެ. އަންހެނުން ބަޑި ފަޅައިގެން ދިޔައީ އެ ވަގުތެވެ. ނުރޯން ކިތަންމެ ގަދަ ދެއްކިޔަސް ކެތްތެރިކަން ކޮޅުންލީއެވެ. އެ ޖަޒުބަތުތައް ބަންޑުންވީއެވެ.\nދެންވީގޮތެއް އަހަރެންނަކަށް ނޭނގެއެވެ. ހޭ އެރިއިރު އަހަރެންނާ ސުވާލު ކުރަމުން ދިޔައީ އަންހެނެކެވެ. އޭނާ ސުވާލުކުރަމުން ދިޔައީ ދިވެހި ބަހުންނެވެ. މާ ބޮޑު ތަދެއް އިހުސާސް ނުކުރެވުނަސް ހަށިގަނޑު ބަރުހެލި ވެފައިވާކަން އަހަރެންނަށް އިހުސާސް ކުރެވުނެވެ. އެ ބަރުހެލި ކަމުގައި އަހަރެންނަށް އަހައި ލެވުނީ ނިމުނީ ހެއްޔެވެ؟ އެ އަންހެން މީހާ، ބޯ ޖަހާލަމުން ހިނިތުންވެލަމުން ޖަވާބު ދިނެވެ.\nއަހަރެން ހޭ އެރިތާ މާ ގިނަ އިރުތަކެއް ނުވަނީސް ދަރިފުޅާ އަންހެނުން އަހަރެންނާ ބައްދަލުވިއެވެ. ހިތްހަމަ ޖެހުމުގެ ނޭވާއެއް އަހަރެންނަށް ލެވުނުހެން ހީވިއެވެ. ހިނިތުންވެފައިވާ އެ ދެ މޫނު ފެނުނު ނަމަވެސް ލެވުނު ފުން ނޭވާއާއެކު އެތެރެ ހަށީގެ ވޭނީ ތަދެއް އަހަރެންގެ މުޅި ހަށިގަނޑަށް ފެތުރިގެންދިޔައެވެ. އެ އިހުސާސާއެކު ދެ ލޯ މަރާލެވުނެވެ. މާގިނަ އިރުތަކެއް ނުވަނީސް އަންހެނުންނާއި ދަރިފުޅު އަހަރެންނާ ވަކިވިއެވެ.\nޑޮކްޓަރުންނާއި ނަރުހުން އަހަރެންނަށް ޚިދުމަތް ދެމުން ދިޔަކަން އަހަރެންނަށް އެނގެއެވެ. އެއިން ކޮންމެ މީހަކު އަހަރެންނަށް ވަރަށް ރަނގަޅެވެ. ޚާއްޞަކޮށް އެކަކު އަހަރެންނަށް ފާހަގަ ކުރެވުނެވެ. އެއީ ހޭ އެރި ވަގުތު އަހަރެންނާ ވާހަކަދެއްކި މީހާއެވެ. އޮޕަރޭޝަން ކުރުމުގައި އެންމެ އިސްކޮށް އުޅުނު މީހާ ވެސް މެއެވެ. އަޖައިބުވީ އޭނާ ދިވެހި ބަހުން ވާހަކަދައްކާތީއެވެ. އެފަދަ މީހަކު އެ ހޮސްޕިޓަލުގައި އުޅޭތީއެވެ. އެކަން އަންހެނުންނާއި ދަރިންނަށް ނޭނގޭތީއެވެ.\nޖެހިގެން އައި ދުވަހުގެ ހެނދުނުގެ ވަގުތު އަހަރެންނާ ދަރިފުޅު ބައްދަލުވީ ދިވެހި މީހާއާ އެކުއެވެ. އެ މީހާ ވަރަށް ހިނިތުންވެގެން ހުރެ ދަރިފުޅާ ވާހަކަދެއްކިއެވެ. އަހަރެންގެ ހާލު ރަނގަޅު ވަމުން އަންނަކަމާއި ހުރިހާ ކަމެއް ވެސް ހީކުރި ގޮތަށް ދާކަމުގައި ބުންޏެވެ.\n"މީ ދިވެހި ޑޮކްޓަރެއް ދޯ؟" އަހަރެން ސުވާލުކުރީ އަހަރެންގެ ބޮލުގައި ފިރުމަން ހުރި ދަރިފުޅަށެވެ.\n"ރަނގަޅު. މިއީ ދިވެއްސެއް. މި ޑޮކްޓަރު މަސައްކަތް ކުރަނީ މި ތަނުގައި. ބައްޕަ ގާތުގައި ކުރިން އެ ވާހަކަ ނުބުނީ ބައްޕަ ހިތްހަމަ ނުޖެހިދާނެތީ. މި ޑޮކްޓަރާއެކު އިންޑިއާގެ ދެ ޑޮކްޓަރަކު ވެސް އޮޕަރޭޝަން ކުރުމުގައި ހަރަކާތްތެރިވި. ނަމަވެސް އިސްކޮށް ހުރީ މި ޑޮކްޓަރު" ބައްޕަގެ ސުވާލަށް އަހަރެން ޖަވާބު ދިނީމެވެ.\n"ރަނގަޅު. އަޅުގަނޑަކީ ދިވެއްސެއް. ދިވެހިރާއްޖޭން ޑޮކްޓަރީކަން ކިޔެވި މީހެއް. އަޅުގަނޑަށް އެނގޭ ތީ ކާކުކަން. މާ ކުރިން ވެސް ދަންނަން. އަޅުގަނޑަކީ ކާކުކަން ވެސް އެނގިލައްވާނެ ކަންނޭނގެ. އަޅުގަނޑަކީ ރާއްޖޭގައި އެންމެ ފުރަތަމަ ހިންގި މެޑިކަލް ޑޮކްޓަރުން ތަމްރީނު ކުރާ ކޯހުގެ ފުރަތަމަ ބެޗުގެ ދަރިވަރެއް. އަޅުގަނޑަށް ދިވެހި ކިޔަވައި ވެސް ދެއްވީމެއް ނޫންތޯ؟" ޑޮކްޓަރު ދެއްކި ވާހަކަތަކުން ހަނދާނުގެ ސަފުހާތައް ކެހެމުން މާޒީގެ ތެރެއަށް އަހަރެންގެ ސިކުނޑި ގެނބިގަތެވެ.\n"ތިޔައީ އެ ކޯހުގައި އުޅުނު ކުއްޖެއް؟ އެހެންތަ؟ އެކަމަކު އަދި ނަގައެއް ނުގަނެވުނު" އަހަރެންނަށް ބުނެވުނެވެ.\n"އަހަރެމެން އެންމެންގެ ނަން ލައިގެން ޅެމެއް ވެސް ހަދާފައި ދެއްވީމު ނޫންތޯ؟ އަޅުގަނޑުމެން ލިޔުނު ލިޔުންތައް ހިމަނައިގެން ފޮތެއް ވެސް އެކުލަވައި ލެއްވީމު ނޫންތޯ؟" ޑޮކްޓަރު އިތުރަށް އޮޅުންފިލުވައި ދެއްވިއެވެ. އެ ވާހަކަތަކުން އެއީ އެ ކޯހުގެ ކުއްޖެއްކަން އަހަރެންނަށް ޔަގީން ކުރެވުނެވެ. ޑޮކްޓަރު ވަނީ އަހަރެންގެ މާޒީއަށެވެ. ކުޅެލީ އަހަރެންގެ އުފާވެރި ހަނދާންތަކާއެވެ. އެ ހަނދާންތަކުގައި އެތައް އިރަކު އޮވެވުނެވެ. ނަމަވެސް އެ ހަނދާންތަކުން ދެން ކުރަން ފެށީ މަލާމާތެވެ. ކުރަން ފެށީ ނަފުސުގެ މޮޔަކަމުގެ ޝަކުވާއެވެ.\nތެދެކެވެ. އަދާހަމައަށް ދިވެހި ޑޮކްޓަރުންނަށް އަހަރެން އިތުބާރެއް ނުކުރަމެވެ. އެ މީހުންނަށް ކަންކަން އެނގޭނެކަމަކަށް ވެސް ގަބޫލެއް ނުކުރަމެވެ. މިފަދަ މޮޅު ޑޮކްޓަރަކު ހުންނާނެ ކަމަކަށް ވެސް ގަބޫލެއް ނުކުރަމެވެ. ނަމަވެސް އަހަރެންނަށް ފަރުވާ އެ ދިނީ ދިވެއްސެކެވެ. އަހަރެން ވެސް ކިޔަވައިދިން މީހެކެވެ. މިއީ ކޮން ކަހަލަ އިއްތިފާގެއް ހެއްޔެވެ؟ އަހަރެންގެ ގަބޫލުކުރުމަކީ ކޮން ކަހަލަ ގަބޫލުކުރުމެއް ހެއްޔެވެ؟ އެ ގަބޫލުކުރުން މި ސިކުނޑީގައި ހަރުލީ ކީއްވެ ހެއްޔެވެ؟ އެހައި ގިނަ ދުވަހު ކިޔަވައިދިން އިރު ވެސް އެ ވިސްނުން ރޯ ނުފިލީ ކީއްވެ ހެއްޔެވެ؟\nބޮލަށް ޖަމާވަމުން ދިޔަ ސުވާލުތަކާއި ޚިޔާލުތަކުން އަހަރެންނަށް ނުކުމެވުނީ ދިވެހި ޑޮކްޓަރު އައިސް އަހަރެންގެ ގާތުގައި މަޑުކޮށްލުމުންނެވެ. އޭނާ ދެއްކީ އޭނާގެ ފޯނެވެ. އޭގައި ވަނީ އެ ކޯހުގެ ހުރިހާ ދަރިވަރުންގެ ނަން ހިމަނައިގެން އަހަރެން ހެދި ކުރު ޅެމެކެވެ. އެ ބައިތުތައް ޑޮކްޓަރުގެ ދުލުން ކިޔައިދިންއިރު ހިތަށް އެރީ އަދި މާ ބޮޑެތި ސުވާލުތަކެކެވެ. އެ ކޯހުން ކިޔެވި ދެން ތިބި ކުދީން ކޮބައި ހެއްޔެވެ؟ އެ ކުދިން ވީ ކޮންތާކު ހެއްޔެވެ؟ އެއިން ކޮންމެ ކުއްޖަކު ވެސް އެހައި މޮޅު ހެއްޔެވެ؟ ހިތުގައި އުފެދުނު ސުވާލުތައް ދުލުން ބޭރުކުރަމުން ދިޔަ ވަރަކަށް ޑޮކްޓަރު ދިޔައީ ޖަވާބު ދެމުންނެވެ. އެއިން ކޮންމެ ޖަވާބަކުން އަމިއްލަ ޒަމީރަށް ދިޔައީ މަލާތްކުރަމުންނެވެ. ނަމަވެސް ހިތުގެ އަޑިން ފަޚުރުވެރި ކަމާއެކު ބުނެވުނެވެ. ދިވެހި ޑޮކްޓަރުން ވެސް ހާދަ މޮޅެވެ. ހާދަ ކުޅަދާނެއެވެ.


ކޭސްތަކުގެ އަދަދު މައްޗަށްދާތީއާއި، ރެންޑަމް ސާމްޕަލް ވެސް ޕޮޒިޓިވްވަމުން ދާތީ ކޭއާރުއެޗްގެ ހާއްސަ އިލްތިމާސްއެއް\nކުޅުދުއްފުށި ސިޓީގައި ކޯވިޑް-19 ގެ ކޭސްތައް އިތުރުވަމުން އައުމާއި އަދި އެ ސިޓީން ރެންޑަމްކޮށް ނެގުނު ސާމްޕަލްތަކުގެ ތެރެއިން ވެސް ޕޮޒިޓިވް ކޭސްތައް ފެނިފައިވާތީ އިތުރަށް ސަމާލުވެ ރައްކާތެރި ފިޔަވަޅުތަކާއިއެކު އުޅުމަށް ކުޅުދުއްފުށީ ރީޖަނަލް ހޮސްޕިޓަލް (ކޭއާރުއެޗް) އިން އިލްތިމާސް ކޮށްފިއެވެ.\nއެ ހޮސްޕިޓަލުން ވިދާޅުވެފައި ވަނީ ފާއިތުވި ދެ ދުވަހު ނެގުނު ސާމްޕަލްތަކުގެ ތެރެއިން މިހާތަނަށް ނަތީޖާ ނުލިބޭ 94 ސާމްޕަލެއް ހިމެނޭ ކަމަށެވެ. ނަމަވެސް މިއަދު އެ ސާމްޕަލްތަކުގެ ނަތީޖާ ލިބޭނެ ކަމަށެވެ.\nކުޅުދުއްފުށިން އިއްޔެ ވެސް ވަނީ 8 މީހުން ކޯވިޑަށް ޕޮޒިޓިވް ވެފައެވެ. މީގެ ތެރޭގައި ރެންޑަމްކޮށް ނެގުނު2ސާމްޕަލެއް ވެސް ހިމެނެއެވެ. މިހާރު އެ ސިޓީގެ އެކްޓިވް ކޭސްތަކުގެ އަދަދު ވަނީ 42 އަށް އަރާފައެވެ.\nކޭސްތައް މައްޗަށް ދިޔުމާއި ގުޅިގެން އެ ހޮސްޕިޓަލުން ވަނީ ރައްކާތެރިކަމުގެ ފިޔަވަޅުތަކާއިއެކު އުޅުމަށް ރައްޔިތުންގެ ފަރާތުން އެދިލައްވާފައެވެ. މިގޮތުން މާސްކު އެޅައިގެން އުޅުމަށާއި ބައްދަލުވާ މީހުން މަދު ކުރުމަށާއި، ސައިބޯނި ލައިގެން ގިނަ ގިނައިން އަތް ދޮވުމަށާއި، ސާފުތާހިރުކަމުގެ ފިޔަވަޅުތަކާއެކު އުޅުމަށް ރައްޔިތުންގެ ފަރާތުން އެ ހޮސްޕިޓަލުން ވަނީ އެދިލައްވާފައެވެ.\nމީގެ އިތުރުން ކަރަންޓީނުގައި ތިއްބަވާ ބޭފުޅުން ވެސް ކަރަންޓީނުގެ އުސޫލުތަކަށް ފުރިހަމައަށް ތަބާވުމަށާއި އަދި އެއްވެސް ކަހަލަ އަލާމާތެއް ފާހަގަ ވެއްޖެނަމަ ލަސް ނުކުރައްވާ ކޯވިޑަށް ޓެސްޓް ހެދުމަށް އެ ހޮސްޕިޓަލުން ވަނީ އެދިލައްވާފައެވެ.\nކޯވިޑްގެ ސަބަބުން ކުޅުދުއްފުށީ ސިޓީ އޮތީ ބަންދު ވެސް ކޮށްފައެވެ.\nRakkatherikama mivaguthu elheyne enmmme rangalhu fiyavalhaki ra lockdown kurun nooni fahun maabodu dhathikama kurimathilaan jehi vaa gelun maabodu vaane dhe thin viyafaari veriyegge nufoozun mulhi rashige rayyithun halaaka husha naaluvva …


Inthihaabu baathil kuran mahsala eh husha alhaafa eh neh: Highcourt\nއިންތިހާބު ބާތިލްކުރަން މައްސަލައެއް ހުށަހަޅާފައެއް ނެތް: ހައިކޯޓު\nރިޔާސީ އިންތިހާބުގެ ވޯޓު ގުނަނީ: އިންތިހާބު ބާތިލްކުރަން މައްސަލައެއް ހުށަހަޅާފައެއް ނެތް -- އަހުމަދު ނާއިމް | އަވަސް\nރިޔާސީ އިންތިހާބު ބާތިލުކުރުމަށް އެއްވެސް މައްސަލައެއް ހައިކޯޓަށް މިހާތަނަށް ހުށަހަޅާފައިނުވާ ކަމަށް އެ ކޯޓުން މިރޭ ބުނެފި އެވެ.\nއިންތިހާބުގައި ނާކާމިޔާބުވި، ޕީޕީއެމްއިން ހައިކޯޓަށް މިއަދުގެ ވަގުތެއްގައި އިންތިހާބު ބާތިލްކުރުމަށް މައްސަލައެއް ހުށަހަޅާފައިވާ ކަމުގެ އަޑުތައް ސޯޝަލް މީޑިއާގައި ވަނީ ގަދަވެފަ އެވެ.\nނަމަވެސް ހައިކޯޓުގެ މީޑިއާ އޮފިޝަލް މިރޭ ވިދާޅުވީ، އިންތިހާބު ބާތިލުކުރަން ހައިކޯޓަށް އެއްވެސް މައްސަލައެއް ހުށަހަޅާފައިނުވާ ކަމަށެވެ. ހައިކޯޓަށް ޕީޕީއެމްއިން މައްސަލައެއް ހުށަހަޅާފައިނުވީ ނަމަވެސް އެ ޕާޓީން ވަނީ އިންތިހާބާ ގުޅޭ ޝަކުވާތަކެއް އިލެކްޝަން ކޮމިޝަނަށް މިއަދު ހުށަހަޅާފަ އެވެ.\nއިލެކްޝަން ކޮމިޝަންގެ ރައީސް އަހުމަދު ޝަރީފު މިރޭ އަވަސްއަށް ވިދާޅުވީ، ޕީޕީއެމްއިން މިއަދުގެ ވަގުތެއްގައި އިންތިހާބާ ގުޅޭ ޝަކުވާތަކެއް އެ ކޮމިޝަނަށް ހުށަހަޅާފައިވާ ކަމަށެވެ. އަދި އެ ޝަކުވާތައް ހުރުމުން ދާއިމީ ނަތީޖާ އިއުލާންކުރުން ލަސްކުރުމަށް އެދިފައިވާ ކަމަށެވެ.\nގާނޫނުގައިވާ ގޮތުން ވަގުތީ ނަތީޖާ އިއުލާންކުރާތާ ހަތް ދުވަހުގެ ތެރޭގައި ދާއިމީ ނަތީޖާ އިއުލާން ކުރަންޖެހޭނެ އެވެ. އޭގެ މާނައަކީ އިންތިހާބުގެ ދާއިމީ ނަތީޖާ އަންނަ އާދިއްތަ ދުވަހުގެ ނިޔަލަށް އިއުލާންކުރުން ގާނޫނުން ލާޒިމްވާނެ ކަމެވެ.\nޝަރީފު ވިދާޅުވީ ހުރިހާ ވޯޓު ފޮއްޓެއް މިހާރު އިލެކްޝަން ކޮމިޝަނަށް ލިބިފައިވާ ކަމަށާއި ނަތީޖާ ޝީޓްތައް ބަލައި މިހާރު ދާއިމީ ނަތީޖާއަށް ތައްޔާރުވަމުންދާ ކަމަށެެވެ. މާދަމާ އިލެކްޝަން ކޮމިޝަންގެ ބައްދަލުވުމެއް ބާއްވައި ދާއިމީ ނަތީޖާ އިއުލާން ކުރާނެ ދުވަހަކާ ގުޅޭ ގޮތުން ގޮތް ނިންމަވާނެ ކަމަށް ވެސް ޝަރީފު ވިދާޅުވި އެވެ.\nޕީޕީއެމްއިން މިއަދު ހުށަހެޅި ޝަކުވާތަކަކީ އިންތިހާބަށް އަސަރުކުރާ ވަރުގެ ޝަކުވާތެއްތޯ ބަލައި، އެއާ ގުޅިގެން ކުރަންޖެހޭ ކަންކަން އިލެކްޝަން ކޮމިޝަނުން ކުރަމުންދާނެ ކަމަށް ޝަރީފު ވިދާޅުވި އެވެ.\nނަތީޖާ އިއުލާން ކުރުން ލަސްކުރަން ޕީޕީއެމްއިން އެދިފައިވީ ނަމަވެސް ގާނޫނީ މުއްދަތަށްވުރެ ފަސްނުކުރާނެ ކަމަށް ޝަރީފު ވިދާޅުވި އެވެ. އަންނަ އާދިއްތަ ދުވަހުގެ ކުރިން ވަގުތީ ނަތީޖާ އިއުލާން ކުރާނެ ކަމަށް އިލެކްޝަން ކޮމިޝަންގެ ރައީސް ވިދާޅުވި އެވެ.\nމިކަމާ ގުޅިގެން ޕީޕީއެމްގެ ބަހެއް ހޯދުމަށް އެ ޕާޓީގެ އެސްޖީ އަބްދުﷲ ހަލީލަށް ގުޅުމުން ފޯނަށް ޖަވާބެއް ނުދެއްވަ އެވެ.\nޕީޕީއެމްގެ ފަރާތުން އިންތިހާބު ބާތިލުކުރުމަށް ހައިކޯޓަށް މައްސަލައެއް މިއަދު ހުށަހަޅާފައިވާ ކަމަށް މީގެކުރިން އަޑު ފެތުރުނެވެ. ނަމަވެސް ހައިކޯޓުގެ މީޑިއާ އޮފިޝަލް ވިދާޅުވީ އެފަދަ އެއްވެސް މައްސަލައެއް ހައިކޯޓަށް ހުށަހަޅާފައި ނެތް ކަމަށެވެ.\nއެ ނަތީޖާ ރައީސް އަބްދުﷲ ޔާމީން އާއި ވެރިކަން ކުރާ ޕީޕީއެމްއިން ވެސް ވަނީ ރަސްމީކޮށް ގަބޫލުކޮށް، އިންތިހާބީ ރައީސް އިބްރާޙިމް މުހައްމަދު ސޯލިހަށް މަރުހަބާ ދަންނަވައިފަ އެވެ.\nރައީސް އަބްދުﷲ ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު + ހައިކޯޓް އިލެކްޝަންސް ކޮމިޝަން ރިޔާސީ އިންތިހާބު 2018


Rohingya refugeen anburaa Myanmar ah gendhan jehey: Bangladesh | Mihaaru\nރޮހިންޖާ ރެފިއުޖީން އަނބުރާ މިއަންމާ އަށް ގެންދަންޖެހޭނެ: ބަންގްލަދޭޝް\n12 ސެޕްޓެމްބަރ 2017 - 16:46 1 comment\nކޮކްސް ބާޒާރު (ސެޕްޓެމްބަރު 12) - މިއަންމާގެ ރަކީން ސްޓޭޓުގެ އަނިޔާވެރިކަން ބޮޑުވެގެން ބަންގްލަދޭޝް އަށް އެތެރެވެފައިވާ ރޮހިންޖާ ރެފިއުޖީން އަނބުރާ ގެންދަން ޖެހޭނެ ކަމަށް ބަންގްލަދޭޝްގެ ބޮޑު ވަޒީރު ޝެއިޚް ހަސީނާ ވިދާޅުވެއްޖެ އެވެ.\nބަންގްލަދޭޝް އަށް އެތެރެވި މިއަންމާގެ ރެފިއުޖީން ދިރިއުޅޭ ކޭމްޕަތަކަށް ޒިޔާރަތް ކުރެއްވުމަށް ފަހު ހަސީނާ ވިދާޅުވީ ރެފިއުޖީންގެ ހާލަތާ މެދު މިއަންމާ ސަރުކާރުން އިންސާނިއްޔަތުކަމުގެ ނަޒަރަކުން ބަލަން ޖެހޭ ކަމަށެވެ. އަދި އެއްވެސް ކުށެއް ނެތް ބަޔަކު އުފުލަމުން އެދަނީ ބޮޑު ވޭނެއް ކަމަށް އެކަމަނާ ވިދާޅުވި އެވެ.\n"މިއީ މިޔަންމާގެ ރައްޔިތުން. އެ މީހުން އެ ގައުމުގައި އުޅޭތާ އެތައް އަހަރެއް ވެއްޖެ. މިއީ މިއަންމާގެ ރައްޔިތުން ނޫން ކަމަށް އެ ގައުމަށް ނިންމޭނީ ކިހިނެއް؟" ކުތުޕަލޮންގް ކޭމްޕަށް ޒިޔާރަތް ކުރެއްވުމަށް ފަހު ހަސީނާ ވިދާޅުވި އެވެ.\nއެކަމަނާ ވިދާޅުވީ ރެފިއުޖީން އަނބުރާ މިއަންމާ އަށް ގެންދަންދެން ބަންގްލަދޭޝް އިން އެ މީހުންނަށް ހިޔާވަހިކަން ދޭނެ ކަމަށެވެ. އަދި މިއަންމާ ސިފައިންގެ އަނިޔާވެރިކަން ހަސީނާ ވަނީ ކުށްވެރިކުރައްވައިފަ އެވެ.\nރަކީން ސްޓޭޓުގައި މިދިޔަ މަހު ހަމަނުޖެހުންތައް ހިނގަން ފެށި ފަހުން ބަންގްލަދޭޝް އަށް އެތެރެވި ރެފިއުޖީންގެ އަދަދު މިހާރު ވަނީ 370،000 އަށް އަރައިފަ އެވެ.\nމިއަންމާ ސަރުކާރުން ބުނަނީ ރޮހިންޖާ މުސްލިމުންނަށް އަމާޒުކޮށް އެއްވެސް ހަމަލާއެއް ނުދޭ ކަމަށެވެ. ނަމަވެސް މިއަންމާ ދޫކޮށް ބަންގްލަދޭޝް އަށް ދިޔަ ރެފިއުޖީން ބުނަމުން ދަނީ މިއަންމާ ސިފައިންނާއި ބުޑިސްޓުން ދަނީ އެ މީހުންގެ ގެދޮރުގައި އަލިފާން ޖަހާ އެތައް އަނިޔާއެއްކޮށް އަދި އެތައް ބައެއްގެ އިއްފަތް ފޭރެމުން ކަމަށެވެ.\nއިތުރު ލިޔުންތައް މިއަންމާ ރޮހިންޖާ


Fulham balikoh United alun evvana ah - AO News\nރޭގެ މެޗުގައި ފުލަމް ކޮޅަށް ލަނޑުޖެހުމަށްފަހު މެންޗެސްޓާ ޔުނައިޓެޑްގެ މިޑްފީލްޑަރު ޕައުލް ޕޮގްބާ އުފާ ފާޅުކުރަނީ. --ފޮޓޯ: ރޮއިޓާސް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ރަށުން ބޭރުގައި ފަހަތުން އަރައި ފުލަމް ބަލިކޮށް މެންޗެސްޓާ ޔުނައިޓެޑުން އަލުން ތާވަލް އެއްވަނަ އަށް ޖެހިލައިފިއެވެ. ޔުނައިޓެޑް މޮޅުވީ 2-1 އިންނެވެ.\nލީގުގައި އަންގާރަ ދުވަހުގެ ރޭ ޗެލްސީ އަތުން 2-0 އިން ހޯދީ މޮޅާއެކު ލެސްޓާ ސިޓީން އެއްވަނަ އަށް އަރާފައިވާއިރު، މެންޗެސްޓާ ސިޓީން 2-0 އިން އެސްޓަން ވިލާ ބަލިކޮށް އެއްވަނަ އަށް ޖެހިލާފައިވެއެވެ. އެކަމަކު ޔުނައިޓެޑުން ރޭގެ މެޗުން މޮޅުވުމާއެކު އަލުން އެއްވަނަ އަށް ޖެހިލީ 19 މެޗުން 40 ޕޮއިންޓް ހަމަކޮށްގެންނެވެ. އެއް މެޗު މަދުން ކުޅެގެން 38 ޕޮއިންޓާއެކު ދެވަނައިގައި ސިޓީ އޮތްއިރު، ލެސްޓާ އަށް ވެސް ހަމަ އެއަދަދަށް ޕޮއިންޓް ލިބިފައިވެއެވެ. ސިޓީ އަށް ކުރިލިބެނީ ފައިދާގޯލްގެ ތަފާތުންނެވެ. ހަތަރުވަނައިގައި 18 މެޗުން ހޯދީ 34 ޕޮއިންޓާއެކު އޮތީ އެންމެ ފަހުގެ ޗެމްޕިއަން ލިވަޕޫލެވެ.\nފުލަމްގެ ކްރޭވަން ކޮޓެޖްގައި ރޭ ކުޅުނު މެޗުގައި ކުރީން ލީޑްނެގީ ވެސް އެ ޓީމުންނެވެ. މެޗު ފެށިގެން ފަސްވަނަ މިނެޓުގައި މިލަނޑު އެ ޓީމަށް ޖަހައިދިނީ އަޑެމޯލާ ލުކްމަން އެވެ. އޭގެފަހުން، މެޗުގެ 21 ވަނަ މިނެޓުގައި ޔުނައިޓެޑްގެ ޕޯޗުގަލް މިޑްފީލްޑަރު ބްރޫނޯ ފެނާންޑޭސް ފޮނުވާލި ބޯޅައެއް ގޯލްގެ އަރިމަތީދަނޑީގައި ޖެހިފައި ޕެނަލްޓީއޭރިޔާތެރޭގައި ފެނު ޖެހުމުން ފުލަމްގެ ކީޕަރު އަލްފޮންސޯ އަރެއޯލާ މަތަކުރަން އުޅުމުގެ ތެރޭގައި ހެދުނު ގޯހެއްގެ ފައިދާނަގައި އެޑިންސަން ކަވާނީ ވަނީ އެއްވަރުކޮށްދީފައެވެ.\nދެވަނަ ހާފު ފުލަމް އިން ރަނގަޅަށް ފެށިނަމަވެސް ލުކްމަން އަށް ލަނޑުޖަހަން ލިބުނު ފުރުޞަތުގައި މާރަނގަޅަށް ފޮނުވާލެވޭގޮތްނުވުމުން އެ ބޯޅަ ޔުނައިޓެޑްގެ ކީޕަރު ޑޭވިޑް ޑެ ހެއާ މަތަކުރިއެވެ. އޭގެފަހުން، މެޗުގެ 64 ވަނަ މިނެޓުގައި ޔުނައިޓެޑްގެ ފޯވާޑް އެންތަނީ މާޝިއަލް އަށް ލިބުނު ފުރުޞަތުގައި ބޮލުން ފޮނުވާލި ބޯޅަ އަރެއޯލާ މަތަކުރިއިރު، އޭގެ މިނެޓެއްފަހުން ފްރާންސްގެ ހުނަރުވެރި މިޑްފީލްޑަރު ޕައުލް ޕޮގްބާ ވަނީ އޭރިޔާބޭރުން ފޮނުވާލި ހަމަލާއަކުން ރީތި ގޯލެއް ކާމިޔާބުކޮށް ޔުނައިޓެޑަށް ލީޑްނަގައިދީފައެވެ.\nއެސްޓަން ވިލާއާ ދެކޮޅަށް މެންޗެސްޓާ ސިޓީ ކުޅުނު މެޗުގެ ތެރެއިން. –ފޮޓޯ: ޓުވިޓާ\nރޭގެ މެޗު ނިމެން ދަނިކޮށް ފުލަމް އަށް ނަތީޖާ ހަމަހަމަކޮށްދިނުމަށް އެ ޓީމުގެ ފޯވާޑް އަލެކްސެންޑާ މިޓްރޮވިޗް އާއި ރުބެން ލޮފްޓަސް-ޗީކް އަށް ރަނގަޅު ދެ ފުރުޞަތެއްލިބި ވަނީ ބޭކާރުވެފައެވެ.\nލީގުގައި ރޭ ކުޅުނު އަނެއް މެޗުގައި ސިޓީ ވަނީ ތާވަލްގެ 11 ވަނައިގައި އޮތް އެސްޓަން ވިލާ އަތުން 2-0 އިން މޮޅުވެފައެވެ. ސިޓީގެ އެތިހާދު ސްޓޭޑިއަމްގައި ރޭ ކުޅުނު މި މެޗު ފެށިގެން އެ ޓީމުން ޑޮމިނޭޓްކުރަމުންދިޔަ ނަމަވެސް، ފުރަތަމަ ހާފު ނިންމާލީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ. މި ހާފުގައި އެ ޓީމުގެ ފިލް ފޯޑެން އަށް ލަނޑުޖެހުމަށް ރަނގަޅު ދެ ފުރުޞަތެއްލިބި ވަނީ ބޭކާރުވެފައެވެ.\nދެވަނަ ހާފުގެ ކުރީކޮޅު ވިލާގެ ބާޓްރަން ޓްރައޯރޭ އަށް ލިބުނު ފުރުޞަތުގެ ބޭނުންހިފޭގޮތްނުވިއިރު، ސިޓީގެ ޔާއޯ ކަންސޭލޯ ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ. މި މެޗުގައި ސިޓީން ޖެހި ފުރަތަމަ ލަނޑު، 79 ވަނަ މިނެޓުގައި ބެނާޑޯ ސިލްވާ ކާމިޔާބުކޮށްދިންއިރު މެޗުގެ އެންމެ ފަހު މިނެޓުގައި ވިލާގެ މެތިއު ކޭޝްގެ އަތުގައި ޖެހުމުން ލިބުނު ޕެނަލްޓީއަކުން އިލްކާއީ ގުންޑޮގާން ވަނީ ސިޓީ އަށް ތިން ޕޮއިންޓް ކަށަވަރުކޮށްދީފައެވެ.\nމި މުބާރާތުގައި މިރޭ ކުޅޭ މެޗުގައި އަމިއްލަ ދަނޑުގައި ލިވަޕޫލް ނިކުންނާނީ ބާންލީއާ ދެކޮޅަށެވެ. މި މެޗު ފަށާނީ ރާއްޖޭގަޑިން މިރޭ ދަންވަރު 1:00 ގައެވެ.\nކުޅިވަރުއިނގިރޭސި ޕްރިމިއާ ލީގުއެސްޓަން ވިލާމެންޗެސްޓާ ސިޓީމެންޗެސްޓާ ޔުނައިޓެޑްދުނިޔެ


މި ސްކޫލްގެ އިޢުލާނު ނަންބަރ GS-173/2019/23 (23 ޑިސެމްބަރ 2019) އާއި ގުޅިގެން އެކަށީގެންވާ ތަރުހީބު ލިބިފައިނުވާތީ މި މަސައްކަތްކޮށްދެއްވާނެ ފާރާތެއްހޯދުމަށް އަލުން އިޢުލާނުކުރަމެވެ.\nސްކޫލުން ފޯރޮކޮށްދޭ ކުރެހުމާއި އެއްގޮތަށް ކޮންޓެކްޓަރ އަމިއްލަ ތަކެތީގައި ސްކޫލް މައިގޭޓް ކުރިމަތި (ވެއިޓިންގ އޭރިއާ) ހިޔާކޮށްދެއްވާނެ ފަރާތެއް ހޯދަން ބޭނުންވެއްޖެއެވެ.\nވީމާ، މި މަސައްކަތްކޮށްދެއްވުމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް ބަނޑިދޫ ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަޑައެޅިފައިވާ ތާރީޚަށް އަންދާސީ ހިސާބު ހުށަހެޅުއްވުން އެދެމެވެ.\n09 ޖަނަވަރީ 2020\nމި މަސައްކަތް ކޮށްދިނުމަށް ހުށަހަޅުއްވާ ފަރާތަކީ ވިޔަފާރި ރަޖިސްޓަރީކުރުމުގެ ޤާނޫނު (ޤާނޫނު ނަންބަރު: 18/2014) އަދި އަމިއްލަ ފަރުދުންގެ ވިޔަފާރީގެ ޤާނޫނު (ޤާނޫނު ނަންބަރު: 19/2014) ގެ ދަށުން ރަޖިސްޓްރީ ކުރެވިފައިވާ ފަރާތްތަކަށް ވާންޖެހޭނެއެވެ.\nޕަބްލިޝްކުރި ގަޑި: 1425\nސުންގަޑި: 16 ޖަނަވަރީ 2020 1100


23 ފެބުރުއަރީ 2022, 12:00 އިއުލާން\nމިކޮމިޝަނުން ދޭ މަޢުލޫމާތާ އެއްގޮތަށް އިލެކްޓްރޯނިކް އައިޓަމްސް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި ތަކެތި ކޮމިޝަނަށް ފޯރުކޮށްދޭނެ ފަރާތެއް ހޯދުމަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\nބީލަން ހުޅުވުން އޮންނާނީ 2022 މާރިޗް 07 ވާ ހޯމަ ދުވަހުގެ 11:15 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ސިޓީ އުރައިގެ ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަގުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nބީލަމާ ބެހޭގޮތުން އެއްވެސް ސުވާލެއްވާނަމަ، އީމެއިލް ކުރައްވާނީ 2022 މާރިޗް 06 ވާ އާދީއްތަ ދުވަހުގެ 11:15 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު ކޮމިޝަނުގެ ވެބްސައިޓް www.elections.gov.mv އަދި ދިވެހި ސަރުކާރުގެ ގެޒެޓުގައި ޝާޢިއުކުރެވިފައިވާނެއެވެ.\n23 ފެބުރުވަރީ 2022


2 Million dhekkun faskohdayn edhunu mahsala beyrukohlaifi\nރާއްޖެޓީވީގެ ފަންޑަށް މީހުން އެހީ ވަނީ\nބްރޯޑްކާސްޓިން ކޮމިޝަނުން ކުރި ދެ މިލިއަން ރުފިޔާގެ ޖޫރިމަނާ ދެއްކުން ފަސްކޮށްދިނުމަށް އެދި ރާއްޖެޓީވީއިން ސިވިލް ކޯޓަށް ހުށަހެޅި މައްސަލަ ބޭރުކޮށްލައިފި އެވެ.\nރާއްޖެޓީވީއިން ސިވިލް ކޯޓުގައި އެދުނީ އެ ޖޫރިމަނާއަކީ ގާނޫނީ އަދި ޝަރުއީ ހަމަތަކުގެ ބޭރުން ކޮށްފައިވާ ޖޫރިމަނާއެއް ކަމަށް ގަބޫލުކުރާތީ އެ މައްސަލަ ބަލައި ނިމެންދެން ޖޫރިމަނާ ދެއްކުން ފަސްކޮށްދިނުމަށެވެ. ނަމަވެސް މިއަދު ސިވިލް ކޯޓުން ވަނީ އެ މައްސަލަ ރަޖިސްޓްރީ ކުރެވެން ނެތް ކަމަށް ކޯޓުން އަންގާފަ ކަމަށް ރާއްޖެޓީވީއިން ބުންޏެވެ.\nއެކަމާ ކަންބޮޑުވުން ފާޅުކޮށް ރާއްޖެޓީވީއިން ނެރުނު ބަޔާނުގައި ބުނީ، ބްރޯޑްކާސްޓިން ކޮމިޝަނުން އެ ސްޓޭޝަން ހިތުހުރިހާ ގޮތަކަށް ޖޫރިމަނާ ކުރަމުން ދަނީ އިންސާފު ހޯދަން ރާއްޖެޓީވީއިން ދާނެ ތަނެއް ނެތްކަން އެ ކޮމިޝަނުން ގަބޫލުކުރާތީ ކަމަށެވެ. އަދި އެކަމަކީ އެ ސްޓޭޝަންގެ އިލެކްޝަން ކަވަރޭޖަށް ހުރަސް އެޅުމަށް ކުރާ ކަމެއް ކަމަށް ވެސް ބުންޏެވެ.\nރައީސް އަބްދުﷲ ޔާމީންގެ އަބުރުފުޅަށް ގެއްލުންވާ ފަދަ ވާހަކައެއް ދައްކައިގެން ކަމަށް ބުނެ ދެ މިލިއަން ރުފިޔާއިން ރާއްޖެޓީވީ ޖޫރިމަނާކޮށްފައިވާއިރު އެއީ އަބުރުގެ ގާނޫނުގެ ދަށުން ޖޫރިމަނާ ކުރެވޭނެ އެންމެ މަތީ އަދަދެވެ. އެ ގާނޫނުގައިވާ ގޮތުން ޖޫރިމަނާގެ މައްސަލަ ކޯޓަށް ހުށަހެޅޭނީ ނުވަތަ އިސްތިއުނާފު ކުރެވޭނީ ޖޫރިމަނާ ދެއްކުމަށްފަހު އެވެ.\nރާއްޖެޓީވީއިން ވަނީ އެ ފައިސާ ހަމަކުރުމަށް ފަންޑު ފޮއްޓެއް ވެސް ބަހައްޓާފަ އެވެ. މީގެކުރިން ވެސް ބޮޑެތި އަދަދުތަކުން ރާއްޖެޓީވީ ޖޫރިމަނާކުރި އެވެ. އެ ޖޫރިމަނާތައް ވެސް ގާނޫނުގައި ބުނާ 30 ދުވަހުގެ ތެރޭގައި ދެއްކި އެވެ. މައްސަލަތައް ކޯޓަށް ވެސް ވެއްދި އެވެ. ނަމަވެސް މިހާތަނަށް އެއިން މައްސަލައެއްގެ ޝަރީއަތެއް ނުނިމެ އެވެ.\nރާއްޖެ ޓީވީ މޯލްޑިވސް ބްރޯޑްކާސްޓިން ކޮމިޝަން ސިވިލް ކޯޓް


ހުޅުދުއްފާރުގެ 24 ވަނަ އަހަރީ ދުވަސް ކުލަގަދަކޮށް ފަހަގަކުރަނީ – Ungoofaaru\nބަނޑޭރިގަނޑު/ޙަބަރު/ހުޅުދުއްފާރުގެ 24 ވަނަ އަހަރީ ދުވަސް ކުލަގަދަކޮށް ފަހަގަކުރަނީ\nމުނާޒު މުޙައްމަދު 8 މާރޗް 2019\nހުޅުދުއްފާރުގައި މީހުން ދިރިއުޅެން ފެށިތާ 24 އަހަރު ފުރުން ކުލަގަދަކޮށް ފާހަގަ ކުރަން ހުޅުދުއްފާރު ކައުންސިލުން ނިންމައިފިއެވެ.\nހުޅުދުއްފާރުގައި މީހުން ދިރިއުޅެން ފެށިތާ 24 އަހަރު 13 މާރޗް 2019 ވާ ބުދަ ދުވަހަށް ފުރޭ އިރު އެ ދުވަހު ހުޅުދުއްފާރު ކައުންސިލުން ވަނީ އުމުރުން 40 އަހަރުން މަތީގެ ބޭފުޅުންނަށް ޙާއްސަ ފުޓްސަލް މެޗެއް ބޭއްވުމަށް ނިންމާފައެވެ. މި މެޗް ކުރިއަށް ދާނީ އެ ދުވަހު ހަވީރު 4:30 ގައި ހުޅުދުއްފާރު ފުޓްސަލް ދަނޑުގައެވެ.\nމީގެ އިތުރުން 13 ވަނަ ދުވަހު ހެނދުނު 6:00 ގައި ދުވަހާ ގުޅޭ ޙާއްސަ ހިނގާލުމެއް ބާއްވާ ގޮތަށް ވަނީ ހަމަ ޖެހިފައެވެ. މި ހިނގާލުމުގެ ތީމް ކުލަ އަކީ ނޫ ކުލައެވެ.\nދުވަހާ ގުޅޭ ރަސްމީ ކުޅިވަރުތަކާއި އައިޓަމްތައް ފަށަން ހަމަޖެހިފައި ވަނީ 16 މާރޗް 2019 ވާ ހޮނިހިރު ދުވަހު ހެނދުނު 8:00 ގައެވެ. ދުވަހާ ގުޅިގެން ރޭވިފައިވާ މޫދު ކުޅިވަރުތަކާއި ބީޗް ކުޅިވަރުތައް ހެނދުނު 8:30 ގައި ފެށިގެން ދާނެއެވެ. ދުހުގެ ޙާއްސަ ކުޅިވަރުތަކުގެ ތެރެއިން އެ ދުވަހު ހެނދުނު 10:30 ގައި ބޮއްކުރާ ރޭހެއް ވެސް ބޭއްވުމަށް ވަނީ ހަމަޖެހިފައެވެ.\nދުވަހުގެ ރަސްމީ ޖަލްސާ 16 ވަނަ ދުވަހުގެ ރޭ 8:30 ގައި ހުޅުދުއްފާރު ސްކޫލްގައި ބޭއްވުމަށް ވަނީ ހަމަޖެހިފައެވެ. މި ޖަލްސާ ޝަރަފުވެރިކޮށްދެއްވާނީ މިނިސްޓަރ އޮފް ފިނޭންސް އިބްރާހިމް އަމީރެވެ.\nހުޅުދުއްފާރަކީ ރ. އަތޮޅުގައި މިހާރު މީހުން ދިރިއުޅޭ ރަށްތަކުގެ ތެރެއިން ރަށެއް ނަމަވެސް މި ރަށަކީ 1993 ގެ ކުރިން ފަޅުރަށެކެވެ. 1993 ވަނަ އަހަރުން ފެށިގެން މީހުން ދިރިއުޅެންފެށި ކަމުގައިވީނަމަވެސް މިރަށަކީ މީހުން ދިރިއުޅޭ ރަށެއްގެ ގޮތުގައި ރަސްމީކޮށް އިޢުލާން ކޮށްދެއްވީ 1995 ވަނަ އަހަރުގެ މާރޗް މަހު 13 ގައި އޭރުގެ ރައީސުލްޖުމްހޫރިއްޔާ އަލްއިސްތާޛް މައުމޫން ޢަބްދުލްޤައްޔޫމެވެ. މި ރަށުގައި އާބާދުވެފައި ވަނީ ކުރިން ރ. އުނގުލާއި، ރ. ގާއުނޑޫދޫގައި ދިރިއުޅުނު މީހުންނެވެ.\nހުޅުދުއްފާރު ކައުންސިލް ރ.ހުޅުދުއްފާރު


December 05, 2020 12:45:02\nއެމެރިކާގެ ފައިޒަރ ކުންފުނި އަދި ޖަރުމަނުގެ ބަޔޯއެންޓެކް ގުޅިގެން ކޮވިޑް 19 އަށް އުފެއްދި ވެކްސިން ބޭނުންކުރުމުގެ ހުއްދަ ބަހްރައިންގެ ސަރުކާރުން ދީފިއެވެ.\nހުކުރު ދުވަހު މި ވެކްސިން އެގައުމުގައި ބޭނުންކުރުމުގެ ހުއްދަ ދީފައިވާއިރު ބަހްރައިން ވެގެންދިޔައީ ފައިޒަރގެ ވެކްސިންއަށް ހުއްދަ ދިން ދެވަނަ ގައުމަށެވެ. އެ ވެކްސިން ބޭނުންކުރުމުގެ ހުއްދަ އެންމެ ފުރަތަމަ ދީފައިވަނީ އިނގިރޭސިވިލާތުންނެވެ.\nބަހްރައިނުން މި ވެކްސިން ބޭނުންކުރާނީ ހައި ރިސްކް މީހުން ކޮވިޑް އިން ރައްކާތެރިކުރުމަށެވެ. އެހެން ނަމަވެސް އެގައުމުން ގަތް ވެކްސިންގެ ޑޯޒްގެ އަދަދާއި ވެކްސިން ދިނުމަށް ފަށާ ތާރީހު އެގައުމުން ހާމަކޮށްފައެއް ނުވެއެވެ. ވެކްސިން ރައްކާތެރިކަމާއެކު ފޯރުކޮށްދިނުމުގައި ބަހްރައިނަށް ދިމާވާނެ އެންމެ ބޮޑު އެއް ގޮންޖެހުމަކީ އެ ރައްކާކުރަން ޖެހޭ ފިނިހޫނުމިނެވެ. އެގޮތުން ފައިޒަރ ގެ ވެކްސިން ރައްކާކުރަން ޖެހޭނީ މައިނަސް 70 ޑިގްރީ ސެލްސިއަސްގައި ކަމަށްވާއިރު ހޫނު މޫސުމުގައި ބަހްރައިންގެ ފިނިހޫނުމިން އާންމުގޮތެއްގައި ހުންނަނީ 40 ޑިގްރީ ސެލްސިއަސްގައެވެ.\nފައިޒަރ ވެކްސިންގެ ފުރަތަމަ ޑޯޒް ދިނުމަށްފަހު ތިން ހަފްތާ ފަހުން ދެވަނަ ޑޯޒް ދޭންޖެހެއެވެ. ބަހްރައިންއަށް ވެކްސިން ގެންދިޔުމުގައި ހަރަކާތްތެރިވާނީ އެގައުމުގެ ގައުމީ އެއަރލައިން ގަލްފް އެއަރއެވެ.\nމި ވެކްސިންގެ 570 މިލިއަން ޑޯޒް އަންނަ އަހަރު ނިމުމުގެ ކުރިން ފޯރުކޮށްދިނުމަށް މިހާރު ވަނީ ސޮއިކޮށްފައެވެ. ފައިޒަރ އިން އަންނަނީ 1.3 ބިލިއަން ޑޯޒްގެ ވެކްސިން އަންނަ އަހަރު ނިމުމުގެ ކުރިން ފޯރުކޮށްދިނުމަށް މަސައްކަތްކުރަމުންނެވެ.


Dhe Jinsu Ekuvegen Neshumah Vure Bodu Nubai Kamakee Aniyaaverikan - Ali Zaidh - Vaguthu\nދެޖިންސް އެކުވެގެން ނެށުމަށް ވުރެ ބޮޑު ނުބައި ކަމަކީ އަނިޔާވެރިކަން – އަލީ ޒައިދު\nމިއުޒިކާއި ދެޖިންސް އެކުވެގެން ނެށުމަކީ ޙަރާމް ކަމެއް ކަމަށާއި ނަމަވެސް އެއަށް ވުރެ ބޮޑު ނުބައި ކަމަކީ އަނިޔާވެރިކަން ކަމަށް ދީނީ އިލްވެރިޔާ އައްޝައިހް އަލީ ޒައިދު ވިދާޅުވެއްޖެއެވެ.\nއަލީ ޒައިދު މިހެން ވިދާޅުވީ މިރޭ ކުރެއްވި ޓްވީޓެއްގައެވެ.\nމިއުޒިކާއި ދެޖިންސް އެކުވެގެން ނެށުމަކީ ޙަރާމް ކަމެއް ކަމަށާއި ނަމަވެސް އެއަށް ވުރެ ބޮޑު ނުބައި ކަމަކީ އަނިޔާވެރިކަން ކަމަށް އަލީ ޒައިދު މިވިދާޅުވީ ބެލެވޭ ގޮތުގައި އިދިކޮޅު ކޯލިޝަނުން ރޭ ޑީޖޭ އާއި އެކު ކުރިއަށް ގެންދިޔަ ހަރަކާތްތަކަކީ މުންކަރާތެއް ކަމަށް އޭނާ ވިދާޅުވުމުން ކޯލިޝަން ސަޕޯޓަރުން ރުޅިގަދަވެފައި ވަނިކޮށް މަސްރަހު ފިނިކުރުމުގެ ބޭނުމުގައެވެ. ރޭ ކޯލިޝަނުން ހިންގީ މުންކަރާތެއް ކަމަށް އަލީ ޒައިދު ވިދާޅުވުމުން އިދިކޮޅު ސަޕޯޓަރުން ގެންދަނީ އޭނާ އަށް ފާޑުކިޔަމުންނެވެ. އެހެންކަމުން މިރޭ އަލީ ޒައިދު ގެންދަވަނީ އިދިކޮޅު ސަޕޯޓަރުންގެ ރުޅި މަޑުކުރަން ޓްވީޓް ކުރައްވަމުންނެވެ.\nއަލީ ޒައިދު މިރޭ ކުރެއްވި އިތުރު ޓްވީޓެއްގައި ވިދާޅުވީ ރައީސް ކަމަށް އިންތިޚާބު ވެފައިވާ އިބްރާހިމް މުހައްމަދު ޞާލިހް (އިބޫ) އަކީ ވަރަށް ހިތްތިރި ބޮޑާކަމެއް ނެތް ބޭފުޅެއް ކަމަށެވެ. ބައެއް ކަންކަން ހުއްޓަސް އެއީ މީހުންނަށް އަނިޔާވެރިވާނެ ބޭފުޅެއް ކަމަށް ނުބެލެވޭ ކަމަށް އަލީ ޒައިދު ވިދާޅުވިއެވެ.\nއަލީ ޒައިދު ވިދާޅުވީ އިބޫ ފެންނަނީ ވަރަށް ސާދާކޮށް ކަމަށާއި ކޮންމެ މީހެއްގެ ވެސް އުނިކަންކަން ހުންނާނެ ކަމަށެވެ. ނަމަވެސް އުއްމީދަކީ އެކަންކަން ވެސް ރަނގަޅު ވުން ކަމަށް އޭނާ ވިދާޅުވިއެވެ.\nއަލީ ޒައިދު ވަނީ އޭނާ ސިޔާސީ މަގާމެއް ހޯދަން މަސައްކަތް ނުކުރާ ކަމަށާއި ސިޔާސީ މަގާމެއް ބޭނުން ވެސް ނުވާ ކަމަށެވެ.\nއިދިކޮޅު ކޯލިޝަނުން ރޭ ދަރުބާރުގޭގައި ބޭއްވި އުފާފާޅުކުރުމުގެ ހަރަކާތްތަކަށް ފާޑުކިޔުން އަމާޒުވެފައި ވީނަމަވެސް މިރޭ ވެސް ވިލިމާލޭގައި މިއުޒިކާއި އެކު އުފާފާޅުކުރުމުގެ ހަރަކާތްތައް ކުރިއަށް އެބަދެއެވެ.\nއޮކްޓޯބަރ 5, 2018 22:43\nސާބަހޭ ބޭފުޅާ! ދެން ބަޔަކު ޒިނޭކުރިޔަސް އެކަން ފޮރުވުމަށް ބުނުއްވާތި ޒިނޭކުރުމަށްވުރެވެސް ނުބައި ކަމަކީ އަނިޔާވެރިކަމޭ!.........\nއޮކްޓޯބަރ 5, 2018 22:51\nސިޔާސީ އިލްމުވެރިން ދެން ތިބޭ އެމީހުން ރުއްސަން ޓުވީޓު ކޮލަކޮލާ\nދައްޖާލު ނޮވެންބަ 1ގަ ރާްއްޖެއަރާނެ ފަހުން ނުކިޔާޠި އމޔޭ!!\nއޮކްޓޯބަރ 5, 2018 22:55\nއިބޫއަށްވުރެ އަަލީ ޒައިދު ފެންނަނީ މާބޮޑަށްވެސް ތާޒާކޮށް. އިހަކަށްދުވަހު އަދިކިރިޔާ ތިޔަ ފޮޅުނީ. ވެރިކަން ހިނގައިގަތުމާއެކު މިލާމޯޅިވާނެ.\nއޮކްޓޯބަރ 5, 2018 22:58\nސައިޚު އިލިޔާސް އަށް ވަރަށް ކަމުދާނެ\nއޮކްޓޯބަރ 5, 2018 22:59\nއިބޫއަށްވުރެ އަަލީ ޒައިދު ފެންނަނީ މާބޮޑަށްވެސް ތާޒާކޮށް. އިހަކަށްދުވަހު އަދިކިރިޔާ ތިޔަ ފޮޅުނީ. ވެރިކަން ހިނގައިގަތުމާއެކު މިލާމޯޅިވާނެ. ކުދި ފާފަތަކާއި ބޮޑެތިފާފަތައް ކިޔަކިޔާހުުންނާތި.\nއޮކްޓޯބަރ 5, 2018 23:00\nއޮކްޓޯބަރ 5, 2018 23:04\nއަނިޔާވެރިކަމަށް ވުރެ ނުބައިކަމަކީ ދީނީ އިލްމުވެރިން ވަކި ބަޔަކު ރުއްސަން ތިމާމެންގެ ރާގު ބަދަލުކުރުން. ނުޖެހޭ ތި ވަރަށް ވިކޭކަށް. ތިޔަށްވުރެ ހަރުދަނާވާންޖެހޭ.\nއޮކްޓޯބަރ 5, 2018 23:05\nއޮކްޓޯބަރ 5, 2018 23:08\nޝެއިޚު ޒައިދު އަށް ދަންނަވަން އޮތީ ކޮށްކޯއޭ މުންކަރާތްތަށް ނަހީ ކުރުމުގައި ބައްޕަ މަންމަ ދައްތަ ބޭބެ ކޮށްކޮ ކަމުގަެިވިޔަސް އަދި އެންމެ ގާތް އެކުވރިޔާ ކަމުގަވިޔަސް ތިމާ ރުހޭ ވެރިއެއް ކަމުގައިވިޔަސް މިއިން އެއްވެސަ މީހަކު އިސްތިސްނާ ނުވެއެވެ އެހެން ވީމަ މިފަހަު މަނިކު ފާނު ހައްގުބަސް ބުނެފި ކަމަށް އަޅުގަނޑު ގަބޫލު ކުރަމެވެ.މަނިކުފާނުގެ މަސައްކަތުގަ މާތް ﷲ ބަރަކާތް ލައްވާށި އާމީން\nއޮކްޓޯބަރ 5, 2018 23:13\nމީ ކޯއްޗެއް ކިޔަވާގެން އުޅޭ މީހެއް؟...އަނިޔާވެރިންނަކީވެސް އެމްޑީޕީ އަދި ދެޖިންސު އެއްވެގެން ނަށަނީވެސް އެމްޑީޕީ މީހުން...\nއޮކްޓޯބަރ 5, 2018 23:22\nކޮއްކޮ އެއްފަދަ ޝޭޚް ޒައިދުއެވެ. ޢިސްލާމްދީނަށް ފުރައްސާރަކޮށް އެކަލާނގެއށް ޝިރުކު ކުރިމީހަކަށްވުރެން ވަކިން އަނިޔާވެރިއަކީ ކޮބައިތޯ؟ހެޔޮނުވާނެ ﷲ އަށްޓަކައި ޔިބާއަާަށް ލިބިފަވާ އިލްމުގެ ބޭނުން ވަކި ފަރާތަކަށަ ނުޖެހި ޙައްގިބަސް ބުނެބަލާށެވެ ﷲ ވޮޑިގެންވާކަން ކަށަވަރީ ތެދުވެރިންނާއެކުގައެވެ.\nއޮކްޓޯބަރ 5, 2018 23:23\nސެޓްފިކެޓް އަތުލަފާނެތީ ހައްޤުބަސް އޮޅުވާލަނީ . ބިރުވެސް ގަންނަ ސޮރެއް\nއޮކްޓޯބަރ 5, 2018 23:38\nހެހެހެހެ ރިސޯޓަކުން ވަޒީފާދީ އޯކޭ ވާނެ. އޭރުން ބުނާނެ ކަންނޭގެ މަސްވެގެން އުޅުމަށްރެވެސް. ދޯ ޒައިދު.\nއޮކްޓޯބަރ 5, 2018 23:52\nއެއަށްވުރެ ބޮޑު ނުބައިކަމެއް ބުނަންތަ؟\nފައިސާޔަށް ވިކޭ އިލްމުވެރިން.\nތިކަހަލަ މުނާފިޤު އިލްމުވެރިން ގިނަވުން.\nފޭކު ތާކިހާ އަޅައިގެން އުޅޭ ފުޅަކާ ދަންނަބޭކަލުން.\nއޮކްޓޯބަރ 5, 2018 23:56\nދީން ބޭނުންވާ ގޮތަކަށް މާނަކުރުން. ހެޔޮނުވާނެ\nއޮކްޓޯބަރ 6, 2018 00:04\nކަލޯގަޔާ މަ މުޅިން ހަލާކުއަރުވާލައިފި. މަ ހިޔެއްނުކުރަން މިކޯޅިސަނަކީ މިހާވަރުގެ ބައެއްކަމަކަށް. ދެން އެބައިގަނޑު މުރުތައްދުވިޔަސް މަށަކަށްނުކެރޭނެ އެޢީ ގޯހެކޭ ބުނާކަށް. އާނ. އެހެންނުވާނީ. މިފަހަރުވެސް މަށަށްމިޖެހުނީ ﷲ އާ ރަސޫލާ ނަހީކުރައްވާފައިވާ ކަމަކަށް ވުރެވެސް އަނިޔާވެރިކަން ނުބައިކުރަންވިއްޔަ. މަށަށް ހީވަނީ މަށަޤވެސް މިވަނީ އެސިހުރު ޖެހިފަހެން.\nއޮކްޓޯބަރ 6, 2018 00:12\nކާކައްތަ އަނިޔާވެރިވީ، ރައްޔިތުން ހޮވާފަ ހުރިވެރިއަކު ވައްޓާލަން ބަގާވަތް ކުރީމަ އެމީހުންނާ ދެކޮޅައް ފިޔަވަޅު އެޅުމަކީ އަނިޔާތަ؟ ބޮންގޮއްވީމަ އެމީހުން ހިފާ ޖަލައްލީމަ އެޢީ އަނިޔާތަ؟ ސިޔާސީ ހައެޢްކަމީ ހުންބޭނުން ވާކަންތައް ނުވީމަ ގާޒީންނައް ލާރިދީގެން އަމުރުނެރުނީމަ އެގާޒީން ހައްޔަރު ކުރުމަކީ އަނިޔާތަ؟ ސަރުކާރައް ޓެކްސްނުދައްކަން އެމީހުންގެ އަތްމައްޗައް ގާނޫނުހަދާ މެންބަރުން ގަނެގެންގެންގޮސް ރައީސް މީހާ ކުޑަކަކޫޖެއްސީމަ އެމީހުންނާމެދު ވިޔަވަޅު އެޅުމަކީ އަނިޔާތަ.\nމީވާވަރެއްގެ ބަޔަކު އުޅޭ ގައުމެއް. މިމީހުން މަގޭ ފިކުރާވެސް ބެހެނީދޯ؟ މަށަށްއެބުނެވުނު އެއްޗަކުން މަމުޅިން އޮރިޔާންކޮށްފި. މިހާރު މަބުނާނީ ﷲ އަށް ޝިރުކު ކުރުމަށްވުރެވެސް ނުބައީ އަނިޔާވެރިކަން ކަމުގަ. ސަބަބަކީ މަށަށްވެސް ރީލޯޑު ބޭނުންވޭ.\nއޮކްޓޯބަރ 6, 2018 00:14\nއޮކްޓޯބަރ 6, 2018 00:31\nސޭހައް ބަޔަކު ބިރުދެއްކީދޯ އަވަހައް ރާގުބަދަލުވީ، އެނުވާނެ އަނިޔާ އަކައް. އަނިޔާ އަކީ ވަކިބަޔަކު ކުރާއެއްޗެއް.\nއޮކްޓޯބަރ 6, 2018 00:38\nސާބަހޭ ޒައިދޫ! މުނާފިގުންނަށް ނުފެންނާނެ ދީން ނެތިގެން ދާއިރުވެސް! ރީތިގޮަކަށް ހަންޖަރު ހެރޭނެ މީހެއް ތީ!\nއޮކްޓޯބަރ 6, 2018 00:54\nމިހާރު އިންތިޚާބު ނިމިއްޖެ. ވައްކަމާއި އަނިޔާ އަކީ އެމްޑީޕީން ކުރި އެންޓި ކެމްޕޭނުގެ ބައެއް. އެވާހަކަ ދެން ދެއްކުމުގެ ބޭނުމެއްނެތް. ދަންނަ ބޭކަލުންގެ ތާކިހާ އެޅި ބައެއްގެ އަމިއްލަ އެދުން ވެސް ފެނިއްޖެ.\nއޮކްޓޯބަރ 6, 2018 00:56\nމިއީ ދީނީޢިލްމުވެރިއެއްކަމަށް އެއްވެސްމީހަކު ގަބޫލުކުރާކަށްނުވާނެ މިކަހަލަޖާހިލުމީހުންނާހެދި މިގައުމުގެެދުވަސްދާނީ މީނައިންޑިޔާއައް ފޮނުވާލަންވީނު\nއޮކްޓޯބަރ 6, 2018 03:05\nއަލީ ޒައިދުގެ ބަސް ހުރިހާ އެންމެން އަހާށެވެ. ރާއްޖޭގައި އަނިޔާވެރިކަން އޮތުމާއެކު ދެން އޮތް ހުރިހާ ނުބައިކަމެއް ހުއްދަވީއެވެ. މަސްހުނިވެ، ޒިނޭކޮށް އެހެންވެސް ނުބައިކަންތައް ކުރަންވީ އެވެ. ސަބަބަކީ އަނިޔާވެރިކަން މައި ނުބައިވާނެ އެވެ. ޒައިދު ދިން މިފުރުސަތުގެ ބޭނުން ހިފާށެވެ. އަދި އަނިޔާވެރިކަން ނެތިގެންދިޔަ ނުދޭށެވެ. އޭރުން ރާބޮައި ނުބައިކަންތައްކޮށް އުޅެވޭނެ އެވެ. ސަބަބަކީ އެންމެ ނުބައި ކަމަކީ އަނިޔާވެރިކަމަށް ވާތީއެވެ.\nރީލޯޑު ކޮށްލީމަ ތިމީހުން ކޮންމެ ފަދަ ވާހަކަ އެއްވެސް ދައްކަފާނެ.\nއޮކްޓޯބަރ 6, 2018 08:51\nބަޔަކު ރުޅިއަންނަ އިރަށް ފިލަންދުވާ ޢިލްމުވެރިން ނުތިބޭނެ! ފިނިކުރާށޭ ކިޔައިފައި ތިޔަގޮތައް މިސާލެއްނުޖެހޭނެ ހަދީހެއްގެ މާނަ / ނުވަތަ އާޔަތެއްގެ މާނަ އެގުމަކީ މީހާ ޢިލްމުވެރިވެ ފަތުވާ ދެވޭނެ ސަބަބެއްނޫން އަރަބިބަސް ދަންނަމީހުންގެ ތެރޭގައި މާތްﷲގެ އެއްކައުވަންތަކަން ގަބޫލު ނުކުރާމީހުން އިބަތިބި


Miee Mr.Bean Ge Manzareh Noon! - Vaguthu\nމިއީ މިސްޓަރ.ބީންގެ މަންޒަރެއް ނޫން\nމި ފޮޓޯ ފުރަތަމަ ފެނުނުއިރު ހީކުރީ މިއީ މަޝްހޫރު ކޮމީޑިއަން ފިލްމެއް ކަމަށްވާ މިސްޓަރ.ބީންގެ މަންޒަރެއް ކަމަށެވެ. އެފަދަ ގޮތަކަށް ގިނަ ފަހަރަށް އުޅޭނީ މިސްޓަރ ބީން ތާއެވެ. ނަމަވެސް މިފަހަރު މިއީ އެހެން މަންޒަރެކެވެ.\nމަތީގައި އެވާ ފޮޓޯއިން ދައްކައިދެނީ ކުއްޖަކު ސުކޫލްއިން ގޭގައި ހަދަން ހަވާލުކުރި މަސައްކަތް ނިންމާ މަންޒަރެވެ. ކާރު ތެރޭގައި ލިޔަން އުނދަގޫ ވުމުން ކާރުގެ ބިއްލޫރިގަނޑު ތިރިކޮށް އެނަތުން ބޭރަށް ނިކުމެ ލިޔަން އިނީއެވެ. ޑެސްކެއްގެ ގޮތުގައި ބޭނުން ކުރަމުން އެދަނީ ކާރެވެ.\nމިކަން ހިގާފައިވަނީ ޗައިނާގެ އަވަށެއްގައެވެ. ޗައިނާގެ ނޫހެއް ކަމަށްވާ ދަ ޑޭގައި ރިޕޯޓްކޮށްފައިވާާ ގޮތުން މިފަދަ ގޮތަކަށް ކަންތައް ކޮށްފައިވަނީ ޘާނަވީ ގުރޭޑެއްގައި ކިޔަވަމުން ދިޔަ އަންހެން ކުއްޖެކެވެ. އަދި މިގޮތަށް ކަންތައް ކުރުމަށް ޚިޔާލު ދިނީ އޭނާގެ ބައްޕައެވެ. އެކުއްޖާގެ ބައްޕަގެ ލައިސެންސް މިހާރު ހިފަހައްޓާފައިވާ ކަމަށްވެސް ޗައިނާގެ ނޫސްތަކުން ރިޕޯޓް ކުރެއެވެ.


Gulheefalhu hikkumuge Bodu mashrooah MTCC gaabil! - vNews.mv\nގުޅީފަޅު ހިއްކުން: އެ މަސައްކަތަށް އެމްޓީސީސީ ގާބިލު ކަމަށް ބުނެފި\nޝުރުފާ މުޙައްމަދު 23 October 2019, 15:51\nހިއްކައި ތަރައްގީ ކުރަަމުން އަންނަ ގުޅީފަޅު މަސައްކަތް ކުރިޔަށް ގެންދާތާ މިހާރު އަހަރުތަކެއް ފާއިތުވެފައި ވާއިރު ގުޅީފަޅު ތަރައްގީވެ ނިމިގެންދާއިރު އެތަނަށް ވާނެ ގޮތެއް އަދިވެސް އޮތީ ރައްޔިތުންނަށް ޔަގީން ނުވާ ހިސާބުގައެވެ. މާލޭގައި ދިމާވާ ބޯހިޔާވަހިކަމުގެ މައްސަލައަށް ހައްލެ ގެނައުމަށް ކަމަށްބުނެ ތަރައްގީ ކުރަން ފެށި ގުޅީފަޅު، ވެރިކަން ބަދަލުވުމާއި އެކު މަޝްރޫއު ބަދަލުކުރީ އިންޑަސްޓްރިއަލް ޒޯނެއް ތަރައްގީ ކުރުމަށެވެ. ނަމަވެސް ދުވަސްތަކެއްވީއިރުވެސް އެ ތަން ތަރައްގީ ނުކުރެވި އޮތުމަށްފަހު، އެ މަސައްކަތަށް އަނެއްކާވެސް ބޮޑު ހޭދައެއް ކޮށް ގުޅީފަޅުން ބޮޑު ސަރަހައްދެއް ހިއްކުމަށް ބޭރުގެ ކުންފުންޏަކާ މިވަނީ ހަވާލުކޮށްފައެވެ.\nމިދިޔަ ބުރާސްފަތި ދުވަހު ސަރުކާރުން ގުޅީފަޅުން 140 ހެކްޓަރުގެ ބިން ހިއްކައި4ކިލޯމީޓަރުގެ ތޮއްޓެއް ލުމުގެ މަޝްރޫ 53 މިލިއަން ޑޮލަރަށް ހަވާލުކޮށްފައި ވަނީ ނެދަލެންޑްސްގެ ބޮސްކާލިސް ވެސްޓްމިންސްޓާ ކޮންޓްރެކްޓިން ކުންފުންޏާއެވެ. ނަމަވެސް އެފަދަ މަޝްރޫތަކުން ސަރުކާރު ވަރަށް ބޮޑަށް ދަރަނިވެރިވެފައިވާ ވާހަކައާއި އެފަދަ ހަރަދުތަކަށް ސަރުކާރުގައި ބަޖެޓު ނެތް ކަމުގެ ވާހަކަތައް ދެކެވެމުންދާއިރު 180 ދުވަހުގެ ކުރު މުއްދަތެއްގެ ތެރޭގައި ނިންމުމަށް މިފަދަ ބޮޑު ހަރަދެއް ކުއްލިއަކަށް ކުރަން ޖެހުނު ސަބަބާއި މެދު ބައެއް ފަރާތްތަކުން ވަނީ ސުވާލު އުފައްދަން ފަށާފައެވެ.\nގުޅީފަޅު ހިއްކުމުގެ މަޝްރޫ ބޮސްކާލިސްއާއި ހަވާލު ކުރުން\nސަރުކާރުން ބިން ހިއްކުމުގެ މި މަޝްރޫއަށް މިވަރުގެ ހޭދައެއް ކުރަން ނިންމާފައިވާ އިރު، ދާއިރާގެ ތަޖުރިބާކާރު ބޭފުޅުން ދެން އުފައްދާ ސުވާލަކީ އެ މަސައްކަތް މިހާރު ދީފައިވާ އަގަށްވުރެ ކުޑަ އަގެއްގައި ކުރެވޭނެ ފެންވަރާއި ގާބިލިއްޔަތިކަން ދިވެހި ކުންފުންޏެއްގައި ނެތީތޯއެވެ. އަދި 53 މިލިއަން ޑޮލަރަކީ އެ މަޝްރޫއަށް ހަމަ އެންމެ އެކަށީގެންވާ ހަރަދުތޯ ވެސް ބައެއް ފަރާތްތަކުން ސުވާލު އުފައްދައެވެ.\nނިމިދިޔަ ސަރުކާރުންވެސް ރާއްޖެގެ އެކި ހިސާބުތަކުގައި މިފަދަ މަޝްރޫތައް ހިންގައި ރަށްރަށުން ބިން ހިއްކާފައި ވާއިރު މާލޭގެ ތޮއްޖެހުން ކުޑަ ކުރުމަށް ހުޅުމާލެގެ ދެވަނަ ފިޔަވަހި ހިއްކުމަކީ އެންމެ ފާހަގަކޮށްލެވޭ އެއް މަޝްރޫއެވެ. އެ މަޝްރޫގެ ތެރެއިން 240 ހެކްޓަރުގެ ބިން ހިއްކައި ތޮށިލާފައި ވާއިރު އެ މަޝްރޫއަށް ހަރަދުވެފައިވަނީ ހަމަ އެންމެ 52 މިލިއަން ޑޮލަރުކަން ވަނީ ހާމަކޮށްފައެވެ. ޑިޒައިންގެ ގޮތުންނާއި ހިއްކާ ސަރަހައްދުގެ ބޮޑު މިނަށް ބެލިޔަސް ހުޅުމާލެ ދެވަނަ ފިޔަވައްސަށް ކުރާ މަސައްކަތް ބުރަ ވެފައި ބޮޑުވާނެ ކަމަށްވެސް ދާއިރާގެ ބޭފުޅުން ވިދާޅުވެއެވެ.\nކަން މިހެން ހިނގަމުންދާއިރު، ނިމިދިއަ ސަރުކާރުން ވަނީ ބިން ހިއްކުމާއި އެފަދަ މަޝްރޫތައް ބޭރުގެ ކުންފުނިތަކާއި ހަވަާލުނުކޮށް ރާއްޖެއިން ކުރެވޭނެ އިންތިޒާމު ފަހިކޮށްދިނުމަށް 36 މިލިއަން ޑޮލަރު ހޭދަކޮށް މަހާޖައްރާފުގެ ނަމުގައި ޑްރެޖަރެއް ގެނެސްފައެވެ. ނަމަވެސް އޭގެ ބޭނުން ނުކޮށް ސަރުކާރުން ގުޅީފަޅު މަޝްރޫ ބޭރުގެ ކުންފުންޏަކާ ހަވާލުކުރުން ވެގެންގޮސްފައި ވަނީ އިދިކޮޅު އަދި އެފަދަ ބޮޑެތި މަޝްރޫތަކާއި ހަވާލުވާ އެމްޓީސީސީގެވެސް ބޮޑު ކަންބޮޑުވުމަކަށެވެ.\nއެގޮތުން މި މައްސަލައިގައި ކުރީގެ ހައުސިން މިނިސްޓަރ ޑރ. މުއިއްޒު ވިދާޅުވީ ސަރުކާރުގެ ވިޔަފާރި ކުންފުނި އެމްޓީސީސީއާ އެ މަޝްރޫއު ހަވާލުކުރި ނަމަ "މަހާ ޖައްރާފް" ބޭނުން ކޮށްގެން އެންމެ ގިނަ ވެގެންވެސް 37 މިލިއަން ޑޮލަރަށް ބިން ހިއްކާ ނިންމާލެވޭނެ ކަމަށެވެ. އަދި ހަތް މިލިއަން ޑޮލަރަށް ތޮށިލައި ނިމޭނެ ކަމަށެވެ. އެހެން ކަމުން އެ މަޝްރޫއަށް އެންމެ ގިނަ ވެގެންވެސް ހޭދަވާނީ 44 މިލިއަން ޑޮޮލަރު ކަމަށްވެސް ވިދާޅުވިއެވެ.\nމިކަމާއި ގުޅިގެން އެމްޓީސީސީން ވެސް ވަނީ ކަންބޮޑުވުން ފާޅުކޮށްފައެވެ. ކަންބޮޑުވުމަށް ވުރެ ބޮޑަށް ބޮޑު މަޝްރޫއެއް އަތުން ދޫވެގެން ދިޔަކަމުގެ ހިތާމައެވެ. އެމްޓީސީން ބުނީ އެ މަޝްރޫއަށް އެ ކުންފުނި ގާބިލު ކަމަށެވެ. އެހެންނަމަވެސް އެއާއި ގުޅޭ އެއްވެސް މައުލޫމާތެއް ހިއްސާކޮށްފައި ނުވާ ކަމަށެވެ. އަދި ސަރުކާރުން ހިންގާ ގާބިލު ކުންފުންޏެއް އޮއްވާ އެހެން ބަޔަކާއި ހަމައަށް މަޝްރުއު ދާން ޖެހުނު ސަބަބު އެއްވެސް ވަރަކަށް ނޭނގޭ ކަމަށް ވެސް އެމްޓީސީސީން ވަނީ ބުނެފައެވެ.\nއެމްޓީސީސީން ބުނީ ގުޅީފަޅުގެ މަޝްރޫއަކީ އެމްޓީސީސީން ވެސް ވަރަށް ބޭނުން މަޝްރޫއެއް ކަމަށާއި، އޭގެ މައުލޫމާތު ލިބުނު ނަމަ ބިޑު ކުރީސް ކަމަށެވެ. އަދި ބިން ހިއްކުމުގެ މަޝްރޫތަކަށް ހާއްސަކޮށްގެން މަހާޖައްރާފަށް އެވަރުގެ އިންވެސްޓްމެންޓެއް ކޮށްފައިވަނިކޮށް ބޭރުގެ ބަޔަކާއި މި މަޝްރޫއު ހަވާލުކުރުމަކީ އެންމެ ރަނގަޅު ގޮތް ކަމަށް ގަބޫލު ނުކުރާ ކަމަށްވެސް އެ ކުންފުނިން ވަނީ ބުނެފައެވެ.\nބޮސްކާލިސް ކަހަލަ ތަންތަނުން ވެސް މިވަރުގެ މަޝްރޫއެއް ހިންގާއިރު ވަސީލަތްތައް ހަޔާ ކުރާނެކަން ފާހަގަކުރައްވައި އެ ކުންފުނިން ބުނީ އެމްޓީސީސީއަށް މަޝްރޫއު ލިބުނު ނަމަ ކޮންމެހެން މަހާ ޖައްރާފަށް އެކަނި ބަރޯސާނުވެ، ކަނޑައަޅާ މުއްދަތެއްގައި އެކަން ކުރެވޭނެ ކޮންނަބޯޓު ބޭރުން ކުއްޔަށް ގެނައުމުގެ ފުރުސަތުވެސް އޮތް ކަމަށެވެ. އަދި ރާއްޖޭގައި ހިންގާ އެފަދަ މަޝްރޫތައް ރާއްޖޭގެ ކުންފުނިތަކާއި ހަވާލުކުރުމުން ހަރަދުވެސް ކުޑަ ކުރެވޭނެ ކަން ވަނީ ފާހަގަކޮށްފައެވެ.\nއެމްޓީސީސީން ބުނީ ސަރުކާރާއި އެ ކުންފުންޏާއި ދެމެދުގައި އޮތް ގުޅުން ވަރަށް ރަނގަޅު ކަމަށެވެ. އަދި ކުރިއަށް އޮތް އަހަރެއްހާ ދުވަހު، އެއްވެސް މެދުކެނޑުމެއް ނެތި، ކުރާނެ މަސައްކަތް އެމްޓީސީސީގައި އެބަހުރި ކަމަށެވެ. އަދި ސަރުކާރުން އެ މަޝްރޫ އެމްޓީސީސީއާއި ހަވާލުނުކުރީ އެ ސަބަބައްޓަކައި ކަމަށްވުން އެކަށީގެންވާ ކަމަށްވެސް އެމްޓީސީސީން ވަނީ ބުނެފައެވެ.\nވިޔަފާރި ގުޅީފަޅު އެމްޓީސީސީ ސިޔާސީ ރިޕޯޓް


Verikamuge baaruthah dhookollan Russia eh neydhey: Bashar al-Assad\nވެރިކަމުގެ ބާރުތައް ދޫކޮށްލަން ރަޝިޔާއެއް ނޭދޭ: ބައްޝާރު\nސީރިޔާގެ ރައީސް ބައްޝާރުލް އަސަދު: ހަނގުރާމަވެރިންނަށް ފުރުސަތު ނުދެއްވާނެ ކަމަށް ވިދާޅުވި --- ފޮޓޯ: އޭއެފްޕީ\nސީރިޔާގެ ވެރިކަމުގެ ބާރުތައް ދޫކޮށްލަން ރަޝިޔާއިން ބުނެފައި ނުވާކަމަށް ސީރިޔާގެ ރައީސް ބައްޝަރުލް އަސަދު ވިދާޅުވެއްޖެ އެވެ.\n"އެންބީސީ" އަށް ދެއްވި އިންޓަވިއުގައި ބައްޝާރު ވިދާޅުވީ ވެރިކަމުގެ ބާރުތައް ދޫކޮށްލުމާ ބެހޭގޮތުން، ރަޝިޔާއިން އެއްވެސް އެއްޗެއް ބުނެފައި ނުވާ ކަމަށެވެ.\nބައްޝަރު މިހެން ވިދާޅުވެފައި ވަނީ އެމެރިކާއިން ބައްޝާރު އިސްތިއުފާ ދެއްވުމަށް ގޮވާލފައި ވަނިކޮށްވެ. އެމެރިކާއިން ބުނީ ސީރިޔާގެ މައްސަލައަށް ސުލުހަވެރި ހައްލެއް ގެނައުމަށް ބައްޝާރު ވެރިކަމުން އިސްތިއުފާ ދެއަވަން ޖެހިވަޑައިގަންނަވާ ކަމަށެވެ.\nރަޝިޔާގެ ރައީސް ވަލްޑަމިއާ ޕުޓިންއާއެކު ކުރެއްވި މަޝްވަރާތަކުގައި ދެކެވުނީ ކޮން ވާހަކައެއްތޯ ސުވާލު ކުރުމުން، ބައްޝާރު ވިދާޅުވީ ޕުޓިން ވިދާޅުވީ އޭނާ ސިރިޔާގެ ވެރިކަން ދޫކޮށްލުމަށް ނުވަތަ ވެރިކަމުގައި ދެމިހުންނެވުމަށް ގޮތް ނިންމާނީ ސީރިޔާގެ ރައްޔިތުން ކަމަށެވެ.\nއަސަދު މިހެން ވިދާޅުވެފައިވާ ދަނޑިވަޅަކީ ސީރިޔާގެ މައްސަލައިގައި މަޝްވަރާ ކުރުމަށް، އެމެރިކާގެ ހާރިޖީ ވަޒީރު ޖޯން ކެރީ ރަޝިޔާއަށް ރަސްމީ ދަތުރުފުޅެއް ކުރެއްވުމަށް ހަމަޖެހިފައިވާ ވަގުތެކެވެ.\n"ރަޝިޔާ ބޭނުންވަނީ ހަނގުރާމަވެރިންގެ ކިބައިން ސީރިޔާ ސަލާމަތް ކުރަން. އެމެރިކާއިން ބޭނުންވަނީ ހަނގުރާމަވެރިނަނަށް މަދަދު ދީގެން ސީރިޔާގެ ވެރިކަން ވައްޓާލަން،" ބައްޝާރު ވިދާޅުވިއެވެ. އޭނާ ވިދާޅުވީ ހަނގުރާމަވެރިންނަށް އެ ފުރުސަތު ނުދެއްވާނެ ކަމަށެވެ.


Vaccine jeheema kinbulakah badhalu vedhaane: Brazil ge Raees\nކޮރޯނާވައިރަސް ވެކްސިން: ބަލިން ސަލާމަތްވުމަށް ދުނިޔެއަށް އޮތް ހަމައެކަނި އުންމީދު\nކޮރޯނާވައިރަސް ވެކްސިން އަށް ދުނިޔޭގެ އެންމެން އިންތިޒާރު ކުރަމުންދާއިރު ބްރެޒީލްގެ ރައީސް ޖައިރު ބޮލްސޮނާރޯ ވަރުގަދަ އިންޒާރެއް ދެއްވައިފި އެވެ. ވެކްސިން ޖަހައިގެން އާއްމު ހާލަތަކަށް ދިރިއުޅުން ބަދަލުކުރުމުގެ ފޮނި އުންމީދުގައި ތިބި ގިނަ ބަޔަކަށް ރައީސް ބޮލްސޮނާރޯ އިންޒާރު ދެއްވާފައިވަނީ ވެކްސިނަކީ ޖަހަން ހެޔޮވާވަރުގެ އެއްޗެއް ނޫން ކަމަށެވެ.\nމަޝްހޫރު ފާމަސޫޓިކަލް ކުންފުނި ފައިޒާ އާއި އެ ކުންފުނީގެ ޕާޓްނާ ބައޮއެންޓެކް އިން އުފެއްދި ވެކްސިން ޖެހުމުން އިންސާނުން ކިނބޫ ތަކަކަށް ބަދަލުވެދާނެ ކަމަށާއި އަންހެނުންގެ ތުނބުޅިފަޅާފާނެކަމުގެ އިންޒާރު ބޮލްސޮނާރޯ ދެއްވާފައި ވެ އެވެ.\nބޮލްސޮނާރޯ މިގޮތަށް ވާހަކަ ދައްކަވާފައި މިވަނީ އެމެރިކާ އާއި އިނގިރޭސި ވިލާތް ފަދަ ގައުމުތަކުން މި ވެކްސިން ދިނުމުގެ ޕްރޮގްރާމްތައް ފަށާފައި ވަނިކޮށެވެ. އަދި ވަރަށް ގިނަ ގައުމުތަކަކުން ވަނީ ފައިޒާ އާއި މޮޑާނާ ވެކްސިން ބޭނުންކުރުމުގެ ހުއްދަ ދީފަ އެވެ.\nވެކްސިންގެ ސައިޑްއިފެކްޓްސް ތަކާ މެދު ބޮލްސޮނާރޯ ވަރަށް ކަންބޮޑުވެ ވަޑައިގަންނަވާ ކަމަށް އޭނާ ވިދާޅުވި އެވެ. ކޮރޯނާވައިރަހާ ބެހޭ ގޮތުން ވެސް ބްރެޒީލްގެ ރައީސް ދައްކަވާފައިވަނީ ހަމަ މިކަހަލަ ބޯހަމަ ނުޖެހޭ ވާހަކަ ތަކެކެވެ. ކޮވިޑް-19 އަކީ "އަ ލިޓްލް ފުލޫ" (ކުޑަ އަރިދަފުސް ރޯގާއެއް) ގެ ގޮތުގައި ބޮލްސަނާރޯ އަބަދުވެސް ސިފަ ކުރައްވަ އެވެ.\nބްރެޒީލްގެ ރައްޔިތުންގެ ގަޔަށް ވެކްސިން ޖެހުމުގެ ބޮޑު ޕްރޮގްރާމެއް ލޯންޗުކޮށްދެއްވިޔަސް އޭނާގެ ގަޔަށް ވެކްސިން ނުޖަހާނެ ކަމަށް ވެސް ބޮލްސަނާރޯ ވިދާޅުވެ އެވެ.\n"ފައިޒާ ކޮންޓްރެކްޓްގައި ވަރަށް ސާފުކޮށް ލިޔެފައި އެބަ އޮވޭ ވެކްސިން ޖަހައިގެން ދިމާވާ ސައިޑް އިފެކްޓްސް އަށް އެމީހުން ޒިންމާއެއް ނުވާނަމޭ. ވެކްސިން ޖަހައިގެން ކިނބުލަކަށް ބަދަލުވިޔަސް އެއީ އެ ޖަހާ މީހެއްގެ އަމިއްލަ މައްސަލައެއް،" ބޮލްސޮނާރޯ ވިދާޅުވެފައިވެ އެވެ.\nފާހަގަކޮށްލަންޖެހޭ އެންމެ މުހިއްމު އެއް ކަމަކީ ފައިޒާ އާއި ބައޮއެންޓެކް ގުޅިގެން އުފެއްދި ވެކްސިން އިނގިރޭސި ވިލާތާއި އެމެރިކާގެ އެތައް ހާސް ރައްޔިތުންނަކަށް މިހާރު ދީފައިވާ ކަމެވެ. އަދި މި ވެކްސިން ޓެސްޓްކުރުމުގެ މަރުހަލާތަކުގައި ބްރެޒިލްގެ އެތައް ހާސް ރައްޔިތުންނަކަށް ވެސް ވެކްސިން ދީފައިވާ ކަމެވެ.\nވެކްސިން އާއި ބޭސް އުފެއްދުމުގެ ރޮނގުން ދުނިޔޭގެ އެންމެ ކުރީގައި އުޅޭ ކުންފުންޏާ ދެކޮޅަށް ވާހަކަ ދައްކަވަމުން ބޮލްސަނާރޯ އިތުރަށް ވިދާޅުވީ ވެކްސިން ޖަހައިގެން އިންސާނުން ސުޕަހިއުމަން އަށް ވިޔަސް އަދި އަންހެނުންގެ ތުނބުޅިފެޅިޔަސް އަދި ފިރިހެނުންނަށް އަންހެން އަޑުން ވާހަކަ ދައްކަން ފެށުނަސް އެ ކުންފުނި އެކަމަކާ ޒިންމާއެއް ނުވާނެ އެވެ.\nބޮލްސޮނާރޯގެ މި އަޖައިބެއް ކަހަލަ ހެއްވާ ތަގުރީރުގެ ވީޑިއޯ މިހާރު ސޯޝަލް މީޑިއާގައި ވަނީ ވައިރަލް ވެފަ އެވެ. އަދި ޓުވިޓާގައި މި ވީޑިއޯއަށް ޖޯކު ޖެހުމުގެ ކަންތައްތަކެއް ކުރިޔަށް އެބަދެ އެވެ.\nބޮލްސޮނާރޯގެ ވާހަކަފުޅަށް މަލާމާތްކުރަމުން ޓުވިޓާގައި ކޮމެންޓުކުރި ބައެއް މީހުން ބުނެފައިވަނީ ކޮވިޑް ޖެހިގެން މަރުވުމަށް ވުރެ ކިނބުލަކަށް ބަދަލުވުން ވެސް އެ މީހުންނަށް މާ ރަނގަޅު ކަމަށެވެ.\nޑިސެމްބަރު 16 ވަނަ ދުވަހު ފައިޒާ ކޮރޯނާވައިރަސް ވެކްސިން ޖެހި ސިއްހީ ޚިދުމަތްތެރިންގެ ތެރެއިން ދެ މީހަކަށް ކަންބޮޑުވާ ކަހަލަ ރިއެކްޝަނެއް ދިމާވިކަމަށް ނިއު ޔޯކް ޓައިމްސްގައިވާ ރިޕޯޓެއްގައި ފާހަގަ ކޮށްފައި ވެއެވެ. އެމެރިކާގ އެލަސްކާގެ ބާލެޓް ރީޖަނަލް ހޮސްޕިޓަލުގެ ދެ ސިއްހީ އެހީތެރިންނަށް ރިއެކްޝަނެއް ކުރިމަތިވީ ވެކްސިން ދިންތާ މާ ގިނަ އިރުތަކެއް ނުވަނީހެވެ. ނަމަވެސް އެކަކު ވަރަށް އަވަހަށް ރަނގަޅުވި އެވެ. އަނެކަކަށް ހޮސްޕިޓަލުގައި ފަރުވާ ދޭން ޖެހުނެވެ. ނަމަވެސް މިހާރު އޭނާ ވެސް ވަނީ ރަނގަޅުވެފަ އެވެ.\nމީގެ ތެރެއިން އެކަކީ މެދު އުމުރުގެ އަންހެނެކެވެ. އޭނާއަކީ ކުރިން އެއްވެސް އެލާޖީ މައްސަލައެއް ހުރި މީހެއް ނޫނެވެ. ނަމަވެސް ވެކްސިން ދިންތާ 10 ވަރަކަށް މިނިޓް ތެރޭގައި އޭނާއަށް އެނަފެލެކްޓިކް ރިއެކްޝަނެއް ކުރިމަތިވި އެވެ. މިއީ ދިފާއީ ނިޒާމުގެ މަސައްކަތް ކުއްލި އަކަށް މާ ބާރަށް ކުރަން ފެށުމުން ދިމާވާ ކަމެކެވެ.\nދިރޭ އެއްޗެހި ކަށިޖެހީމަ އާއި ބައެއް ކަހަލަ ބޭހުން ވެސް މިފަދަ ރިއެކްޝަން ބައެއް ފަހަރަށް އިންސާނުންނަށް ކުރިމަތިވެ އެވެ. އެ މީހާ އަށް މި ރިއެކްޝަން އައުމުން މޫނާއި ގައިގައި ބިހިތަކެއް ނަގައި ނޭވާ ކުރުވެ އަދި ހިތް ހިނގާ ރޭޓް މަތިވި އެވެ.\nރިއެކްޝަން އައި ދެ ވަނަ މީހާ އަށް ވެކްސިން ޖެހިތާ 10 މިނިޓް ތެރޭގައި ދެ ލޯ ދުޅަވެ ބޯއަނބުރާގޮތްވެ އަދި ކަރުތެރެ ހިރުވުން ފަދަ ކަންކަން ދިމާވި އެވެ. ވަގުތުން އިމަޖެންސީ ރޫމަށް ގެންގޮސް ފަރުވާ ދިނުމުން އިރުކޮޅެއް ތެރޭގައި އެމީހާގެ ހާލު ރަނގަޅުވި އެވެ.\nވެކްސިން ޖަހާ އެތައް ހާސް ބައެއްގެ ތެރެއިން މަދު ބަޔަކަށް މިފަދަ އެލާޖިކް ރިއެކްޝަނެއް އައުމަކީ ވެދާނެ ކަމެއް ކަމަށް ކުރިން ވެސް ވަނީ ބެލެވިފަ އެވެ.\nބްރެޒިލް ކޮވިޑް-19 ކޮވިޑް ވެކްސިން\nޑރ. ފައުޗީ ވިދާޅުވީ ދިފާއު ވަރުގަދަ ކުރުމަށް


Integrity Commission Ge Raees Kamah Suleiman Ayyan Kuravvaifi - Vaguthu\nއިންޓެގްރިޓީ ކޮމިޝަންގެ ރައީސް ކަމަށް ސުލައިމާނު އައްޔަން ކުރައްވައިފި\n2 އަހަރު ކުރިން ( މާޗް 1, 2018 )\nނޭޝަނަލް އިންޓެގްރިޓީ ކޮމިޝަން (އެންއައިސީ) ގެ މެމްބަރު ކަމަށް އަދިރައީސް ކަމަށް އަހްމަދު ސުލައިމާނު އައްޔަން ކުރައްވައިފިއެވެ.\nރައިސުލް ޖުމްހޫރިއްޔާ އަބްދުﷲ ޔާމީން އަބްްދުލް ގައްޔޫމް، ޖެނުއަރީ 31 ގައި އިލެކްޝަން ކޮމިޝަންގެ ރައީސް ކަމުން އިސްތިއުފާ ދެއްވި އަހްމަދު ސުލެއިމާން އެންއައިސީގެ މެމްބަރު ކަމަށާއި ރައީސް ކަމަށް އައްޔަން ކުރެއްވީ މިއަދުއެވެ.\nRaeesuljumhooriyyaa NIC ge member kamuge magaamaaieCommision ge Raees kamuge magaamah Ahmed Sulaiman ayyanu kurevvun.. pic.twitter.com/UQakXYsC4l\n— ɪʙʀᴀʜɪᴍ ᴍᴜᴀᴢ ᴀʟɪ (@SpokespersonMV) March 1, 2018\nއިލެކްޝަން ކޮމިޝަންގެ ރައީސް ކަމުން އިސްތިއުފާ ދެއްވި ނަމަވެސް އޭނާ އިސްތިއުފާ ދެއްވި ވަކި ސަބަބެއް ސާދެއް ނުވެ އެވެ. ނަމަވެސް ސުލައިމާން މަގާމުން އިސްތިއުފާ ދެއްވީ ހުސްވެފައިވާ އެންއައިސީގެ ރައީސް ކަމަށް ސުލައިމާންގެ ނަން ރައީސުލްޖުމްހޫރިއްޔާ އަބްދުﷲ ޔާމީން މަޖިލީހަށް ހުށަހަޅަން ބޭނުންވާތީ ކަމަށް މީގެ ކުރިން ވަނީ ބެލެވިފައެވެ.\nއެންއައިސީ އަކީ ދިވެހިރާއްޖޭގައި ހިންގަމުންދާ ގާނޫނު ތަންފީޒު ކުރާ އިދާރާތަކުގެ ހިންގުން ހަރުދަނާކޮށް އެ އިދާރާތަކާގުޅޭ މައްސަލަތައް ބަލާނެ އެއްމެހާ އުސޫލުތައް ކަނޑައަޅައި އެފަދަ މައްސަލަތަކާ ގުޅޭގޮތުން ފިޔަވަޅު އެޅުމާ އުފައްދާފައިވާ މިނިވަން މުއައްސަސާ އެކެވެ.\nމާޗް 1, 2018 10:54\nމަރުހަބާ ދީނާއި ގައުމާއި ރައްޔިރުންގެ ހައްގުގަ މަސައްކަތް ކުރާނެކަމައް އުންމީދުކުރަން\nމާޗް 1, 2018 11:01\nމާޗް 1, 2018 14:13\nމިނޫންމީހަކުނުލިބުނީތަހަމް މިހިރީ ބޮޑެތިމުއައްސަސާތައްހަވާލްކުރާމީހުން ބޯހަލާކް


ކޮވިޑް19 ގެ ދެވަނަ ރާޅު ޔޫރަޕަށް: އަޔަލޭންޑް ލޮކްޑައުން ކޮށްފި – Dhen.mv\nއިބްރާހީމް ޙުސައިން October 22, 2020 - 7:47 pm\nކޮވިޑް19 ގެ ބަލިމަޑުކަން މަޑުޖެހިފައި އޮތުމަށްފަހު ޔޫރަޕަށް ކުރިމަތިވި ދެވަނަ ރާޅާ ގުޅިގެން އަޔަލޭންޑް ފުރަބަންދު ކޮށްފިއެވެ.\nބޭރުގެ މީޑިއާތައް ރިޕޯޓް ކޮށްފައިވާ ގޮތުގައި ފަސް މިލިއަން މީހުންގެ އާބާދީ ހިމެނޭ އަޔަލޭންޑް ދެވަނަ ފަހަރަށް ފުރަބަންދު އިއުލާން ކުރިއިރު ޔޫރަޕްގެ ބައެއް އެހެން ގައުމުތައް ވެސް ދަނީ ފުރަބަންދާމެދު ވިސްނަމުންނެވެ. އެގޮތުން ކޮވިޑް ކޮންޓްރޯލް ކުރުމުގައި ކުރީން ރަނގަޅު ނަތީޖާތަކެއް ހޯދި ޖަރުމަނު ހިމެނެއެވެ.\nޔޫރަޕްގެ ގައުމުތަކުގެ ތެރެއިން ދެވަނަ ފަހަރަށް ފުރަބަންދުކުރި ގައުމަކަށް އަޔަލޭންޑް ހިމެނިގެން ދިޔައިރު އެގައުމުން ވަނީ ޖުމްލަ 53 ހާސް މީހުން ކޮވިޑަށް ފައްސިވެފައެވެ. އަދި 1800 އަށް ވުރެ ގިނަ މީހުން އެގައުމުން ވަނީ ކޮވިޑް ޖެހިގެން ދުނިޔެ ދޫކޮށްފައެވެ.\nޔޫރަޕުން ކޮވިޑްގެ ވޭދަނަތައް އިތުރަށް ފެންނަށް ފަށާފައިވާ މިދަނޑިވަޅުގައި ގިނަ ގައުމު ތަކުން ދަނީ ރައްކާތެރިކަމުގެ ފިޔަވަޅުތައް ހަރުކަށި ކުރަމުންނެވެ. އޭގެ ތެރޭގައި ފްރާންސާއި އެއް މިލިއަން ފައްސި ވޭދަނަ ފެނިފައިވާ ދުނިޔޭގެ ފަސްވަނަ ގައުމު ، ސްޕެއިން ހިމެނެއެވެ.


އެމްޑީޕީ އަށް ނިސްބަތްވާ ކައުންސިލަރުން ނެރުނު ނޫސްބަޔާން — Ihavandhoo.com\nއެމްޑީޕީ އަށް ނިސްބަތްވާ ކައުންސިލަރުން ނެރުނު ނޫސްބަޔާން\n4 ސެޕްޓެމްބަރު 2014 11 އެޑްމިން\nނޯޓް: ތިރީގައި މިވަނީ އިހަވަންދޫ ކައުންސިލްގެ އެމްޑީޕީއަށް ނިސްބަތްވާ ތިން ކައުންސިލަރުން ކަމަށްވާ ޢަލީ ރަމީޒާއި، ޢަލީ ޝަހީމް އަދި މޫސާ ޢަބްދުއްލަޠީފް ސޮއިކޮށް 04 ސެޕްޓެމްބަރ 2014 ގައި ނެރެފައިވާ ނޫސްބަޔާނެވެ.\nދިވެހިރާއްޖޭގެ އިދާރީ ދާއިރާތަށް ލާމަރުކަޒީ އުސޫލުން ހިންގުމުގެ ޤާނޫނު 7/2010 ދަށުން އިންތިހާބްވެފައިވާ ކައުންސިލްތަކުގެ ބޭނުމަކީ، ދިވެހިރާއްޖޭގެ އެކި ރަށްރަށުގައި ދިރިއުޅޭ ރައްޔިތުންގެ ކަންކަން، ދީމިޤުރާތީ އަދި ޖަވާބުދާރީ ވަނިވި އުސޫލުން ރައްޔިތުން އަމިއްލައަށް ނިންމުމަށް މަގުފަހިކޮށް، އިޖުތިމާޢީ، ގޮތުންނާއި އިގްތިސާދީ ގޮތުންނާއި، ޝަޤާފީ ގޮތުން ދިވެހިރާއްޖޭގެ ރަށްރަށުގައި ދިރިއުޅޭ ރައްޔިތުންގެ ދިރިއުޅުމުގެ ފެންވަރު މަތިކޮށް، ރައްޔިތުން ބާރުވެރިކޮށް، ރައްޔިތުންނާއި އެއްމެ ގާތުން ފުޅާދާއިރާއެއްގައި ޚިދުމަތް ލިބޭނެ މަގުފަހިކޮށްދީ، ދިވެހިރާއްޖޭގެ ރަށްރަށުގައި އަމާންވެއްޓެއް ގާއިމް ކުރުމެވެ. އަދި ސަރުކާރުގެ ސިޔާސަތު ތަކުގެ ތެރެއިން ހުރި ފުރުސަތުތަށް ހޯދުމަށް މަސައްކަތް ކުރުމުގެ އިތުރުން ރައްޔިތުން އެންމެ ބޭނުންވާ ކަންތައްތަކުގެ ވާހަކަ ސަރުކާރާ ހަމައަށް ގެންގޮސް ދިނުމެވެ. ނަމަވެސް މި ދެންނެވި ކަންތައް ތަކުން ރައްޔިތުންނަށް އުފާވެރިކަން ގެނެސްދިނުމުގެ ވިސްނުމެއް މި ކައުންސިލްގައި ނެތްކަމީ މިއަދު އަޅުގަނޑުމެން ކަންބޮޑުވާ ކަމެކެވެ. ކައުންސިލްގެ މާހައުލު މިހާރު މިވަނީ ބަދަލްވެފައެވެ. ރައްޔިތުންނަށް ލިބިދޭންޖެހޭ އެތައް ހައްޤުތަކެއް ހޯދުމަން ކައުންސިލް ނުކުޅެދެވިފައި ވާއިރު ލާމަރުކަޒީ ޤާނޫނުނުގެ އެތައްމާއްދާ އަކާއި ހިލާފަށް އިހަވަންދޫ ކައުންސިލް ހިންގަމުންދާތީ ދަންނަވަމެވެ.\nއަޅުގަނޑުމެންނަކީވެސް ރައްޔިތުންގެ މަންދޫބުންނަށް ވީހިނދު، ކައުންސިލްގެ އަމަލު ހުރިގޮތުގެ ވާހަކަ ރައްޔިތުންނަށް ހާމަނުކޮށް ތިބުމަކީ ރައްޔިތުންނަށް ވެވޭ ބޭއިންސާފެއްކަމަށް ޤަބޫލްކުރަމެވެ. އަޅުގަނޑުމެން ކޮޅަށްމިތެދުވީ ގަދަހިތްވަރާއި އަޒުމެއްގައި ރައްޔިތުންގެ އިހުސާސްތައް ދެނެތިބެގެންނެވެ. އަޅުގަނޑުމެނަށް ސިފަވެގެންމިދާ މަންޒަރަކީ، މިކައުންސިލުން އިހަވަންދޫގެ ރައްޔިތުންނަށް އެރައްޔިތުން ބޭނުންވާ މަންޒިލަށްގެންދިޔުމަށްޓަކާއި ކައުންސިލްގެ ރައީސް ފަހަތަށްޖެހި ވަކިބައެއްގެ ނަގޫފިތި ރައްޔިތުންނަށް ދޭންބޭނުންވާ އަސާސީ ހިދުމަތްތައް ހޯދައި ދިނުމުގައި ނުކުޅެދިފައިވާތަނެވެ.\nމި ކައުންސިލްގެ އެއްވެސް އާރެއް ބާރެއް ނެތެވެ. މަޝްރޫއުތައް ހިންގުމުގެ ގާނޫނީ ބާރުވެރިކަން ހޯދަން މަސައްކަތެއް ނުކުރެއްވެއެވެ. ކައުންސިލަށް އާމްދަނީ އިތުރުކުރާނެ ވަސީލަތްތައް ތަރައްޤީކޮއް އިތުރުނަފާހޯދުމަށް މަސައްކަތެއްނުކުރެއެވެ. ކޮންމެ ފިޔަވަޅެއް އެޅުމުގެ ކުރިން ކައުންސިލްގެ އިދާރީ ޒިންމާދާރުވެރިޔާގެ ފައިންފުޅުދަށައް ހުއްދަ ހޯދަންދާން ޖެހޭ ނަމަ މިކައުންސިލަށް އެ މަސައްކަތް ކުރަން އުނދަގޫވާނެކަން އަޅުގަނޑުމެން ދަންނަމުއެވެ. ދިވެހިރާއްޖެގެ ރަށްތަށް ލާމަރުކަޒީ އުސޫލުން ހިންގުމުގެ ޤާނޫން ނަންބަރު 21 ވަނަ މާއްދާގެ ފުރިހަމަ އާރާއިބާރު ކަޑުވާލާއި އިރު ކައުންސިލްގެ ރައީސް އަށް ކޮންމެ ކަމެއްވެސް ވަރިހަމައެވެ. ދިވެހިރާއްޖޭގެ އިދާރީ ދާއިރާތަށް ލާމަރުކަޒީ އުސޫލުން ހިންގުމުގެ ޤާނޫނުގެ 32 ވަނަ މާއްދާގެ ދަށުން ކައުންސިލްގެ މަޤްސަދާއެއްގޮތަށް ކައުންސިލް ހަރަކާތްތެރި ކުރުމުގައިވެސް ރައީސް ވަނީ ނުކުޅެދިފައެވެ.\nކައުންސިލް އިންތިޙާބްވީ ފަހުން މިޔަދާހަމައަށް އުމުރުން6މަސްދުވަސް ވެގެން ހިގައްޖެއެވެ. ގާނޫނީގޮތުން ކުރަންޖެހޭ މަދު ކަމެއް ނޫނީ މި ކައުންސިލަށް ކުރެވޭތަނެއް ނުފެނެއެވެ. ދިވެހިރާއްޖޭގެ އިދާރީ ދާއިރާތަށް ލާމަރުކަޒީ އުސޫލުން ހިންގުމުގެ ގާނޫނުގެ 110 ވަނަ މާއްދާގައިވާ ގޮތުގެމަތިން ރައްޔިތުންނަށް އާއްމުކޮށް ހުޅުވާލެވިފައިވާ ބައްދަލުވުމެއް ޖުލައި މަހުގެ 20 ވަނަ ދުވަހުގެ ކުރިން ބާއްވަންޖެހެއެވެ. މި ބައްދަލުވުމުގައި ކައުންސިލްގެ ކުރިއަށް އޮތް އަހަރުގެ މަސައްކަތު ތާވަލާއި ބަޖެޓު ރައްޔިތުންނަށް ހުށައަޅާއި ހިޔާލު ހޯދަން ޖެހެއެވެ. މީގެ އިތުރުންވެސް ދިވެހިރާއްޖޭގެ އިދާރީ ދާއިރާތަށް ލާމަރުކަޒީ އުސޫލުން ހިންގުމުގެ ޤާނޫނުގެ 108 ވަނަ މާއްދަގައިވާ ގޮތުގެ މަތިން ފާއިތުވި 6މަސް ދުވަހުގެ ކައުންސިލުން ހިންގި ހަރަކާތްތަކުގެ ރިޕޯރޓް ޑްރަފްޓްކޮށް ކައުންސިލްގެ މެންބަރުންނާއި ހަމައަށް ގެނާއިރު މިދައުރުގައި ހިނގާފައިނެތް ގިނަ ކަންތައްތަކެއް ހުރުމުން އިސްލާހުކުރުމަށް އެތައްފަހަރެއްގެ މަތިން އެދުމުން އިސްލާޙް ނުކޮއް އެރިޕޯރޓްކައުންސިލްގެ ހަތަރު މެންބަރުން ސޮއިކޮއް ކަމާބެހޭ ވުޒާރާތަކަށްވަނީ ފޮނުވާފައެވެ. އަދި މި އަމަލު ކައުންސިލްގެ ރައީސް ޒިންމާދާރުކަން ކުޑަގޮތެއްގައި ހިންގީތީވެ ލާމަރުކަޒީ ޤާނޫނުގެ 108 ވަނަ މާއްދާގެ (ހ) ގައި ވާގޮތުގެ މަތިން ރައްޔިތުންނަށް މި ރިޕޯރޓް އާމުކޮއްދިނުމަށް ކައުންސިލްގެ ރައީސަށް މި ބަޔާނުގައި އަލުގަނޑުމެން ގޮވާލަމެވެ.\nމިކައުންސިލްގެ ތެރޭގައި އޮންނަހާވެސް ކަމަކީ ކައުންސިލްގެ މެންބަރުން އަގުވައްޓާލުމާއި، ކަންކަމުގައި އަމިލައަށް މެޑަލްޖަހާލުމެވެ. ބައިބައިވުމާއި ފިތުނަފަސާދަ އުފެއްދުމެވެ. ކައުންސިލްގެ ތަރައްޤީގެ ޕުލޭނަށް ބަލައިގެން އެއްވެސް ކަމެއްކުރަން ނޫޅެނިއްޔެވެ. އަދި މި ކައުންސިލްގެ ފުރަތަމަ ދައުރުގެ ކައުންސިލް މެމްބަރުން ފައްޓާފައިހުރި އެއްވެސް މަޝްރޫއެއް ކުރިއަށް ގެންދާން ބޭނުންނުވާކަހަލައެވެ. މިދިޔަ ދައުރުގައި ކުރަން ފަށާފައި ހުރި ޕްރީ ސްކޫލާއި ގެސްޓް ހައުސްގެ މަސައްކަތަށް، ކޮންޓަކްޓަރުންނަށް ދޭން ޖެހޭ ފައިސާ ދިނުމަށް ކައުންސިލުން ފާސްކޮއްފައި އޮންނަތާ4(ހަތަރެއް) މަސް ވެއްގެންދާއިރު ވެސް އެފައިސާ ދޭންޖެހޭ ފަރާތްތަކަށް ފައިސާ ނުލިބިގެން މަސައްކަތް ހުއްޓާލާފައިވައި އިރުވެސް އެއްވެސް ހާސްކަމެއް ނެތެވެ. މިދިޔަ ދުވަސްތަކުގައި މިކައުންސިލްގެ އެއްވެސް މަޤްސަދެއްނެތެވެ. ކުރަން މިއުޅެނީ ކީއްކަމެއްވެސް ނޭނގެއެވެ. ރަށުގެ ސުލްހަމަސަލަސްކާމާއި، ރައްޔިތުންގެ ލާބަޔާއި، މަންފާއަށްޓަކައި މިކައުންސިލްގެ ފުރަތަމަ ދައުރުގައި ހަދާފައިވާ 25 ޤަވާއިދަށް އުސޫލް ހަދަން ކައުންސިލުން ނިންމި ނިންމުން އަދިވެސް ތަންފީޒްކުރާކަށް ނޫޅެއެވެ. މި ދެންނެވި ޤަވާެއިދުތަށް ހިފެއްޓުމަށް ކައުންސިލްއިން ހަދަންޖެހޭ އުސޫލުތައް ނުހެދުމުގެ، ސަބަބުން ރަށުގެ ޢާއްމު މަސްލަހަތުވެސް މިހާރު މިދަނީ ގޯސްވަމުންނެވެ.\nރައްޔިތުންގެ އަދުގެ ޝަކުވާއަކީ ކައުންސިލުން މިޔަދާ ހަމައަށްވެސް ތަރައްޤީގެ އެއްވެސް ކަމެއް ނުކުރެވުނު ވާހަކައެވެ. ރޭގަނޑުގެ މެންދަމުގެ ވަގުތުގައި ވެސް އިދާރާގެ ދޮރު ނުލެއްޕޭވާހަކައެވެ. މިހެން މިކަންތައްތައް ވެގެން އަންނަ ހިނދު، ކައުންސިލްގެ މާލީ ޒިންމާދާރުވެރިޔާ ނުވަތަ ކައުންސިލްގެ ރައީސް މިކަންކަމުގައި މާބަޮޑު ފަރުވާލެއް ނުބަހައްޓަވައެވެ. ކޮންމެކަމެއްވެސްވަރިހަމަ ކޮއްލާގެން ހުރެ މިކައުންސިލްގެ މުއައްޒަފުންގެ އަގު ޒިންމާދާރުކަން ކުޑަގޮތެއްގައި ރައްޔިތުންގެ ކުރިމަތީގައި ވަޓާލެވޭ އިރު ގޮނޑި ކޮއްކޮ ހެދިގެން ގޮނޑި ފުޅުގައި އިންނަނީއެވެ. ދައުލަތުން މުޅި އަހަރު ދުވަހަށް އިތުރުގަޑީގައި މަސައްކަތް ކުރުމުން ލިބިދޭން ހަމަޖައްސާފައިވާ ފައިސާގެ ކޯޑް6މަސްދުވަހު ތެރޭގައި ދީ ނިންމާލިއިރު އިތުރުގަޑި ބޭނުންކޮށްގެން ވީކަމެއްވެސް ނެތެވެ.\nކައުންސިލްގެ ޖަލްސާތަށް ބޭއްވުމުގެ ގަވާއިދުގައިވާގޮތުގެ މަތިން 32 ބައްދަލުވުން ބޭއްވުނުއިރު 170 އަށްވުރެގިނަ މައްސަލަތަކުގައި ކައުންސިލް މެންބަރުންް ބަހުސްކޮށް ގިނަ ކަންތަށްތަކެއް މިހާރުވާނީ ފާސްކުރެވިފައެވެ. ނަމަވެސް ކައުންސިލްގެ ނިންމުންތަށް ތަންފީޒް ކުރުމުގައި އިދާރާގެ ޒިންމާދާރުވެރިޔާ މެދުވެރިކޮށް ކައުންސިލްގެ ރައީސަށް މިކަން ކުރުމުގައިވެސް ވަނީ ނުކުޅެދިފައެވެ. އަދި ކައުންސިލުން ނިންމާ ނިންމުންތަކުގެ ތެރެއިން ތަންފީޒުކޮށްފައިވަނީ ކައުންސިލްމެމްބަރުން ނިންމި ނިންމުންތަކާއި ޚިލާފަށް ވަކި ބޭފުޅަކު ބޭނުންވެލައްވާފައިވާ ގޮތުގެ މަތިންކަން ފާހަގަކުރަމެވެ. ކައުންސިލްގެ އާމް ޖަލްސާ ތަކުގައި ޒިންމާދާރުވެރިޔާ އަމިއްލަފުޅަށް އަތްނެންގެވުމުން ޖަލްސާގެ ގާނޫނީއޮއިވަރު ބަދަލުކުރުމަށް ކައުންސިލްގެ ރައީސް ފުރުސަތު ދީފައި ހުރިކަން ފާހަގަކޮއްލަންޖެހެއެވެ. އަދި ދިވެހިރާއްޖޭގެ އިދާރީ ދާއިރާތަށް ލާމަރުކަޒީ އުސޫލުން ހިންގުމުގެ ޤާނޫނުގެ 32 ވަނަ މާއްދާގެ (ނ) ގައިވާ ގޮތުގެ މަތިން، ކައުންސިލުން ނިންމާ ގިނަ ނިންމުންތައް އަދިވެސް ޢާއްމު ނުކުރާތާއި ކައުންސިލްގެ ޖަލްސާތަކުގެ ޔަޢުމިއްޔާގައި ސޮއިކުރަން މެންބަރުންނަށް ނުދޭތާ މިހާރު އެތައް ދުވަހެއްފާއިތުވެފައިވާކަން ހިތާމަޔާ އެކު ފާހަގަ ކުރަމެވެ.\nކައުުންސިލްގެ ހިންގާ ޤަވާއިދާޚިލާފަށް ސަލާމުގައި ހުރި މެންބަރަކު އިދާރާއަށް ހާޒިރުކޮށް ރަސްމީ ގަޑި ނިމުމުން ބޭއްވި ކުއްލި ބައްދަލުވުމުގައި އަމިއްލަފުޅަށް އެޖެންޑާއަށް ނަންފުޅު ހިމަނުއްވާ، ވަކި މަޤުސަދެއްނެތި މާލޭގައި ހުރި ސަރުކާރުގެ ވުޒާރާތަކަށް ކައުންސިލްގެ ރައީސާއި މެމްބަރަކައި ޒިންމާދާރުވެރިޔާ ވަޑައިގެން ކުރެއްވި ކަންތަށްތަކުގެ ރިޕޯޓް ކައުންސިލަށް ހުށަހަޅަަން އެދުމުން މިއަދާ ހަމައަށް އަދިވެސް ހުށަނޭޅިވަނީ އަމިއްލަ ވަކި މަޤްސަދެއް ހާސިލްކުރަން ކުރި ދަތުރެއްގެ ގޮތުގައި ބެލުމުގެ ޖާގަ އެބައޮތެވެ. އަދި ވަކިބޭފުޅަކު މާލެ ގެންދިއުމަށް ނިންމި ނިންމުކޭ ބުނެވެން އެބައޮތެވެ. މިހެން މިކަންހިގާފައިވާ ހިނދު، ކައުންސިލްގެ މެޖޯރިޓީން ޒިންމާދާރު ވެރިޔާ ސިޔާސީ ބޭފުޅަކަށް ހަދާ ހެދުމަކީ ވަރަށް ދަށުދަރަޖާގެ އަމަލެއްކަމުގައި ދެކެމެވެ.\nލާމަރުކަޒީ ނިޒާމްގެ ދަށުން އިހަވަންދޫ ކައުންސިލަށް ދެވަނަ ދައުރަކަށް އިންތިޙާބްވެފައިވާ މި ޒުވާން ކައުންސިލްގައި އެކި ކަންކަމަށް ޤާބިލް ހުނަރުވެރިން ތިބިކަމުގައި އަޅުގަނޑުމެން ދެކެމެވެ. ނަމަވެސް ހިތާމަ އަކީ ލާމަރުކަޒީ ނިޒާމުން ރައްޔިތުންނަށް ލިބިދޭންޖެހޭ ފޮނިމީރުކަން ގެނެސްދިނުމުގައި މުޅިކައުންސިލް އެއްޓީމެއްގެ ގޮތުގައި މަސައްކަތްކުރުމަށް ނުކުޅެދި، މިކަންސިލް ބަދުނާމުވަމުން އަންނައިރު ކައުންސިލްގެ ރައީސަށް މިވަނީ ކީއްކަމެއްވެސް ނޭގޭތީއެވެ. އިންސިޓިއުޓް އޮފް ގަވަރނާސް އިން ބަނޑޮސް އައިލެންޑު ރިސޯޓްގައި ހިންގާ ކައުންސިލަރުން މަޤާމަށް އަޙްލުވެރި ކުރުމުގެ ކޯހަށް ދިއުމުގެ ފުރުސަތު އެއްވެސް މެންބަރަކަށް ނުދީ އެފުރުސަތު ވަނީ ދެފަހަރެއްގެމަތިން ގެއްލުވާލާފައެވެ. ރައްޔިތުންގެ ހައްޤުގައި އިންތިޙާބްވެފައިވާ ބޭފުޅުންނަށް ބެލެމެއްނެތެވެ. ކައުންސިލް މެންބަރުންގެ ކުރިއެރުމަށް ސަރުކާރުން ލިބޭ ފުރުޞަތުތައްވެސް މެންބަރުންނަށް ނުދީ ހިފަހައްޓަނީއެވެ. ބައެއްޙާލަތުގައި ކައުންސިލް ހިންގުމާއި ހަވާލުވެ ހުރީ ރައީސް ކަން ނުވަތަ ނައިބު ރައީސް ކަންވެސް މެންބަރުންނަށް ނޭގޭދަރަޖައަށްވެސް ގޮސްފައި ހުރިކަން ފާހަގަކޮއްލަމެވެ.\nމީގެ، އިތުރުންވެސް ގިނަ ކަންކަމުގައި މިކައުންސިލް ފެއިލްވެގެންދާއިރު، ކައުންސިލްގެ މެޖޯރިޓީން ކައުންސިލްގެ ރައީސް ބަދަލުކުރުމުގައި އިސްނަގަންޖެހޭކަމުގައި އަޅުގަނޑުމެންދެކެމެވެ. މިކަމުގައި އިސްނަގަން ކައުންސިލްގެ މެޖޯރިޓީން ނުކުޅެދޭނަމަ ލާމަރުކަޒީ ނިޒާމުން ރައްޔިތުންނަށް ލިބިދޭންޖެހޭ ފޮނި މީރުކަން ލިބިގެން ނުދާނެކަން ޔަގީނެވެ. އަޅުގަނޑުމެންނަކީ ސަރުކާރުގެ ސިޔާސަތުތަށް ޤަބޫލްކޮށް، ކައުންސިލްގެ ހިންގުމުގައިވެސް ގުޅިގެން މަސައްކަތްކުރުމަށް ތިބި މެމްބަރުން ކަމުގައި ވީނަމަވެސް އަޅުގަނޑުމެންގެ ބާރުވެސް މިޔަދު މިވަނީ ކަނޑުވާލާފައެވެ. އަދި ކައުންސިލް އަކީ އެއްވެސް އާރެއް ބާރެއްނެތް ތަނެއްގެ ގޮތުގައި ރައްޔިތުންނަށް ސިފަކޮށްދީ އިދާރާގެ ނަންވެސް މިއަދު ވަނީ ހުތުރުކޮށްފައެވެ.\nކުރުކޮށް ބުނަނީނަމަ މިކައުންސިލްގެ މިސާލަކީ ދާންބޭނުންވާ މަންޒިލް ނޭނގި މިސްރާބު އޮޅި މާސިންގާ ކަނޑުގައި ބެހިފައިވާ ދޯންޏެއްގެ މިސާލެވެ. ފަޅުވެރިންނާއި ކެޔޮޅާއި އޮންނަންޖެހޭ ގުޅުމެއްނެތެވެ. ބައެއްކަންތައްތައް ކައުންސިލް މެންބަރުނާއި މަސްވާނުކޮއް ރައީސް އަމިއްލަފުޅައް ކަންކޮއްފައި ހުރިކަން ފާހަގަކުރަމެވެ. ކައުންސިލްގެ އުމުރުން އެންމެ6މަސް ވީއިރު ރައްޔިތުންގެ ތެރެއިން ގިނަބަޔަކު ކައުންސިލް ފެއިލް ވެފައިވާކަމަށް ބުނުމަކީ މިއަދު އަޅުގަނޑުމެން ލަދުވެތިވާން ޖެހޭވަރުގެ ކަމެއްކަމަށް ޤަބޫލްކުރަމެވެ. އަޅުގަނޑުމެންނަށް ލިބިފައި މިވާ3އަހަރުތެރޭގައި ރައްޔިތުންނަށް ކަންތައްތަކެއް ކޮއްދޭން ބޭނުންނަމަ ކައުންސިލްގެ ރައީސް ބަދަލުކުރަން ޖެހޭކަމުގައި ދެކެމެވެ. ކަންކަމުގައި ތަޖުރިބާހުރި ބޭފުޅުންގެ ހިޔާލު ހޯދުމަކީ ވެސް އޮންނަން ޖެހޭ ކަމެއްކަމުގައި އަޅުގަނޑުމެން ދެކެމެވެ. އެހެންނަމަވެސް ހަމާންނެއްޓިގެން ދާންޖެހޭނެ ކަމުގައި ނުދެކެމެވެ. ކައުންސިލް އިދާރާގެ ޒިންމާދާރު ވެރިޔާގެ މައްޗަށް އަމުރު ހިންގޭނެ އަދި ކައުންސިލް ނިންމާނިންމުންތަކަށް އިޙްތިރާމްކޮށް ތަންފީޒު ކުރަން މަސައްކަތް ކުރާނެ ރައީސެއް މިއަދު އަޅުގަނޑުމެން ބޭނުމެވެ. އަދި އެއްޓީމެއްގެ ގޮތުގައި މަސައްކަތްކުރެވޭނެ ޤާބިލްކަންހުރި މިފަދަ އެހެން ބޭފުޅަކު ކައުންސިލްގެ މެޖޯރިޓީގައި ހުރިނަމަ ކައުންސިލް ލީޑަރުކަންދޭން އަޅުގަނޑުމެން މިތިބީ ތައްޔާރައްކަން ޔަގީންކޮއްދެމެވެ.\nއަޅުގަނޑުމެން މިބަޔާން ނެރުނީ ރައްޔިތުން ކުރިމަތީ މިއަދު ކައުންސިލް ބަދުނާމުވަމުންދާތީއާއި ރައްޔިތުން ކަންބޮޑުވާ ކަންކަމުގައި ކައުންސިލުން ފިޔަވަޅު އެޅުމަށް މަސައްކަތްކުރާ މަންޒަރުނުފެންނާތީއެވެ. އަދި މިފަދަބަޔާނެއް ނެރެންޖެހޭ ހާލަތަށް ކައުންސިލް ހިގައްޖެ ކަމަށް ޤަބޫލްކުރެވޭތީ އާއި މިކައުންސިލް ބަދުނާމުވެ ރައްޔިތުންގެ ކުރިމަތީ ކައުންސިލް ފެއިލްވަމުންދާތީ މި ކަންކަމައި ގުޅޭގޮތުން އަޅުގަނޑުމެން ދެކޭގޮތް ހާމަކުރުމުގެ މަޤްސަދުގައި ވެސްމެއެވެ.\n04 ސެޕްޓެމްބަރ 2014\nތީގަ ބައެއްކަން އަދިމަދު؟ ކޮބާ ނައިބާ ރައީސްގެ ކޯޅުން؟\n–4ސެޕްޓެމްބަރު 2014 10 2\nމި ލިއުން ޕްރިންޓް ކުރުމައްޓަކައި އެކިފަހަރުމަތިން ކައުންސިލް އިދާރާގެ އިދާރީ މަސައްކަތްތައް ކުރުމަށް ގެނެސްފައިވާ ކަރުދާހުން އޭފޯ ރީމެއްގެ ކަރުދާސް ހުސްކުރިކަމަށް މަޢުލޫމާތު ލިބޭ. މީ ވަރަށް ކަންބޮޑުވާޖެހޭ ކަމެއް، އަދި އިދާރާގައި އިންޓަރނެޓްގެ ޚިދުމަތް މިހާރު ހޯދުމަށް ބޭނުންކުރާ މޮޑެމްގެ ބިލް -/3000 އަށްވުރެ މަތިކަމަށް މަޢުލޫމާތު ލިބޭ. މި މޮޑެމް އަށް ވެރިވެގަނެގެން އުޅެނީ ތިޔަ އެމް.ޑީ.ޕީގެ3ކައުންސިލަރުން ކަމަށްވެސް ވޭ. ހިތާމަހުރި\n–4ސެޕްޓެމްބަރު 201447\n"ފާއިތުވި 6މަސް ދުވަހުގެ ކައުންސިލުން ހިންގި ހަރަކާތްތަކުގެ ރިޕޯރޓް ޑްރަފްޓްކޮށް ކައުންސިލްގެ މެންބަރުންނާއި ހަމައަށް ގެނާއިރު މިދައުރުގައި ހިނގާފައިނެތް ގިނަ ކަންތައްތަކެއް ހުރުމުން އިސްލާހުކުރުމަށް އެތައްފަހަރެއްގެ މަތިން އެދުމުން އިސްލާޙް ނުކޮއް އެރިޕޯރޓްކައުންސިލްގެ ހަތަރު މެންބަރުން ސޮއިކޮއް ކަމާބެހޭ ވުޒާރާތަކަށްވަނީ ފޮނުވާފަ" މީބޮޑުކޮށް ތަހުގީގު ކުރަންޖެހޭކަމެއް. މިކަން ތަހުގީގުކުރަމަށް ގޮވާލަން.\n–4ސެޕްޓެމްބަރު 2014 12 2\nކިހާދެރަކަމެއް. ކޯޅުން ނުކޯޅެ ކައުންސިލް އިސްލާހުވެބަ. ލަދުން ބޯހަލާކު.\n–6ސެޕްޓެމްބަރު 201400\nމީ ކޮންނަންބަރެއްތަ: މިކަންސާުކޮށްލަދިބަލަ: ނަންބަރ:RSM/C-07A/01082014\n–6ސެޕްޓެމްބަރު 201431\nމީ ވަރަށްފެންވަރެއް ނެތް ބަޔަކު ލިޔެފައިވާ ލިޔުމެއްކަން ފާހަގަވޭ. ލިޔުމުގެ ކުށްތަކާއި އެއްޗެހި އެހާގިނަ.\n–6ސެޕްޓެމްބަރު 201433\nމި ބަޔާނުގައި އެބުނާ ރިޕޯޓެއް ފޮނުވުމަށް4މެންބަރުން ސޮއިކުރި އިރު ތިބީ ހަމަހެއިގަތޯ ސުވާލު އުފެދޭ؟ ތިން މެންބަރުން މި ބަޔާން ނެރުމުގެ ކުރިން މިހާރުގެ ރައީސްގެ މައްޗަށް އިތުބާރުނެތްކަމުގެ ވޯޓެއް ނެގުމަށް ފަހު ތިތަނުން ޤާބިލު މީޙަކު ރައީސްކަމާއި ޙަވާލުނުވީ ކީއްވެގެންތޯ އެވެ. މި ރިޕޯޓަނަް ބަލާއިރު މި ބަޔާން ނެރުނު3މެންބރުންނަކީ މުޅިން ހަމަޖެހޭ3މެންބަރުންކަމަށް ދަންނަވަން ދައްޗެވެ. މި3މެންބަރުންނަކީ އެއްވެސް ޙިކުމަތްތެރިކަމެއް ނެތް3މެންބަރުންނެވެ.\nރީތިގޮތުގައި އިސްތިއުފާ ދެއްވާ\n–7ސެޕްޓެމްބަރު 2014 1 0\nހުރިިހާ އެންމެން ކަމަކީ ގޮނޑި ހޫނުކުރުން އިސްތިއުފާ ދީފަ ގޭގަ ތިބުން ރަގަޅުވާނެ\n–7ސެޕްޓެމްބަރު 201400\nމެޖޯރިޓިއަށް ތަބާވެ. އެއްބަޔަކަށް ވެސް ވަކި މެޖޯރިޓީއެއް އޮށްހެނެއް ހިޔެއް ނުވޭ. ރައްޔިތުންގެ ނިންމުމަށް އިހްތިރާމް ކުރަން ދަންނަ މެންބަރުން ތަކަށް ވުމަށް ގޮވާލަށް. ކޮބާ ރައްޔިތުންގެ ނިންމުމަކީ...\n– 8 ސެޕްޓެމްބަރު 201420\nއެއްވެސް ކައުންސިލެއް ކަމެއް ކޮށްފިތަ. ނޫސް ބަޔާން ނެރެވެނިކޮށް ނިމުނީތަ. ޒިންމާދާރު ކުރުމަށް ތިއަ މީހުން ކުރިކަމެއް ނޫސް ބަޔާނުގައި ހާމަ ކޮށްލިނަމަ ހާދަހާވާ ޒިންމާދާރު ވީހޭ. އެއްކަމެއް ނުކުރެވޭނެ. ތިއައިން ކޮންމެ މީހެއްވަނީ ފިތިފައިން ނިގުލަކައިގެން. އއަމިއްލަ ވިސްނުމުން ކަމެއް ކުރެވޭނެ އެއްވެސް ..ކު ތިއަ ތާކުނެތް...\n– 10 ސެޕްޓެމްބަރު 2014 1 0


Midhiya aharu dharaneege gothugai 13 bilian ithuruvi\nމިދިޔަ އަހަރު ދަރަންޏަށް 13 ބިލިއަން އިތުރު\nމަރުކަޒީ ބޭންކް އެމްއެމްއޭ: މިދިޔަ އަހަރު ދަރަނީގެ ބޮޑު ބައެއް އެތެރޭގެ ދަރަނި ހިއްސާ ކުރި\nމިދިޔަ އަހަރު ރާއްޖޭގެ ދަރަންޏަށް ގާތްގަނޑަކަށް 13 ބިލިއަން ރުފިޔާ އިތުރުވެފައިވާ ކަމަށް ދައްކައިފި އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ އަހަރީ ރިޕޯޓް ދައްކާ ގޮތުން މިދިޔަ އަހަރު ނިމުނުއިރު ރާއްޖޭގެ ޖުމްލަ ދަރަނި ހުރީ 80 ބިލިއަން ރުފިޔާގަ އެވެ. ނަމަވެސް އޭގެ ކުރީ އަހަރު ނިމުނުއިރު ރާއްޖޭގެ ޖުމްލަ ދަރަނި ހުރީ 66.6 ބިލިއަން ރުފިޔާގަ އެވެ. އެކަމަކު ޖީޑީޕީގެ ނިސްބަތުން ދަރަނި މަތިވަމުން ދިޔަ ނިސްބަތް ވަނީ ކޮވިޑް-19 އަށްފަހު އިގްތިސޯދު ރަނގަޅުވާން ފެށުމާއެކު ދަށްވެފަ އެވެ.\nއެގޮތުން 2020 ގައި ޖީޑީޕީގެ ނިސްބަތުން ދަރަނި 116 ޕަސެންޓުގައި ހުރި ނަމަވެސް މިދިޔަ އަހަރު މި އަދަދު ހުރީ 104 ޕަސެންޓުގަ އެވެ. ގެރެންޓީ ދީފައިވާ ދަރަނި އެއްކޮށް ބަލާނަމަ ރާއްޖޭގެ ޖުމްލަ ދަރަނި ވަނީ ޖީޑީޕީގެ ނިސްބަތުން ބަލާނަމަ 150 ޕަސެންޓުން 122 ޕަސެންޓަށް ވެއްޓިފަ އެވެ.\nމި ރިޕޯޓް ދައްކާ ގޮތުގައި ރާއްޖޭ އެތެރޭގެ ދަރަންޏާއި ބޭރުގެ ދަރަނި ވެސް ވަނީ މަތިވެގެން ގޮސްފަ އެވެ. ނަމަވެސް ރާއްޖޭގެ ޖުމްލަ ދަރަނީގެ ބޮޑު ޕަސެންޓެއް ގާތްގަނޑަކަށް 61 ޕަސެންޓް ހިއްސާވަނީ އެތެރޭގެ ދަރަންޏެވެ. އަދި ބޭރުގެ ދަރަނީގެ ނިސްބަތް ހުރީ 39 ޕަސެންޓުގަ އެވެ. ގެރެންޓީ ދީފައިވާ ދަރަނި އެއްކޮށް ބަލާނަމަ ރާއްޖޭގެ ޖުމްލަ ދަރަނި ވަނީ ޖީޑީޕީގެ ނިސްބަތުން ބަލާނަމަ 150 ޕަސެންޓުން 122 ޕަސެންޓަށް ވެއްޓިފަ އެވެ.\nދަރަނި އެތެރެ އާއި ބޭރު\nއެތެރޭގެ ދަރަނި: 2021 ގައި 48.5 ބިލިއަން\nއެތެރޭގެ ދަރަނި: 2020 ގައި 41.6 ބިލިއަން\nބޭރުގެ ދަރަނި: 2021 ގައި 30 ބިލިއަން\nބޭރުގެ ދަރަނި 2020 ގައި 25 ބިލިއަން\nއެތެރޭގެ ދަރަނި މަތިވަމުން ދިއުމުގެ މައިގަނޑު ސަބަބަކީ ސަރުކާރުގެ ފައިނޭންސް ހަމަޖެއްސުމަށްޓަކައި ކޮންމެ ހަފުތާއަކު ވިއްކަމުން ގެންދާ ޓްރެޒަރީ ބިލް (ޓީބިލް) އެވެ. ވިއްކާ ޓީބިލްގެ 60 ޕަސެންޓް ހިއްސާވަނީ މާލީ އިދާރާތަކަށް- ބޭންކް- ތަކަށް ވިއްކާ ޓީބިލް އެވެ. ޓީބިލްގެ ދަރަނި 2020 ގައި 54 ޕަސެންޓް ހިއްސާގައި ހުރިނަމަވެސް 2021 ގައި 59 ޕަސެންޓަށް އިތުރުވެފަ އެވެ. ނަމަވެސް ޓްރެޒަރީ ބޮންޑުން ދަރަނީގެ ހިއްސާވަނީ 30 ޕަސެންޓުން 26 ޕަސެންޓަށް ދަށްވެފަ އެވެ.\nމިދިޔަ އަހަރު ނިމުނުއިރު ރާއްޖޭގެ ބޭރުގެ ދަރަނި ހުރީ 31.5 ބިލިއަން ރުފިޔާގަ އެވެ. މި ދަރަނީގެ ތެރޭގައި ހިމެނެނީ ނަގާފައިވާ ލޯނުތަކާއި ސަރުކާރުން އިންޓަނޭޝަނަލް މާކެޓަށް ހާއްސަކޮށް ވިއްކި ބޮންޑެވެ. ބޭރުގެ ދަރަނި 2020 ނިމުނުއިރު ހުރީ 25 ބިލިއަން ރުފިޔާގަ އެވެ.\nއެމްއެމްއޭ ފިނޭންސް މިނިސްޓްރީ ދައުލަތުގެ ދަރަނި


Anushka Instagram in Julia follow kuranee\n7 ފެބްރުއަރީ 20190ކޮމެންޓް\nއަނުޝްކާ އިންސްޓަރގްރާމުން ޖޫލިއާ ފޮލޯ ކުރަނީ\nބޮލީވުޑުގެ މައްޝޫރު ބަތަލާ އަނުޝްކާ ޝަރުމާ އާ އެއްވައްތަރު ކަމަށް ބުނާ އެމެރިކާގެ މަޝްހޫރު ލަވަކިޔުންތެރިޔާ ޖޫލިއާ މައިކަލް އަށް އިންސްޓަރގްރާމުން ފޮލޯކުރެއެވެ.\nމިހާރު ގިނަ ބަޔަކު ވާހަކަ ދައްކަމުން އަންނަ އެއް ވާހަކަ އަކީ އަނުޝްކާ އާއި ޖޫލިއާ ވައްތަރު ކަމެވެ. ސޯޝަލް މީޑިއާގައި އިންސްޓަރގްރާމް މެދުވެރިކޮށް ޖޫލިއާ ހިއްސާކޮށްފައިވާ އެފޮޓޯއިން އޭނާ ވައްތަރީ އަނުޝްކާ އާ ކަމަށް އަނުޝްކާގެ ސަޕޯޓަރުން ބުނަމުން ދިޔައިރު އެންމެ ފަހުން ޖޫލިއާ ވަނީ އަނުޝްކާ އާ ޓްވީޓަރ މެދުވެރިކޮށް ވާހަކަ ވެސް ދައްކާފައެވެ.\nވާހަކަ ދެއްކުމަށްފަހު މިހާރު އަނުޝްކާ ޖޫލިއާ އާ އިންސްޓަރގުރާމުން ފޮލޯ ކުރެއެވެ. ނަމަވެސް ޖޫލިއާ އަދި އަނުޝްކާ އަކަށް ފޮލޯކޮށްފައެއް ނުވެއެވެ. އިންޑިއާގެ ބައެއް ނޫސްތަކުން ބުނާގޮތުގައި އެދެމީހުން ވަރަށް އަވަހަށް ބައްދަލުކުރާނެއެވެ.\nޖޫލިއާ ވަނީ ދެމީހުންނަކީ އެއްމާބަނޑު ދެމީހުން ކަމަށް ޓުވިޓަ މެދުވރިކޮށް އަނުޝްކާ ކައިރީ ބުނެފައެވެ. އަދި އެޓްވީޓަށް ޖަވާބު ދެމުން އަނުޝްކާ ވަނީ އޭނާ ޖޫލިއާ ހޯދި ކަމަށާއި އަދި ބާކީ ތިބި އެއްވައްތަރު ޖަހާ ފަސް މީހުން ވެސް ހޯދަމުންދާ ކަމަށެވެ.


Pakistan aai India sifain hamalaa badhalukuran fashaifi - vNews.mv\nޕާކިސްތާނާއި އިންޑިއާ ސިފައިން ހަމަލާ ބަދަލުކުރަން ފަށައިފި\nސައިފް އަޒްހަރު 15 August 2019, 18:26\nޕާކިސްތާނާއި އިންޑިއާއާ ދެމެދު ކަޝްމީރު ބައިކުރާ އިން ނުވަތަ ލައިން އޮފް ކޮންޓްރޯލް ހުރަސްކޮށް ދެފަރާތުގެ ސިފައިން ހަމަލާތައް ބަދަލުކުރަން ފަށައިފިއެވެ.\nޕާކިސްތާނު އަސްކަރިއްޔާއިން މިއަދު ބުނެފައިވަނީ، ލައިން އޮފް ކޮންޓްރޯލް ހުރަސްކޮށް ދެފަރާތުން ބަދަލުކުރި ހަމަލާތަކުގައި، އިންޑިއާ ސިފައިން ހަމަލާ ދިނުމުގެ ސަބަބުން ޕާކިސްތާނު ސިފައިންގެ ތިންމީހުން މަރުވެފައިވާ ކަމަށެވެ.\nއަދި ޕާކިސްތާނު ސިފައިންގެ ހަމަލާތަކުގައި އިންޑިއާ ސިފައިންގެ ފަސްމީހުން މަރާލެވިފައިވާ ކަމަށްވެސް ބުނެފައި ވެއެވެ.\nޕާކިސްތާނު އަސްކަރިއްޔާގެ ތަރުޖަމާނު މޭޖަރ ޖެނެރަލް އާސިފް ޣަފޫރު ކުރެއްވި ޓްވީޓެއްގައި ވިދާޅުވީ، ކަޝްމީރު ބައިކުރާ އިން ހުރަސްކޮށް ޕާކިސްތާނުގެ ތެރެއަށް ދޭ ހަމަލާތައް އިންޑިއާ ސިފައިން އިތުރުކޮށްފައިވާ ކަމަށެވެ.\nމިކަމާ ގުޅޭގޮތުން އިންޑިއާ އަސްކަރިއްޔާއިން އަދި އެއްވެސް އެއްޗެއް ނުބުނެއެވެ.\nލައިން އޮފް ކޮންޓްރޯލް ހުރަސްކޮށް ޕާކިސްތާނާއި، އިންޑިއާ ސިފައިން ހަމަލާތައް ބަދަލުކުރަން މިފެށީ، އިންޑިއާއިން ވެރިކަންކުރާ ކަޝްމީރު ފަޅިއަށް ދީފައިއޮތް ޒާތީ މިނިވަންކަން އިންޑިއާ ސަރުކާރުން ނިގުޅައިގަތުމާ ގުޅިގެން މަސްރަހް ނުތަނަވަސްވެފައިވާ ދަނޑިވަޅެއްގައެވެ.\nޕާޚިސްތާނާއި އިންޑިއާ، މިނިވަންވިފަހުން މިހާތަނަށް ތިން ހަނގުރާމަ ކޮށްފައިވާއިރު، އޭގެ ތެރެއިން ދެ ހަނގުރާމަ ކޮށްފައިވަނީ ކަޝްމީރުގެ މައްސަލާގައެވެ.\nޕާކިސްތާނުގެ މީޑިއާއިން ބުނެފައިވަނީ، އިންޑިއާ ސިފައިން ކަޝްމީރުގެ ޕާކިސްތާނު ފަޅިއަށް ހަމަލާދިނުން އިތުރު މިކުރީ، ޖައްމޫ އެންޑް ކަޝްމީރު މައްސަލައަށް ދުނިޔޭގެ ސަމާލުކަން ހުއްޓިފައިވާތީ އެކަން އެހެން ދިމާއަކަށް އަނބުރާލަން ކަމަށެވެ.\nރައީސް ޔާމީންގެ ދިފާއަށް 75 ނުކުތާއެއް ހުށަހަޅުއްވައިފި\nސްނޯކްލިންގއަށް ގޮސް އުޅުނު ފަތުރުވެރިޔަކު މަރުވެއްޖެ\nތުއްތު ކުއްޖާއަށް ޖިންސީގޯނާކުރި މައްސަލަބަލައި ރިޕޯޓް ފާސްކޮށްފި\n"މަވެސް ޖަހައިފިން" ބޮޑު ކެމްޕޭނެއް!\nމިނިސްޓަރ ޝާހިދު ޖެނީވާއަށް ވަޑައިގެންފި\nގިނަމީހުން އެއްތަންވާ ހަރަކާތްތައް ފަސްކުރުމަށް އިރުޝާދު ދީފި


ފަލަސްތީން ދައުލަތް ބަލައިގަންނަން އިނގިރޭސި ޕާލަމަންޓުން ގަރާރެއް ފާސްކުރުމުން ނަޝީދު އެކަމަށް މަރުހަބާ ކިޔާފި — Ihavandhoo.com\nފަލަސްތީން ދައުލަތް ބަލައިގަންނަން އިނގިރޭސި ޕާލަމަންޓުން ގަރާރެއް ފާސްކުރުމުން ނަޝީދު އެކަމަށް މަރުހަބާ ކިޔާފި\n14 އޮކްޓޫބަރު 20140މުހައްމަދު އަކްރަމް\nފަލަސްތީނުގެ މިނިވަން ދައުލަތް ބަލައިގަންނަން އިނގިރޭސި ގާނޫނު ހަދާ މަޖިލިސް ހައުސް އޮފް ކޮމަންސްއިން ރޭގެ ވަގުތެއްގައި ގަރާރެއް ފާސްކޮށްފައިވާތީ، ކުރީގެ ރައީސް މުހައްމަދު ނަޝީދު އެކަމަށް މަރުހަބާ ކިޔާފިއެވެ.\nއެބޭފުޅާ ދެންމެ ކުރެއްވި ޓްވީޓެއްގައި އެބޭފުޅާ ލިއުއްވާފައިވަނީ ފަލަސްތީނުގެ ދައުލަތް ބަލައިގަންނަން ހައުސްއޮފް ކޮމަންއިން ފާސްކުރި ގަރާރަށް މަރުހަބާ ކިޔާކަމަށެވެ.\nއިނގިރޭސިވިލާތުގެ އިދިކޮޅު ލޭބަ ޕާޓީގެ ގްރަހަމް މޮރިސް ހުށަހެޅުއްވި މި ގަރާރު، ފާސްވީ 272 ވޯޓު ލިބިގެންނެވެ. ގަރާރާއި ދެކޮޅަށް ވޯޓްލީ އެންމެ 12 މެންބަރުންނެވެ. އިނގިރޭސި ޕާލަމެންޓްގެ މުޅި ޖުމްލަ 650 މެމްބަރުން ތިއްބަވައެވެ.\nހައުސް އޮފް ކޮމަންސްއިން މިގަރާރު ފާސްކުރި ނަމަވެސް އިނގިރޭސި ސަރުކާރުގެ މައްޗަށް އެއްވެސް ކަމެއް ކުރުން ލާޒިމެއް ނުކުރެ އެވެ. އެކަމަކު އިނގިރޭސި ގާނޫނު ހަދާ މަޖިލީހުން މި ވޯޓު ނެގުމަކީ ބައިނަލްއަގުވާމީ ދުނިޔޭގައި ފަލަސްތީނަށް ލިބޭ އިތުރު ހިތްވަރެއްކަމަށް މަސްރަހު ދިރާސާ ކުރައްވާ ބޭފުޅުން ދެކެއެވެ.\nމިގަރާރު ހައުސްއޮފް ކޮމަންސްއަށް ހުށަހެޅި، މޮރިސް ވިދާޅުވި ގޮތުގައި ފަލަސްތީނުގެ މިނިވަން ދައުލަތް ގަބޫލުކުރަން ވޯޓުލުމަކީ މިހާރު ހުއްޓިފައިވާ ސުލްހައިގެ ވާހަކަތައް ކުރިއަށް ގެންދަން އެޅޭ މުހިންމު ފިޔަވަޅެކެވެ.\nވޯޓު ނެގި ލިއުމުގައި ވަނީ "އިޒުރޭލާ އިންވެގެން ފަލަސްތީންގެ މިނިވަން ދައުލަތެއް އޮތްކަން އިނގިރޭސި ސަރުކާރުން ގަބޫލުކުރަން ޖެހޭކަން މި މަޖިލިހުން ދެކެނީ ޖެހިޖެހިގެން ދެ ގައުމު އޮތުމަށް ދެކެވޭ ވާހަކަތަކަށް ޔަގީކަން ދިނުމަށް" ކަމަށެވެ.\nލޭބާ ޕާޓީގެ އިސް ބޭފުޅުން ވިދާޅުވާ ގޮތުގައި ހަމަނުޖެހުން އުފެއްދުމުގެ ބަދަލުގައި ސިޔާސީ މަގު އިޚުތިޔާރުކޮށްގެން މަސައްކަތްކުރާ ފަލަސްތީންގެ ރައްޔިތުންގެ އަޑު މި ވޯޓުގެ ސަބަބުން ވަރުގަދަވާނެ އެވެ.\nގުދުސްގައި އާޖެންޓީނާއިން ކުޅެންއުޅޭ މެޗް ކެންސަލްކުރުމަށް ފަލަސްތީނުން އެދިއްޖެ!\nފަލަސްތީނަށް ވަޑައިގަންނަވާ އިންޑިއާގެ ފުރަތަމަ ބޮޑު ވަޒީރަކަށް މޯދީ\nއިސްރާއިލްގެ ފުލުހަކަށް ހަމަލާދިން ފަލަސްތީނުގެ މީހަކު މަރާލައިފި\nފަލަސްތީނުގެ ރައްޔިތުންނަށް އިންސާފުނުލިބޭކަމަށް އިސްރާއިލްގެ ގްރޫޕަކުން ބުނެފި\n4 ގަޑިއިރު ތެރޭ އިހަވަންދޫ މަދަރުސާގެ ގާޒާ ފަންޑު ފޮއްޓަށް 46 ހާހަށް ވުރެ ގިނަ ރުފިޔާ ލިބިއްޖެ


Adeeb ge dhauvaathah baathil kuri ninmun isthiunaaf kuranee\nކުރީގެ ނައިބު ރައީސް އަދީބު އަދި ޕީޖީ ޝަމީމް: ދައުވާތައް ބާތިލްކުރި މައްސަލަ އިސްތިއުނާފު ކުރުމަށް ވަނީ ނިންމާފައި --\nކުރީގެ ނައިބު ރައީސް އަހުމަދު އަދީބު އަބްދުލްގަފޫރުގެ މައްޗަށް ޕްރޮސިކިއުޓާ ޖެނަރަލް (ޕީޖީ) ގެ އޮފީހުން އުފުލާފައިވާ ހަތް ދައުވާ ކުރިމިނަލް ކޯޓުން ބާތިލްކުރި ނިންމުން ހައިކޯޓުގައި އިސްތިއުނާފު ކުރުމަށް ނިންމައިފި އެވެ.\nހަތް ދައުވާ ބާތިލްކުރުމާއެކު އަދީބު ވަނީ މިނިވަންވެފަ އެވެ. އޭނާގެ މައްޗަށް މިހާރު ޖަލު ހުކުމެއް ނެތްއިރު ބަންދުގައި ހުރީ ކުރިމިނަލް ކޯޓުގައި އޮތް ދައުވާތަކާ ގުޅިގެންނެވެ. ދައުވާތަކުގެ ތެރޭގައި މަނީ ލޯންޑްރިން ފަދަ ސީރިއަސް ބޮޑެތި ދައުވާތައް ހިމެނެ އެވެ.\nނަމަވެސް މައްސަލާގެ ޝަރީއަތް ކުރިއަށް ގެންދިޔުމަކާާ ނުލައި ކުރިމިނަލް ކޯޓުން މިއަދު ނިންމީ ދައުވާތައް ބާތިލްކުރުމަށެވެ. އެއީ އެ ދައުވާތަކަކީ ޖިނާއީ އިޖުރާއަތުގެ ގާނޫނުގައި ބުނާ މުއްދަތުގައި ހުށަހަޅާފައިނުވާ ދައުވާތަކަކަށްވުމާއި މައްސަލާގައި ގޯސްކޮށް އަދީބާއެކު އިއުތިރާފު އެއްބަސްވުމެއް ހަދާފައިވާތީ އެވެ. އޭރު ޕީޖީގެ މަގާމުގައި ހުންނެވީ އައިޝަތު ބިޝާމެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ކްރިމިނަލް ކޯޓް ހައިކޯޓް އައިޝަތު ބިޝާމް


vnews - Mi video aa eku gina bayehge faadukiyun fuluhunnah\nމި ވީޑިއޯއާއެކު ގިނަ ބައެއްގެ ފާޑުކިޔުން ފުލުހުންނަށް\nފުލުހުން އަންހެން މީހާ ހައްޔަރުކޮށް ވެހިކަލަށް އަރުވަން މަސައްކަތް ކުރަނީ\nފިރިހެން ފުލުހުންތަކެއް އަންހެނަކު ހައްޔަރުކޮށް ފުލުހުންގެ ވެހިކަލަކަށް އަރުވަން މަސައްކަތް ކުރަމުންދާ ވީޑިއޯއެއް އާންމުވެ އެ ވީޑިއޯގައި ފުލުހުންގެ އަމަލުތައް ހުރިގޮތުން ގިނަ ބައެއްގެ ފާޑުކިޔުން ފުލުހުންނަށް އަމާޒުވެއްޖެއެވެ.\nވީޑިއޯއިން ފެންނަގޮތުން މުޒާހަރާގެ ތެރެއިން އާންމުންގެ މީހަކު ހައްޔަރުކޮށް ފުލުހުންގެ ވެހިކަލަށް އެރުވުމުގެ މަސައްކަތް ކުރަމުންދަނިކޮށް އެތަނަށް އަންހެން ބޭފުޅަކު އައިސް ފުލުހުންނާއި މުޚާތަބުކޮށް ކޮންމެވެސް އެއްޗެއް ބުނެއެވެ.\nއެ ހިސާބުން އެ އަންހެން މީހާގެ ގައިގައި ފުލުހުންގެ މީހަކު އަތްލާ "އަވަހަށް އަރާ" މިހެން ބުނެއެވެ. އަދި އެވަގުތު ފުލުހުންގެ ވެހިކަލް ކައިރީގައި ތިބި ތިން ފުލުހުންގެ ތެރެއިން ދެ ފުލުހަކު ވެގެން އެ އަންހެން މީހާގެ ނުގަބޫލުގައި ފުލުހުންގެ ވޭނަށް އެރުވުމަށް މަސައްކަތް ކުރެއެވެ. އެވަގުތު އެ އަންހެން މީހާ ގެންދިޔައީ ގަދަ ދައްކާ ހަޅޭވެސް ލަވަމުންނެވެ.\nފުލުހުންގެ މި އަމަލަށް ފާޑުކީ ފަރާތްތަކުން އެންމެ ބޮޑަށް ފާހަގަކޮށްފައިވަނީ އެ އަންހެން މީހާގެ ގައިގައި ފިރިހެން ފުލުހުން އަތްލާފައިވާ މައްސަލައެވެ. މިހާރު އަމަލުކުރަމުންދާ ގާނޫނުތައް ހަމަޖެހިފައިވާގޮތުން އަންހެނުން ހައްޔަރުކުރަންޖެހޭނީ އަންހެން ފުލުހުންނެވެ.\nކުރީގެ ވަޒީރު އާދިލް ސަލީމް ވިދާޅުވީ ޕޯޗްގީޒުންގެ ކަނޑުފޭރޭ މީހުންގެ އަތްދަށުގައި ދިވެހިން ތިބިއިރުވެސް މިގޮތަށް ދިވެހި އަންހެނުން ބޭއިންސާފާއި، އަނިޔާ ތަހަންމަލުކުުރި ވާހަކަ ތާރީޚީ ފޮތަކުންވެސް ކިޔާފައިވެސް ނުވާކަމަށެވެ.\nޕީޕީއެމްގެ ނާއިބް ރައީސާ އައިމިނަތު ނާދިރާ ވިދާޅުވީ އެގޮތަށް ފިރިހެން ފުލުހަކަށް އަންހެނެއްގެ ގައިގައި އަތް ނުލެވޭނެކަމަށެވެ.\nއަދި މި ވީޑިއޯއިން ފެނިގެންދަނީ ފުލުހުންގެ އަމަލުތަކުގެ ފެންވަރުދަށްކަންކަމަށްވެސް ނާދިރާ ވިދާޅުވިއެވެ.\nއެސްޓީއޯގެ ކުރީގެ އެމްޑީ އާދަމް އާޒިމް ވިދާޅުވީ ރައްޔިތުން އެދެނީ ފުލުހުންގެ ކިބައިން ހައްޔަރުކުރުމަށް ނޫންކަމަށެވެ. ރައްޔިތުން ފުލުހުންގެ ކިބައިން އެދެނީ ސަރުކާރުން ކުރާ ވައްކަމާއި، ނާއިންސާފު އަދި އަނިޔާވެރިކަން ހުއްޓުވުންކަމަށެވެ.\nއަދި ފުލުހުން އެދެނީ ރައްޔިތުން އިންސާފު ހޯދުމަށް ކުރާ މަސައްކަތުގައި އެހީތެރިވުންކަމަށްވެސް އާޒިމް ވިދާޅުވިއެވެ.\nކުރީގެ ޔޫތު މިނިސްޓަރު މުހައްމަދު މަލީހު ޖަމާލު ވިދާޅުވީ މިއީ ގަބޫލުކުރެވޭނެކަމެއް ނޫންކަމަށެވެ.\nއަދި މައްސަލައަކީ ކޮބައިތޯ ސުވާލު ކުރައްވާ އެ އަންހެން މީހާގެ ކުށަކީ ކޮބައިތޯވެސް މަލީހު ވަނީ ސުވާލު ކުރައްވާފައެވެ.\nމިކަމާއިމެެދު ކަންބޮޑުވުން ފާޅުކުރި ބައެއް މީހުން ވަނީ މިއީވެސް ފުލުހުންގެ ޕްރޮފެޝަނަލްކަންތޯ ސުވާލުކޮށްފައެވެ.\nމުޒާހަރާތައް ރޫޅާލާއިރު، ފުލުހުން ހަޑި ހުތުރުބަހުން އާންމުންނާއި މުއާމާލަތްކުރުމާއި، އާންމުންގެ ލޮލާއި އެނޫންވެސް ނާޒުކު ތަންތަނަށް އަމާޒުކޮށް ޕެޕާސްޕްރޭ ޖެހުމާއި، ހާލަތާއި ނުބައްދަލު ބާރުގެ ބޭނުންކުރުމުގެ އިތުރަށް، މުޒާހަރާއާއި ގުޅުމެއްނެތް މީހުންނަށްވެސް އެއްވެސް އިންޒާރެއް ދިނުމެއްނެތި އަނިޔާކުރުންފަދަ މައްސަލަތައް ދަނީ ފާހަގަކުރަމުންނެވެ.\nމިހާރު ކުރިއަށްދާ މުޒާހަރާތަކުގެ ތެރެއިން ހައްޔަރުކުރާ މީހުންނަށް ފުލުހުންގެ ވެހިކަލްތެރޭގައި އަނިޔާކުރުމުގެ ގިނަ މައްސަލަތަކެއްވެސް ފެންމަތިވެފައިވާއިރު، އެފަދަ ކަންކަމާއި ގުޅިގެން ފުލުހުން މީޑީއާތަކަށް ޖަވާބުދާރީވަމުންދަނީވެސް ވަރަށް ޒިންމާދާރުކަން ކުޑަކޮށްކަން ގިނަ ބަޔަކު ފާހަގަކުރެއެވެ. ފުލުހުންގެ ފަރާތުން އާންމުންނަށް ބޮޑެތި އަނިޔާތަކެއް ލިބުމުން އެކަމާއި ގުޅޭގޮތުން ސުވާލުކުރުމުން އެފަދަ މައްސަލައެއް ބަޔަކު ހުށައަޅާފައިނުވާކަމަށް ބުނެ ފުލުހުން ދަނީ މީޑިއާތަކަށް ޖަވާބުދެމުންނެވެ.


Report akee Drama eh, gabooleh nukurevey: Afraasheem ge aailaa | Mihaaru\nރިޕޯޓަކީ ޑްރާމާއެއް، ގަބޫލެއް ނުކުރެވޭ: އަފްރާޝީމްގެ އާއިލާ\n15 ނޮވެމްބަރ 2019 - 16:20 68 comments\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި މައްސަލަ ތަހުގީގުކޮށް، ރިޔާސީ ކޮމިޝަނުން ނެރުނު ރިޕޯޓަކީ ޑްރާމާއެއް ކަމަށާއި އެ ރިޕޯޓްގައި ހުރި ކަމަށް އާއްމުކޮށްފައިވާ ވާހަކަތައް ގަބޫލު ނުކުރެވޭ ކަމަށް އޭނާގެ ބޭބެ، އަބްދުއްނާސިރު އަލީ މިއަދު ވިދާޅުވެއްޖެ އެވެ.\nމަރުތަކާއި ގެއްލުވާލާފައިވާ މީހުންގެ މައްސަލަތައް ބަލަން ރައީސް އިބްރާހިމް މުހައްމަދު ސޯލިހް އުފެއްދެވި ކޮމިޝަނުން ވަނީ އަފްރާޝީމްގެ މަރުގެ ހަގީގަތް ހޯދަން ތަހުގީގެއް ހިންގައިފަ އެވެ. އޮކްޓޯބަރު 2، 2012 ގައި އަފްރާޝީމް އަވަހާރަކޮށްލި މައްސަލައިގައި އެ ކޮމިޝަންގެ ތަހުގީގީ ރިޕޯޓް އިއްޔެ ވަނީ ކަމާބެހޭ އިދާރާތަކަށް ފޮނުވައިފަ އެވެ.\nAfrasheem avahaara kollan Azlif ah havaalu kuri meehun thahugeegun haamavey\nއަފްރާޝީމް މަރުގެ ރިޕޯޓްގެ ބައެއް މައުލޫމާތު\n"މިހާރު" އަށް އެނގިފައިވާ ގޮތުގައި އަފްރާޝީމް އަވަހާރަކޮށްލި ހަމަލާ ރޭވީ މާލޭގައި ކުށުގެ އަމަލުތައް ހިންގަމުން ދިޔަ އަޒްލިފް ރައޫފް ކަމަށާއި އޭނާއާ އެކަން ހަވާލުކުރީ ދީނީ ގޮތުން އަފްރާޝީމާ ޚިޔާލު ތަފާތުވާ ބަޔަކުކަމަށް ރިޕޯޓްގައި ވަނީ ބުނެފަ އެވެ.\nއެކަމަކު މި ރިޕޯޓް އަދި ސަރުކާރުން އާއްމެއް ނުކުރެ އެވެ. އަފްރާޝީމްގެ އާއިލާއާ ވެސް ރިޕޯޓް ހިއްސާއެއް ނުކުރެ އެވެ.\nއަފްރާޝީމްގެ މަރާ ގުޅޭ ގޮތުން މިހާރު އާއްމުވެފައިވާ ވާހަކަތަކަށް އިޝާރާތް ކުރައްވައި، އޭނާގެ ބޭބެ ނާސިރު "މިހާރު" އަށް ވިދާޅުވީ ފުލުހުންނާއި ރިޔާސީ ކޮމިޝަނުން ބުނާ ވާހަކަތައް ދިމާނުވާ ކަމަށެވެ. ފުލުހުން ބުނެފައިވާ ގޮތުގައި، އަފްރާޝީމް އަވަހާރަކޮށްލީ ސިޔާސީ މަގްސަދެއްގަ އެވެ. އެކަމަށް ހަތަރު މިލިއަން ރުފިޔާ ވެސް ހޭދަކުރި ކަމަށް ތަހުގީގަށް އެނގިފައިވާ ކަމަށް ފުލުހުން ބުނެފައިވެ އެވެ.\nފުލުހުންގެ ތަހުގީގުން މިހެން ބުނެފައި އޮއްވައި، އެ މަރުގެ ފަހަތުގައި ތިބީ ދީނީގޮތުން ހައްދުފަހަނާޅާފައި ތިބި ބައެއް ކަމަށް ރިޔާސީ ކޮމިޝަނުން ބުނުމަކީ ތަހުގީގުގެ ނަމުގައި ޑްރާމާކުޅުން ކަމަށް ނާސިރު ވިދާޅުވި އެވެ.\n"އަނެއްކާވެސް ފަސް އަހަރު ފަހުން ކޮމިޝަނެއް އުފައްދާފައި ބުނެފާނެ އެއީ މަސްވެރިންނާ ގުޅުން ހުރި ކަމެކޭ. ނުވަތަ ފިލްމު ކުޅޭ މީހުންނާ ގުޅުން ހުރި ކަމެކޭ،" އުނގޫފާރު ކައުންސިލްގެ ރައީސްކަން ވެސް ކުރައްވާ ނާސިރު ވިދާޅުވި އެވެ.\nއަފްރާޝީމްގެ މަރާ ގުޅިގެން މިހާތަނަށް ކުށް ސާބިތުވެފައިވަނީ ހ. ލޮބީ ހުސައިން ހުމާމް އަހުމަދުގެ މައްޗަށެވެ. އޭނާގެ މައްޗަށް އިއްވި މަރުގެ ހުކުމް ސުޕްރީމް ކޯޓުން ވެސް ވަނީ ދަމަހައްޓައިފަ އެވެ. ނަމަވެސް ކޮމިޝަންގެ ތަހުގީގުގައި ބުރަވެފައި ވަނީ ހުމާމާ އެކު ދައުވާ ލިބި ކުށް ސާބިތު ނުވި ހ. ހިކޯސްޓް އަލީ ޝާން (ސަޓޯ) ވެސް ހުމާމާ އެކު ބައިވެރިވެފައިވާ ކަމަށެވެ. ޝާން އަކީ، މިހާރު ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ އިސް އެކްޓިވިސްޓެކެވެ.\nނާސިރު ކުރިން ވެސް ވިދާޅުވާ ވިދާޅުވުން ތަކުރާރު ކުރައްވައި، މަރުގެ އަޑީގައި ތިބި މީހުން މި ދުނިޔެ މަތީގައި ހޯދޭނެ ކަމުގެ އުއްމީދެއް ނެތް ކަމަށް ވިދާޅުވި އެވެ. ހުމާމް އެކަން ކުރީ ހަތަރު މިލިއަން ރުފިޔާ ދީގެން ބަޔަކު ހަވާލު ކުރުމުން ކަމަށް ހުމާމް އޭނާ އަށް ކިޔައިދިން ވާހަކަތަކުގައި ވެސް ބުނެފައިވާ ކަމަށް ނާސިރު ވިދާޅުވި އެވެ.\n"އަފްރާޝީމް ދުނިޔޭގައި ހުރެގެން ހުމާމަކަށް އުނދަގުލެއް ނުވާނެ. އެކަން އެކުރީ ބަޔަކު އަޑީގައި ތިބެގެން. ފުރަތަމަ ދުވަހުވެސް ގަބޫލުކުރިން އަޑީގައި ތިބި ބައެއް ނޭނގޭނެ ކަމަށް،" ނާސިރު ވިދާޅުވި އެވެ.\nއަފްރާޝީމަށް ހަމަލާ ދިނުމަށް އަޒްލިފް ބޭނުންކުރީ އޭނާ އިސްކޮށް އުޅޭ ގޭންގުގައި މަސްތުވާތަކެއްޗާއި ބަނގުރާ ވިއްކުމުގައި އުޅޭ މީހުންނާއި ކުދިން ކަމަށް ރިޔާސީ ކޮމިޝަންގެ ރިޕޯޓުގައިވެ އެވެ.\nއަފްރާޝީމް އަވަހާރަކޮށްލި ރޭ، އޭނާ އުޅުއްވި ހ. ފުންވިލުގޭ ކައިރީގައި އެ ރޭ ސައިކަލެއްގައި އިންނަ މީހެއްގެ ވީޑިއޯ ކޮމިޝަނުން ހާމަކޮށްފައި ވާއިރު އެ މީހަކީ އަޒްލިފް ކަމަށާއި އޭނާ ގެންދިޔައީ އަފްރާޝީމަށް ހަމަލާ ދޭނެ ގޮތްތައް ރާވައި އެކަމުގައި ބައިވެރިކުރި މީހުންނަށް އިރުޝާދުތައް ދެމުންކަން ވެސް ތަހުގީގަށް އެނގިފައިވާ ކަަމަށް ރިޕޯޓުގައިވެ އެވެ. އަފްރާޝީމްގެ މަރުގެ މައްސަލަ ތަހުގީގުކުރަމުން ދަނިކޮށް އޭނާ ވަނީ 2015 ވަނަ އަހަރު ރާއްޖެ އިން ބޭރަށް ފުރައިފަ އެވެ. ފަހުން ޚަބަރު ފެތުރުނު ގޮތުގައި އޭނާ ވަނީ ސީރިއާ ހަނގުރާމާގައި މަރުވެފަ އެވެ. ނަމަވެސް އެކަން ރަސްމީ ގޮތެއްގައި ކަށަވަރުވެފައެއް ނުވެ އެވެ.\nއިތުރު ލިޔުންތައް ޑރ. އަފްރާޝީމް މަރު ރ. އުނގޫފާރު\nއަފްރާޝީމްގެ ބައްޕަ އަވަހާރަވެއްޖެ


Kukulhu fihaaraige frozen pack promotion:7vana hafthaage naseebuveriyakah Haneefa - One Online\nކުކުޅު ފިހާރައިގެ އިޝްތިހާރެއް ---\nކުކުޅު ފިހާރައިގެ ފްރޯޒަން ޕެކް ޕްރޮމޯޝަން: ހަތް ވަނަ ހަފުތާގެ ނަސީބުވެރިޔަކަށް ހަނީފާ\nކުކުޅު ފިހާރައިން ކޮންމެ ހަފުތާއަކު "ފްރޯޒަން ޕެކް" އެއް ލިބޭ ޕްރޮމޯޝަންގެ ހަތް ވަނަ ހަފުތާގެ ނަސީބުވެރިޔާ ހޮވައިފި އެވެ.\nމިދިޔަ މަހުގެ 20 ވަނަ ދުވަހު ފެށި ކުކުޅު ފިހާރައިގެ "ފްރޯޒަން ޕެކް" ޕްރޮމޯޝަންގެ ހަތް ވަނަ ހަފުތާގެ ނަސީބުވެރިޔަކަށް ހޮވިފައިވަނީ އައިޝަތު ހަނީފާއެވެ\nކުޅުޅު ފިހާރައިގެ ޕޭޖުގައިވާ "ޝެއާ އެންޑް ވިން" ޕޯސްޓު ލައިކް ކުރުމަށްފަހު އެ ޕޯސްޓު ޝެއާކޮށް، ރައްޓެއްސަކު ޓެގް ކުރުމުން ބައިވެރިވެވޭ މި ޕްރޮމޯޝަނަކީ މި މަހުގެ 20 ވަނަ ދުވަހުގެ ނިޔަލަށް ކުރިއަށް ގެންދާ ޕްރޮމޯޝަނެކެވެ. އަދި މި ޕްރޮމޯޝަންގެ ހަފުތާގެ ނަސީބުވެރިޔާ އިއުލާން ކުރަނީ ކޮންމެ ހަފްތާއެއްގެ އަންގާރަ ދުވަހު އެވެ.\nކުކުޅު ފިހާރައަކީ ގިނަ ބައެއްގެ މެދުގައި މަގުބޫލު ފިހާރައެކެވެ. އެތަނުން މީގެ ކުރިން ފިނިކުރި ކާބޯތަކެތި އެކަނި ވިއްކި ނަމަވެސް އެ ފިހާރައިގެ އީ-ޝޮޕިން މޯލް ހުޅުވުމާއެކު އެކިއެކި ސާމާނު އަގުހެޔޮކޮށް މިހާރު ލިބޭއިރު ކޮންމެ ދުވަހަކު އާ އައިޓަމެއް މޯލަށް އިތުރުވާނެ ކަމަށް އެ ފިހާރައިން ބުނެ އެވެ. އެގޮތުން އެން 95 މާސްކާއި ސެނެޓައިޒާ ވެސް ކުކުޅު ފިހާރައިގެ އީމޯލް އިން މިހާރު ލިބެން ހުރެ އެވެ. އަދި ކުކުޅު ފިހާރައިގެ އައުޓްލެޓްތަކުން ގަހާއި ގަސް އިންދުމަށް ބޭނުންވާ ސާމާނުވެސް ލިބެން ހުންނާނެއެވެ.\nކުކުޅު ފިހާރައިގެ ދެ އައުޓްލެޓް މާލޭގައި ހުންނަ އިރު ހުޅުމާލޭގައި ވެސް އެ ފިހާރައިގެ އައުޓްލެޓެއް ހުރެ އެވެ. އަދި އަތޮޅު ތެރޭގައި އއ. ތޮއްޑޫ، ރ. މަޑުއްވަރީ އަދި ސ. ހިތަދޫގައި ވެސް އެ ފިހާރައިގެ އައުޓްލެޓެއް ވަނީ ހުޅުވައިފަ އެވެ.\nކުކުޅު ފިހާރައިން ބުނީ، މާލެ އާއި އަތޮޅުތެރޭގައި އެ ފިހާރައިގެ އިތުރު އައުޓްލެޓުތައް ހުޅުވުމުގެ މަސައްކަތް މިހާރު ވެސް ކުރަމުން އަންނަ ކަމަށެވެ. އެ ފިހާރައިގެ އަމާޒަކީ އެ ފިހާރައިގެ ވިޔަފާރި މުޅި ރާއްޖެއަށް ފުޅާކުރުމެވެ. އަދި ކުކުޅު ގަންނަ ކަސްޓަމަރުންނަށް ހެޔޮ އަގެއްގައި ތާޒާ، އަގުހެޔޮ، ފިނިކުރި ތަކެތި ފޯރުކޮށްދިނުމެވެ.\nކުކުޅު ފިހާރައިން ކުރިއަށްގެންދާ ޕްރޮމޯޝަންގެ މައުލޫމާތު ހޯދުމަށް ހުޅުމާލެއިން ނަމަ 9666575 އަށް އަދި މާލެއިންނަމަ 9986575 އަށް ގުޅުމަށް އެ ފިހާރައިން އެދެއެވެ.\nގުޅޭ ޓެގު ކުކުޅު ފިހާރަ ކާބޯތަކެތި\nކުކުޅު ފިހާރައިގެ ފްރޯޒަން ޕެކް ޕްރޮމޯޝަން: ފަހު ހަފުތާގެ ނަސީބުވެރިއަކަށް ޒަހީނާ\nކުކުޅު ފިހާރައިގެ ފްރޯޒަން ޕެކް ޕްރޮމޯޝަން: އަށް ވަނަ ހަފްތާގެ ނަސީބުވެރިޔަކަށް ޒާހިޔާ\nގަހާއި ގަސް އިންދުމަށް ބޭނުންވާ ސާމާނު ކުކުޅު ފިހާރައިގެ ހުރިހާ އައުޓްލެޓަކުން ވިއްކަން ފަށައިފި\nކުކުޅު ފިހާރައިގެ "ފްރޯޒަން ޕެކް" ލިބޭ ޕްރޮމޯޝަންގެ ފަސް ވަނަ ހަފުތާގެ ނަސީބުވެރިޔާ ހޮވައިފި


Male ge magu thakuga fen boduvumuge massala ah dhaaimee halleh hoadhanee\nމާލޭގައި ފެންހެދިފައިވާ މަގެއް--\nމާލޭގެ މަގުތަކުގައި ފެން ބޮޑުވުމުގެ މައްސަލައަށް ދާއިމީ ހައްލެއް ހޯދަނީ\nމާލޭގެ މަގުތަކުގައި ފެންބޮޑުވާ މައްސަލައަށް ދާއިމީ ހައްލެއް ހޯދަން ގިނަ މަސައްކަތްތަކެއް ކުރަމުންދާ ކަމަށް މާލޭ ސިޓީ ކައުންސިލްގެ ޑެޕިއުޓީ މޭޔަރު ޝަމާއު ވިދާޅުވެއްޖެ އެވެ.\nޝަމާއު ވިދާޅުވީ ފެންބޮޑުވާ މައްސަލައަށް ދާއިމީ ހައްލެއް ހޯދަން އުނދަގޫ ކަމަށެވެ. އެހެން ނަމަވެސް ފެން ހިންދާ ޕަންޕު ސްޓޭޝަން ގިނަކޮށްފި ނަމަ އާންމު އުނދަގުލަކަށް ނުވާވަ ރަށް އެކަމަށް ހައްލެއް ހޯދޭނެ ކަމަށެވެ.\nމާލޭގެ މަގުތަކުގައި ފެން ހެދުމުގެ މައްސަލަ އަކީ އަބަދުވެސް ކުރިމަތިވާ މައްސަލައެކެވެ. ސިޓީ ކައުންސިލުން ބުނާ ގޮތުގައި އެ ކައުންސިލުގެ ބާރުތަށް ނެގުމަށް ފަހު ހައުސިން މިނިސްޓްރީއާ ހަވާލު ކުރުމުން މަގުތަކަށް އޮތީ އަޅާ ނުލަ އެވެ.\nޝަމާއު ވަނީ އެހެން ވުމުގެ ސަބަބުން އަނެއްކާވެސް މަގުތަކުގައި ފެންބޮޑުވަމުންދާ ކަމަށް އެއްބަސްވެވަޑައިގެންފަ އެވެ. އޭނާ ވިދާޅުވީ މާލޭގެ ފެން ފަށަލަ ވަރަށް ބޮޑަށް ހަލާކުވެފައި އޮތުމުން، ބިމުގެ އަޑިއަށް ގުދުރަތީ ގޮތުން ފެން ނުހިނދޭ ކަމަށެވެ.\nއޭނާ އިތުރަށް ވިދާޅުވީ މާލޭގެ އެކި ސަރަހައްދުތަކުގައި ހުސްޓޯމް ވޯޓަ ފެން ހިންދާ ޕަންޕު ސްޓޭޝަންތަކެއް ގާއިމްކޮށްފައިވާ ކަމަށާއި، އެކަމަކު މިނިސްޓްރީގެ ބެލުމުގެ ދަށުގައި މަގުތައް އޮތްއިރު، އެތަކެތި ރަނގަޅަށް ބަލަހައްޓާފައި ނުވުމުގެ ސަބަބުން ގިނަ ޕަންޕުތަކެއް ހަލާކުވެފައި ހުރި ކަމަށެވެ.\nޝަމާއު ވިދާޅުވީ، ކައުންސިލްގެ ދަށަށް އަލުން ބާރުތައް ބަދަލު ކުރުމުން އެ ޕަންޕުތައް ހަދައި، ވާރޭ ވެހުނަސް ނުވެހުނަސް ގަވާއިދުން އެ ޕަންޕުތައް މަސައްކަތް ކުރޭތޯ މޮނިޓާ ކުރަމުންދާ ކަމަށެވެ.\nފެންބޮޑުވުމުގެ ސަބަބުން ދަތިތަކާއި ކުރިމަތިލާން ޖެހިފައިވާ އާންމު ރައްޔިތަކު ސީއެންއެމްއަށް ބުނީ މަޖީދީމަގު ހެދުމަށްފަހު ދުވަސްކޮޅެއް ވަންދެން މަގުގައި ފެން ބޮޑުވުމުގެ އުނދަގުލާ ކުރިމަތި ލާން ނުޖެހޭ ކަމަށެވެ. އެހެން ނަމަވެސް މިހާރު އަނެއްކާވެސް ކާނުތައް ފުރި މަޖީދީމަގުގެ ބައެއް ހިސާބުތަކުގައި ހިނގަން އުނދަގޫވާ މިންވަރަށް ފެންބޮޑުވާ ކަމަށެވެ.\n"މަޖީދީ މަގު ހެދީމަ ހީވި ފެންބޮޑުވުމުގެ މައްސަލަ ހައްލުވީއޭ. އެކަމު މިހާރު އަނެއްކާ ކިރިޔާ ވާރޭ ތިއްކެއް ޖަހާލާއިރާށް އެ އޮންނަނީ ފެންބޮޑުވެފަ. މަޖީދީ މަގު، ސޯސަން މަގު ކަންމައްޗާ ހިސާބުން އެ އޮންނަނީ ވެސް ބޮޑު ފެންގަނޑު ހެދިފަ. އެތާ އެއިންނަ މިސްކިތަށް ނަމާދަށް އަރަން މިޖެހެނީ މާދުރުން މަގު ހުރަސްކޮށްގެން،" އެމީހާ ބުންޏެވެ.\nމަޖީދީ މަގުގެ އިތުރުން ސަބުދެލި މަގަކީވެސް ފެށުނިއްސުރެން ވާރޭ ވެހިއްޖެނަމަ ފެންބޮޑުވާ މަގެކެވެ.\nހިރިޔާ ސްކޫލާއި ތާޖުއްދިން ސްކޫލްގެ ދަރިވަރުންގެ އިތުރުން ގިނަ ބަޔަކު ބޭނުންކުރާ ސަބުދެލި މަގުގެ އެއްކޮޅުން އަނެއްކޮށް ފެންބޮޑުވުމުގެ ސަބަބުން، ހާއްސަކޮށް ސްކޫލަށް ދިއުމަށް އެމަގު ބޭނުންކުރާ ކުދިންނަށް ވަނީ ދަތިތަކާއި ކުރިމަތިލާން ޖެހިފައެވެ.\nހިރިޔާ ސްކޫލްގެ ބެލެނިވެރިއެއް ސީއެންއެމްއަށް ބުނީ، ސަބުދެލި މަގަކީ ކޮންމެ ދުވަހަކު ސްކޫލަށް ދަރިފުޅު ގެންދަން ހުރަސް ކުރަން ޖެހޭ މަގަކަށް ވާއިރު، ބޯކޮށް ވާރޭ ވެހިއްޖެނަމަ ޕޭވްމަންޓް މައްޗާއެއްކޮށް ފެންހެދިފައި އޮންނާތީ ކުދިން ސްކޫލަށް ގެންދިއުމަށް ދަތިތަކާ ކުރިމަތިވާ ކަމަށެވެ.\n"ކޮންމެ ދުވަހަކު ސްކޫލަށް ދަރިފުޅު ގެންދަން ހުރަސް ކުރަންޖެހޭ މަގެއް އެއީ، މިހާރު ގާތްގަނޑަކަށް 10 ވަރަކަށް އަހަރު މިވަނީ، ބޯކޮށް ވާރޭ ވެހިއްޖާ ޕޭވްމަންވެސް ބޭނުން ނުކުރެވޭ. ދެން އެހިސާބުގެ އެހެން މަގެއް ވެސް ބޭނުމެއް ނުކުރެވޭ، ވަށާއިގެން ހުރި ހުރިހާ މަގެއްގައިވެސް އޮންނަނީ ފެންހެދިފަ،" އެމީހާ ބުންޏެވެ.\nސީއެންއެމްއަށް މައުލޫމާތުދެމުން ޝަމާއު ވިދާޅުވީ، 468 މަގު މާލޭގައި އޮތްއިރު ވަރަށް ދުވަސް ވަންދެން މަގުތަކަށް އަޅާނުލާ އޮތްނަމަވެސް، އަންނަ އަހަރުގެ ބަޖެޓުގައި ހިމަނައިގެން މަގުތަކުގެ ފެންވަރު ރަނގަޅު ކުރުމަށް ޕްލޭންތަކެއް ހެދިފައިވާ ކަމަށެވެ.\nމިހާރުވެސް މަގުތައް މަރާމާތު ކުރުމުގެ ކުދިކުދި މަސައްކަތް ކުރަމުންދާއިރު، ބޮޑެތި މަސައްކަތްތަށް އަންނަ އަހަރު ފެށުމަށް ނިންމާފައިވާ ކަމަށް ޝަމާއު ވިދާޅުވި އެވެ.\nމާލެ މަގުތައް ފެންބޮޑުވުން ސިޓީ ކައުންސިލް\nމާލޭ ސިޓީ ކައުންސިލުން އަނެއްކާވެސް ބާރުތައް ނަގަންވީއެވެ.އަހަރުވާއިރު ވީ އެއްކަމެއްވެސް ނެތެވެ. މަގު ތަކާއި ޕާކުތައްވެސް ވީރާނާ ވަމުން ދަނީއެވެ. ރަގަޅަށް މެއިންޓައިން ނުކުރާތީއެވެ. ޖުމްހޫރީ މައިދާނުގައި އޮތް ވިނަގަނޑުވެސް އެއްކޮށް މިހާރު ހަލާކުވެއްޖެއެވެ. ނުބަލަހައްޓާތީއެވެ. ސުނާމީ ބިނާއާއި ރަސްފަންނާއި ރަސް ރަނި ދެންވެސް ހުރި ޕާކުތަކުގެ ތަންތަން ދަނީ ހަލާކުވަމުންނެވެ. ބޮކިތައް ހަލާކުވެ ބެންޗުތައް ހަލާކުވެ ލަކުޑި ފްރޭމްތައް ހަލާކުވެ ދަނީއެވެ. ކާނުތައް ސާފު ނުރާތީ ގިނަ މަގުތަކުގައ ފެން ބޮޑުވަނީއެވެ.


Thaareehu badhalu kohlevey fadha kaamiyaabeh hoadhan beynun: Longey | Mihaaru\nގައުމީ ޓީމުގެ އެންމެ ތަޖުރިބާކާރު ކުޅުންތެރިޔާ ލޯންގޭ.-- ފޮޓޯ: މިހާރު\nތާރީހު ބަދަލުކޮށްލެވޭ ފަދަ ކާމިޔާބެއް ހޯދަން ބޭނުން: ލޯންގޭ\n21 މާޗް 2017 - 09:046comments\n"ގައުމީ ޓީމަށް ކުޅޭތާ 14 އަހަރު މިވީ. ވަރަށް ގިނަ ކާމިޔާބީތައް ގައުމީ ލެވެލްގައި ލިބިފައިހުރީ. ގައުމީ ޓީމާ އެކު ވެސް ރިހި މެޑަލާއި ލޯ މެޑަލް ލިބިއްޖެ. މަދުވަނީ ހަމައެކަނި ގޯލްޑެއް. އެއީ މިހާރު އެންމެ ބޭނުން ކާމިޔާބީ އަކީ،" ސެންޓްރަލް ޒޯން މުބާރާތާ ގުޅޭގޮތުން "މިހާރަ"ށް ލޯންގޭ ބުންޏެވެ.\nޒުވާން އުމުރުގައި ގައުމީ ޓީމުން ފުރުސަތު ހޯދި ލޯންގޭ އަކީ ރާއްޖޭގެ އެންމެ އިތުބާރު ކުޅުންތެރިޔާ އެވެ. އޭނާ ދެކޭ ގޮތުގައި މި ވަގުތު ރާއްޖޭގައި އޮތް ޓީމަކީ ހުނަރުގެ ގޮތުންނާއި އެހެން ގޮތްގޮތުން ވެސް ފާހަގަ ކޮށްލެވޭ މޮޅު ޓީމެކެވެ.\n"ވަރަށް ރަނގަޅު ޓީމެއް މިއޮތީ. މިދިޔަ މުބާރާތުގައި ހެދުނު ގޯސްތައް ރަނގަޅުކޮށްގެން މޮޅުވެވޭނެ ގޮތަށް ޓީމު މިއޮތީ. ތައިލެންޑް ޓްރެއިނިން ކޭމްޕްގައި ލިބުނު މެޗުތަކާ އެކު މި ޓީމު މިއޮތީ މުބާރާތުގައި ނަތީޖާ ނެރެވޭ ވަރަށް ފިޓްކޮށް،" ލޯންގޭ ބުންޏެވެ.\nއަމިއްލަ ގައުމުގައި ކުޅުން، ކުޅުންތެރިންގެ ހިތްވަރު ގަދަވާނެ\nމީގެ ކުރިން ވޮލީބޯޅައިގެ މިފަދަ ބައިނަލްއަގްވާމީ މުބާރާތެއް ރާއްޖޭގައި ބާއްވާފައިނުވެ އެވެ. މިއީ ފިރިހެން ވޮލީ ޓީމަށް މި ގޮތަށް ލިބޭ ފުރަތަމަ ފުރުސަތެވެ. ލޯންގޭ ގަބޫލުކުރާ ގޮތުގައި އަމިއްލަ ގައުމުގައި ކުޅުމަކީ ކުޅުންތެރިންގެ ހުނަރުގެ ބޭނުން އެންމެ ފުރިހަމަ އަށް ކުރަން ލިބޭ ފުރުސަތެކެވެ.\n"ހަގީގަތުގައި ކުރިން މުބާރާތްތައް މި ކުޅެނީ ގައުމުން ބޭރުގައި. ސަޕޯޓެއް ނުލިބޭ. އެކަމަކު އަމިއްލަ ގައުމުގައި ސަޕޯޓަރުންގެ ކުރިމަތީގައި ކުޅޭއިރު. ކުޅުންތެރިން ދެގުނަ ހިތްވަރު ގަދަވާނެ. މޮޅުވާން އިތުރު ހިތްވަރެއްލާނެ. ސަޕޯޓަރުން ހިތްހަމަ ޖައްސައިދޭން ވެސް މަސައްކަތް ކުރާނެ،" ލޯންގޭ ބުންޏެވެ.\nގައުމީ ވޮލީބޯޅަ ޓީމު.-- ފޮޓޯ: ވީއޭއެމް\nމި މުބާރާތުގައި ރާއްޖޭގެ އިތުރުން ވާދަކުރަނީ ތުރުކަމަނިސްތާން އާއި ކިރްގިސްތާން އަދި ނޭޕާލް އެވެ. މި ޓީމުތަކަކީ މީގެ ކުރިން ފާއިތުވި އަހަރުތަކުގައި ރާއްޖެއާ ދެކޮޅަށް ކުޅެފަ އެވެ. ލޯންގޭ ބުނީ މި ޓީމުތަކަކީ ރާއްޖެ އަށް ފަރިތަ ޓީމުތަކެއް ކަމަށް ވުމުން ފަސޭތަކެއް ވެސް އެބަހުރި ކަމަށެވެ.\n"މުޅިން ވެސް މިހުރީ މުބާރާތްތަކުގައި އަހަރެމެންނާ ދެކޮޅަށް ކުޅެފައި ހުރި ޓީމުތައް. އެހެންވުމުން މި ޓީމުތައް އެނގޭ. ތުރުކަމަނިސްތާން އެކަނި މިއުޅެނީ ބަލިނުކުރެވި. އެކަމަކު އަމިއްލަ ގައުމުގައި އެ ޓީމު ވެސް ބަލިކުރެވޭނެ،" ލޯންގޭ ބުންޏެވެ.\nމި ޓީމުތަކަށް ވެސް ދިވެހި ކުޅުންތެރިން އެނގޭނެ ކަމަށާއި މި ކަމަށް ވެސް ސަމާލުވާން ޖެހޭނެ ކަމަށް ލޯންގޭ ވަނީ ބުނެފަ އެވެ.\nކޯޗިން ޓީމަށް ކުޅުންތެރިންގެ ފުރިހަމަ އިތުބާރު\nވޮލީ ޓީމު މި ފަހަރު މުބާރާތަށް ނުކުންނާނީ ތަޖުރިބާކާރު ކޯޗު މުހައްމަދު ޝަރަފްގެ ބެލުމުގެ ދަށުންނެވެ. ޝަރަފް ވަނީ 2013 ވަނަ އަހަރު ސައުތު އޭޝިއަން އިންވިޓޭޝަނަލް ވޮލީބޯޅަ މުބާރާތުގެ ދެ ވަނަ މަގާމް ރާއްޖެއަށް ހޯދައިދީފަ އެވެ.\nކޯޗިން ޓީމަށް ބެލިޔަސް ތިބީ ވޮލީގައި ނަން ގުނާލެވޭފަދަ ފަރާތްތަކެވެ. ޓީމުގެ ޓްރޭނަރު އަބްދުﷲ ނަޝީދު (އަބުޅޯ) އާއި އެސިސްޓަންޓް ކޯޗުން ކަމަށްވާ އިބްރާހިމް ޝިހާމް (ސަޑިއްކެ) އަދި މުހައްމަދު ސާޖިދު (ކާއްޓޭ) އަކީ ގައުމީ ލެވެލްގައި އެތަކެއް ކާމިޔާބީތަކާ ގުޅިފައިވާ ފަރާތްތަކެކެވެ.\nލޯންގޭ ބުނީ ކޯޗިން ޓީމުގައި ހިމެނެނީ މީގެ ކުރިން ވޮލީ އަށް ބޮޑެތި ކާމިޔާބީތަކެއް ކުޅުންތެރިންގެ ގޮތުގައި އަދި ކޯޗިންގައި ހޯދައިދީފައިވާ ފަރާތްތަކެއް ކަމަށެވެ.\n"ހެޑް ކޯޗު (ޝަރަފް) އަކީ ޓީމު ވަރަށް ރަނގަޅަށް އެނގޭ ކޯޗެއް. ދެން ތިބި އެންމެންނަކީ ވެސް ވަރަށް ތަޖުރިބާހުރި ފަރާތްތަކެއް. ޖޫނިއާ ލެވެލުން ފެށިގެން މި ކުޅުންތެރިންގެ ކަންތައްތައް ކޯޗުންނަށް އެނގޭނެ. އެފަދަ ބައެއް ބެންޗުގައި ތިބުމަކީ ކުޅުންތެރިންނަށް ލިބިގެންދާނެ ބޮޑު ހިތްވަރެއް،" ލޯންގޭ ބުންޏެވެ.\nމާދަމާ ފަށާ މުބާރާތަކީ ރާއްޖޭގެ ވޮލީބޯޅަ އެހެން ލެވެލަކަށް ގެންދަން ލިބޭ ފުރުސަތެކެވެ. ފުޓްބޯޅައިގައި ވެސް ރާއްޖެ އަށް ކާމިޔާބު ލިބުނީ އަމިއްލަ ފަސްގަނޑުގައި ފެށި މުބާރާތަކުންނެވެ. އެގޮތަށް ވޮލީގައި ވެސް މިއޮތީ އެ ދުވަސް އައިސްފަ އެވެ. ސަޕޯޓަރުންގެ އެހީގައި ވޮލީ އަށް ވެސް އެ ފަދަ ކާމިޔާބެއް ހޯދޭނެ ކަމަށް ލޯންގޭ ގަބޫލުކުރެ އެވެ.\n"މިއީ ހުރިހާ ބަޔަކަށް ވެސް އެކުވެގެން ތާރީހު ބަދަލުކޮށްލަން ލިބޭ ފުރުސަތެއް. އެއީ އަމިއްލަ ގައުމުގައި މި ފަދަ މުބާރާތެއް ކުޅެލުމުގެ ފުރުސަތު މަދު ފަހަރަކު ލިބޭނީ. ބޭނުންވަނީ މީގެ ބޭނުން އެންމެ ފުރިހަމަ އަށް ހިފަން. އެއީ ހުރިހާ ކުޅުންތެރިންގެ އަޒުމަކީ ވެސް. ސަޕޯޓަރުންގެ އެހީގައި މިއީ ކުރެވޭނެ ކަމެއް،" ލޯންގޭ ބުންޏެވެ.\nމުބާރާތުގެ ފުރަތަމަ މެޗުގައި މާދަމާ ހަވީރު ރާއްޖެ ބައްދަލުކުރާނީ ކިރްގިސްތާންއާ އެވެ. ޒުވާނުންގެ މަރުކަޒު އެތެރެ ކޯޓުގައި މި މެޗު ފަށާނީ ހަވީރު4ޖަހާއިރު އެވެ.\nއިތުރު ލިޔުންތައް ގައުމީ ވޮލީ ޓީމް އަހުމަދު އަބުދުލް ކަރީމް (ލޯންގޭ) އޭވީސީ ސެންޓްރަލް ޒޯން ވޮލީ ބޯލް ޗެމްޕިއަންޝިޕް


SunOnline: Dhagandey gaumee team ah hiyvaru dhinee Alex Morgan ge bas kolhakun!\nމިއަދު ރާއްޖެއިން 64 މީހަކު ޕޮޒިޓިވްވެއްޖެ\nދަގަނޑޭ ގައުމީ ޓީމަށް ހިތްވަރު ދިނީ އެލެކްސް މޯގަންގެ ބަސްކޮޅަކުން!\nމުޙައްމަދު ޝަމްޢޫން 07 Aug 2018, 11:57\nގައުމީ ޓީމުގެ ކެޕްޓަންކަން ގިނަ ދުވަސްތަކެއް ވަންދެން ކުރި އަލީ އަޝްފާގގު ---\nސާފް ޗެމްޕިއަންޝިޕަށް ނުކުންނަ ރާއްޖޭގެ ގައުމީ ސްކޮޑު އިއުލާން ކުރުމާއެކު އެެތައް ބަޔަކަށް ސިހުން ގެނުވީ ރަނގަޅު ފޯމެއްގައި ހުރި އަލީ އަޝްފާގު (ދަގަނޑޭ) ޓީމުގައި ނެތުމުންނެވެ.\nއަޝްފާގަކީ ރާއްޖޭގެ ތާރީހު ދުށް އެންމެ މޮޅު ކުޅުންތެރިޔާއެވެ. ދެކުނު އޭޝިއާގެ ފުޓުބޯޅަ ތާރީހުގެވެސް އެންމެ މުހިއްމު އެއް ކުޅުންތެރިޔާއެވެ.\nގައުމީ ޓީމުން އޭޝިއަން ކަޕް ކޮލިފިކޭޝަންގައި އެންމެފަހުން ބޫޓާނާ ދެކޮޅަށް ކުޅުނު މެޗުގެ ކުރިން، މެޗު ޕްރެސްއަށް ނުދިއުމުން ދަގަނޑޭ ޓީމުން ބޭރުކޮށްފައިވާ އިރު، އޭގެ ފަހުން ގައުމީ ޓީމުގެ ކޯޗާއި ދަގަނޑޭއާ ދެމެދު ބަހުގެ ހަމަލާތަކެއް ގޮސްފައިވެއެވެ.\nދަގަނޑޭ ޓީމަށް ނުނެގި އެއް ސަބަބެއްގެ ގޮތުގައި ކޯޗު ފާހަގަކޮށްފައި ވަނީ އޭނާގެ އުމުރެވެ. އަދި އޭގެ އިތުރުންވެސް ކުރިން ބުނިގޮތަށް ޑިސިޕްލިންނާއި ޓީމަށް 100 ޕަސެންޓް ދޭ ކުޅުންތެރިން ޓީމަށް ނެގި ކަމަށް ވިސްނިކަމަށްވެސް ކޯޗު ބުނެފައިވެއެވެ.\nދަގަނޑޭ ގައުމީ ޓީމާއެކު --- ސަން ފައިލް ފޮޓޯ\nއިންޑިއާގައި 2015 ވަނަ އަހަރު އޮތް ސާފް ޗެމްޕިއަންޝިޕަށްފަހު ދަގަނޑޭ ބުނެފައި ވަނީ އެ މުބާރާތުން ރިޓަޔާ ކުރި ކަމަށެވެ. އެހެން ނަމަވެސް މިވަގުތު ރަނގަޅު ފޯމެއްގައި ހުރި ދަގަނޑޭ ބުނީ، ކޯޗު ސެގަޓް އޭނާއަށް ޓީމުން ޖާގަ ދިން ނަމަ، މިފަހަރުގެ މުބާރާތަށް ދާން ތައްޔާރަށް ހުރި ކަމަށެވެ. އެހެން ނަމަވެސް އޭޭނާ ބުނީ ސްކޮޑު ނެގުމުގައި ކޯޗުގެ ވިސްނުމަށް އިހުތިރާމް ކުރާ ކަމަށާއި، އެދުމަކީ ސާފް ޗެމްޕިއަންޝިޕްގެ ތަށި އަނބުރާ ރާއްޖެ ގެނެސްދިނުމަށް ކަމަށެވެ.\nއެންމެފަހުން ރާއްޖެއިން 2008 ވަނަ އަހަރު ސާފް ޗެމްޕިއަންޝިޕްގެ ތަށި އުފުލާލި އިރު، ދަގަނޑޭއަކީ އެންމެ މުހިއްމު އެއް ކުޅުންތެރިޔާއެވެ. ދަގަނޑޭގެ ލެއާ ދާ އޮހޮރުވައިގެން ދިވެހި ޓީމުން، ދިވެހި ރާއްޖެ ފަހުރުވެރިކޮށްދިން ހަނދާން އެތައް ބަޔަކު އެބަހުއްޓެވެ. މިއަދުވެސް ދަގަނޑޭ ޓީމަށް ދިން ނަސޭހަތަކީ ކުޅުންތެރިންނަށް މުހިއްމު ނަސޭހަތެކެވެ.\nދަގަނޑޭ އޭނާގެ މީސް މީޑިއާގައި ކޮށްފައިވާ ޕޯސްޓްގައި ހިމަނާފައި ވަނީ މަޝްހޫރު އަންހެން ފުޓުބޯޅަ ކުޅުންތެރިޔާ އެލެކްސް މޯގަންގެ ބަސްކޮޅެކެވެ. އެލެކްސް މޯގަން އަކީ އެމެރިކާ ގައުމީ ޓީމާއެކު އޮލިމްޕިކް ރަން މެޑަލް ހޯދުމުގެ އިތުރުން ވޯލްޑް ކަޕްވެސް ކާމިޔާބުކޮށްފައި ކުޅުންތެރިއެކެވެ. ފީފާއިން ހޮވާ އެންމެ މޮޅު ކުޅުންތެރިޔާގެ އެވޯޑުގެ ގަދަ ތިނަކަށްވެސް ޝޯޓްލިސްޓް ކުރެވުނު އެލެކްސް މޯގަން އަކީ 2016 ވަނަ އަހަރުގެ ފީފާ ފިފް ޕްރޯގައި ހިމެނުނު ކުޅުންތެރިއެކެވެ.\nދަގަނޑޭގެ ޕޯސްޓްގައި ހިމަނާފައިވާ ބަސްކޮޅުގައި ބުނެފައި ވަނީ އަބަދުވެސް ބުރަކޮށް މަސައްކަތް ކުރުމަށެވެ. މެޗުގެ ފަހު ކަށި ގަނޑު ނުފުމޭހާ ހިނދަކު މެޗު ނިންމާ ނުލުމަށްވެސް އެ ބަސްކޮޅުގައި ވެއެވެ.\nދަގަނޑޭ ޓީމަށް ނަގަން ޖެހޭ ކަމަށް އެތަކެއް ދިވެހި ރައްޔިތުންނެއް ބުނަމުންދެއެވެ. އެކަމަށްޓަކައި އަޑު އުފުލުމުގެ ހަރަކާތެއްވެސް ކުރިއަށް ގެންގޮސްފައިވެއެވެ.\nބޮޑު ތަފާތަކުން އޭއެފްސީގެ މޮޅު ގޯލަކަށް ދަގަނޑޭގެ ގޯލު\nގައުމީ ޓީމްގެ ފުރަތަމަ 11 ގައި ދަގަނޑޭ ހިމަނައިފި\n"މި ހުރިހާ ދުވަހު އިންތިޒާރުކުރީ ދަގަނޑޭ މާފަށް އެދޭތޯ"


School Ge Imthihaan Laskuran Kuree Molhu Kameh, Namaves Libunee Landeh - Vaguthu\nސްކޫލްގެ އިމްތިހާން ލަސް ކުރަން ކުރީ މޮޅުކަމެއް، ނަމަވެސް ލިބުނީ ލަނޑެއް\nއެމެރިކާގެ ސްކޫލެއްގައި ދާދިފަހުން ހިނގި ބަޑި ޖެހުމުގެ ހާދިސާ އަކާއި ގުޅިގެން ދެމީހަކު ހިތާމަފާޅުކުރަނީ\nއެމެރިކާގެ ސްކޫލުތަކަށް މިފަހަކަށް އައިސް ދެވޭ ހަމަލާތަކުގެ ސަބަބުން ސަލާމަތީ ކަންކަން ވަރުގަދަކޮށްފައިވާ މި ދަނޑިވަޅުގައި އެމެރިކާގެ އަލަބާމާގެ ސްކޫލެއްގައި ކިޔަވަމުންދިޔަ ދަރިވަރަކު އެ ކުއްޖާގެ ސްކޫލަށް ހަމަލާދޭނޭކަމުގެ އިންޒާރުގެ މެސެޖެއް ފޮނުވިކަމުގެ ތުހުމަތުގައި ހައްޔަރުކުރެވިއްޖެއެވެ.\nއެމިލީ ނިކޯލް ވިލްސަން ނަމަކަށްކިޔާ އުމުރުން 18 އަހަރުގެ މި ކުއްޖާ ވަނީ ޓެކްސްޓްނައު ނަމަކަށްކިޔާ އެޕްލިކޭޝަނެއް މެދުވެރިކޮށް ކުޅޭ ކުޅޭ ބަޑިއެއްގެ އިމޯޖީއަކާއި ތާރީހާއި ގަޑި ހިމެނޭ މެސެޖެއް އޭނާގެ ސުކޫލަށް ފޮނުވައިފައެވެ.\nމިފަދަ މެސެޖުތައް އެމެރިކާގެ ފުލުހުން ވަރަށް ސީރިއަސްކޮށް ނަގަމުންދާއިރު މި މެސެޖުގެ މައްސަލައިގައި ކުރެވުނު ތަހުގީގުން ވަނީ އެމިލީ އެ މެސެޖު ކުރީ ސްކޫލުގެ އިމްތިހާނާއި ގާތްވެފައި އޮތުމާއިއެކު އިތުރަށް ކިޔެވުމަށް ވަގުތު ހޯދުމަށްޓަކައިކަމަށް ވަނީ އެނގިފައެވެ. މިފަދަ އިންޒާރުގެ މެސެޖެއްގެ ސަބަބުން ސްކޫލު ބަންދުވެ އިމްތިހާނު އޮންނަ ތާރީހު ފަސްކުރަން އެމިލީ ބޭނުންވީއެވެ. އެމިލީ އާއި ދެކޮޅަށް ވަނީ ޓެރަރިސްޓު ހަމަލާއެއް ދިނުމުގެ އިންޒާރު ދިން ކަމުގެ ދައުވާ އުފުލިފައެވެ.\nމި ދައުވާ ސާބިތުވެއްޖެނަމަ އެމިލީއަށް ދެ އަހަރުގެ ޖަލު ހުކުމެއް އަދި 15000 ޑޮލަރުގެ ޖޫރިމަނާއެއް ދެއްކުމަށް ކޯޓުން ހުކުމް ކުރުމަކީ އެކަށީގެންވާ ކަމެކެވެ.\nއެމެރިކާގެ ފްލޮރިޑާގެ ޕާކްލޭންޑްގެ ސްކޫލަކަށް ފެބްރުއަރީ 14 ވަނަ ދުވަހުވެސް ވަނީ އުމުރުން 19 އަހަރުގެ ޒުވާނަކު ދިން ބަޑީގެ ހަމަލާއެއްގައި 17 މީހުން މަރުވެ 15 މީހަކު ޒަހަމްވެފައެވެ. ވުމާއިއެކު މިފަދަ އިންޒާރުގެ މެސެޖުތައް ވަރަށް ސީރިއަސްކޮށް އެމެރިކާގެ ސަލާމަތީ ކަންކަމާއި ބެހޭ ފަރާތްތަކުން ދަނީ ނަގަމުންނެވެ.


Mi aharah dhen Dhivehi film eh neiy | Mihaaru\n"ގޮށްރާޅު" އަކީ އަންނަ ފެބްރުއަރީގައި ގެނެސް ދޭނެ ފިލްމެއް.\n12 އޮކްޓޯބަރ 2018 - 08:42\nމޫމިން ފުއާދު ޑައިރެކްޓްކޮށްފައިވާ "ނިވައިރޯޅި" އަންނަ އަހަރަށް ފަސްކުރި އިރު، ދެން އެ ފިލްމު އަޅުވާނެ ތާރީހެއް ވެސް އަދި ނޭނގެ އެވެ. އަހުމަދު ޝިނާން ޑައިރެކްޓްކޮށްފައިވާ "ގޮށްރާޅު" ފެބްރުއަރީގައި ގެނެސްދޭނެ ކަމަށް ޑާކް ރެއިނުން ބުންޏެވެ.\nމި ދެ ފިލްމު ފިޔަވައި ދެން މި އަހަރު އަޅުވާނެ ކަމަށް ސީދާ ތާރީހެއް ކަނޑައެޅި ފިލްމެއް ވެސް ނެތެވެ. އެހެންވެ ބާކީ މިއޮތް ދެ މަހުގެ ތެރޭގައި އެއްވެސް ފިލްމެއް ދިވެހި ސިނަމާ އަށް ނާންނާކެން މިހާރު ވަނީ ކަށަވަރުވެފަ އެވެ.\n"ގޮށްރާޅު" ގެ ޓްރެއިލާ: ފިލްމު އަޅުވާނީ އަންނަ އަހަރު.\nމި އަހަރު ގެނެސްދޭނެ ކަމަށް ބެލެވުނު ބައެއް ފިލްމުތަކުގެ ޑައިރެކްޓަރުންނާއި ޕްރޮޑިއުސަރުން ވެސް ބުނީ ފިލްމު އަޅުވާނެ މާހައުމެއް މި ވަގުތު ރާއްޖޭގައި ނެތް ކަމަށެވެ.\nރިޔާސީ އިންތިހާބު ބާއްވައި ނިމުމުން ގައުމަށް ސިޔާސީ ގޮތުން ހިމޭންކަން އައިސް، އަމާންކަން އަންނާނެ ކަމަށް ބެލެވުނަސް އެ މަންޒަރެއް އަދިވެސް ނުފެނެ އެވެ. ސިޔާސީ މަސްރަހުގެ ކަންކަން ހުރި ގޮތަށް ބަލާ އިރު، އަދިވެސް ފެންނަނީ ހަލަބޮލިވާން އުޅޭ ތަނެވެ.\nއެހެންވެ އަހަރުގެ ބާކީ މިއޮތް މި މުއްދަތުގެ ތެެރޭގައި ފިލްމެއް އަޅުވައިގެން ރިސްކެއް ނަގާކަށް ޕްރޮޑިއުސަރުން ވެސް ބޭނުމެއް ނުވެ އެވެ. އަނެއްކޮޅުން އަހަރުގެ ބޮޑު ޗުއްޓީ ވެސް ކުރިއަށް އޮތީ އެވެ.\n"މި އަހަރު ހިއެއް ނުވޭ އެއްވެސް ބަޔަކު ފިލްމެއް ދެން އަޅުވާނެ ހެންނެއް. އަހަރެމެން ވެސް ފިލްމެއް ގެނެސް ދޭން ވިސްނާފައި މިހާރު މިތިބީ އަންނަ އަހަރަށް މަޑުކޮށްލައިގެން،" ޕްރޮޑިއުސަރަކު ބުންޏެވެ. "ސިޔާސީ މަސްރަހު އޮތް ގޮތުންނާއި އަހަރުގެ ބޮޑު ޗުއްޓީ ވެސް ކުރިއަށް އޮތުމާ އެކު، މި އަހަރު ދެން ނެތް ފިލްމެއް އަޅުވާނެ އެކަށީގެންވާ ދަނޑިވަޅެއް ނޫން."\n"ސިޔާސީ މަސްރަހު އޮތް ގޮތުންނާއި އަހަރުގެ ބޮޑު ޗުއްޓީ ވެސް ކުރިއަށް އޮތުމާ އެކު، މި އަހަރު ދެން ނެތް ފިލްމެއް އަޅުވާނެ އެކަށީގެންވާ ދަނޑިވަޅެއް ނޫން."\nފިލްމު ހަދަނީ ބޮޑު ހަރަދެއްކޮށްފައި ކަމަށްވާތީ، މިކަހަލަ ދަނޑިވަޅެއްގައި ފިލްމު އަޅުވައިގެން މާލީ ގޮތުން ބޮޑު ގެއްލުމަކާ ކުރިމަތިލާން ވެސް ޕްރޮޑިއުސަރުންނާއި ޑައިރެޓަރުން ބޭނުމެއް ނޫނެވެ. ހަމައެއާ ސުވާލަކީ މާހައުލު މިހާރު އޮތް ގޮތުން ސިނަމާ އަށް ގޮސް ފިލްމެއް ބަލައިލަން ބެލުންތެރިންގެ އެއްވެސް ޝައުގުވެރި ކަމެއް އެބަ ހުރި ހެއްޔެވެ؟ ހާއްސަކޮށް ދިވެހި ފިލްމުތައް އަޅުވާ މަޖީދީ މަގުގައި ހުރި އޮލިމްޕަހަށް ބެލުންތެރިން ވަންނަން މި ދަނޑިވަޅު މުނާސަބު ވެސް ހެއްޔެވެ؟\nމި އަހަރުގެ މިހާތަނަށް4ފިލްމު ސަނަމާ އަށް އައިސްފައިވެ އެވެ، އެއީ "ދެވަންސޫރަ"، "ވަކިން ލޯބިން"، "ރޭވުމުން" އަދި "ތިޔަ ލޯތްބާ ދުރަށް" އެވެ. އެންމެ ފަހުން އޮލިމްޕަހުގައި ފިލްމެއް އެޅުވީ އެޕްރީލް މަހުގެ ތެރޭގަ އެވެ.\n"ނިވައިރޯޅި" ގެ ޓީޒާ ޓްރެއިލާއެއް: މި ފިލްމު ވެސް އަޅުވާނީ އަންނަ އަހަރު.\nއޭގެ ފަހުން ސިނަމާ އޮތީ އެއްކޮށް ފަޅުވެފަ އެވެ. ކުރިން އަޅުވާފައި އޮތް ދެ ފިލްމެއް އަޅުވައިގެން ވެސް ފިލްމުތަކަށް ލޯބި ކުރާ މީހުންނަށް އޮގަސްޓް މަހުގެ ތެރޭގައި ހިތްހަމަޖެހުމެއް ގެނެސް ދިނެވެ. އެއީ ފާތުމަތު ނަހުލާ ގެނެސް ދިން "ބޮސް" އާއި "4426" އާ އެކުގަ އެވެ.\nމި އަހަރު ވާނެ ކަމަށް ބެލެވުނު ބައެއް ފިލްމުތަކުގެ ތެރޭގައި އިސްމާއީލް ޝަފީގްގެ "ފޯޓީ ޕްލަސް" އާއި އަހުމަދު ޝަރީފްގެ "ބާކީވެފައި" އާއި އަބްދުﷲ (މުއާ) މުއާޒުގެ "ލީނާ" ހިމެނުނެވެ. އެކަމަކު ދެން މި ފިލްމުތަކަށް އިންތިޒާރުކޮށްލަން ޖެހެނީ އަންނަ އަހަރަށެވެ.\nޔަގީނުން ވެސް މި އަހަރުވެގެން ދާނީ ފާއިތުވި ދެތިން އަހަރާ އަޅާކިޔާ އިރު، ދިވެހި ސިނަމާ އަށް އެންމެބޮޑަށް ފަޅުކަން އައި އަހަރަށެވެ. މިދިޔަ އަހަރު 8 ފިލްމު ގެނެސް ދިން އިރު، އޭގެ ކުރީ އަހަރު9ފިލްމު އެޅުވި އެވެ.\nމި އަހަރު ދެން ފިލްމެއް އަންނަން ނެތަސް،9ވަނަ ދިވެހި ފިލްމު އެވޯޑްސް ޑިސެމްބަރު މަހު ބާއްވާނެކަން ނެޝަނަލް ސެންޓަ ފޮ ދި އާޓްސް (އެންސީއޭ) އިން ވަނީ އިއުލާންކޮށްފަ އެވެ. އެވޯޑަށް ފިލްމުތައް ހުށަހަޅަން ދިން ސުންގަޑި ވަނީ އޮގަސްޓް މަހުގެ ނިޔަލަށް ހަމަވެފަ އެވެ.\nއަނެއްކާ އެ އެވޯޑް ހަފުލާ ވެސް ބޭއްވޭނެތޯ އެއީ ސުވާލަކެވެ.


Ramadan Kareem, Furabandhugai thibey haalugaives heyokamuge fukehves dhoonukuraathi! - 247.mv\n11:34 AM, Tuesday 26, January 2021\nHulhukolhu 23:11 PM, Friday 24, April 2020\nލޮބުވެތި އަޚުންނާއި އުޚުތުންނޭވެ. މިއަދަކީ ބަރަކާތްތެރި ރަމަޟާން (ރޯދަ) މަހުގެ ފުރަތަމަ ދުވަހެވެ. މިއީ ހެޔޮކަމުގެ މައްސަރެވެ. އެފަދަ މާތްވެގެންވީ ދެވަނައެއް ނެތް، ބޮޑު ރެއެއް އެކުލެވިގެންވާ މައްސަރެވެ. ނަމަވެސް މިފަހަރު ރަމަޟާންމަސް އަޅުގަނޑުމެންނާ ކުރިމަތިވީ، މުޅިދުނިޔެ ރޯގާ ބަލިމަޑުކަމެއްގެ ބިރުވެރިކަން ތަޙައްމަލުކުރަމުން ދާ ދަނޑިވަޅެއްގައެވެ. ކޮރޯނާވައިރަސް ނުވަތަ ކޮވިޑް ނަވާރަގެ ސަބަބުން، އަޅުގަނޑުމެންގެ މި ރާއްޖެވެސް މިވަނީ ފުރަބަންދެއްގެ ތެރޭގައެވެ. ރައްޔިތުން މިވަނީ، ދަތި އުނދަގޫ އިމްތިހާނެއްގެ ތެރޭގައެވެ. އެހެން ނަމަވެސް، ރަމަޟާން މަހުގެ ޘަވާބާއި ދަރުމައިން އެންމެ މިންވަރެއްވެސް މަދެއް ނުވެއެވެ. ވަރުގަދަ އަގީދާއަކާއެކު ދެތުވެރި ނިޔަތަކާއެކު އެ ދަރުމައާއި ޘަވާބަށް އެދި ކުރިމަތި ލާ މީހާއަށެވެ. އެހެންކަމުން ތިޔަ އެންމެހައި ލޮބުވެތި އަޚުންނާއި އުޚުތުންނަށް މި ބަރަކާތްތެރި މައްސަރަށް މަރުހަބާއާއި ތަހުނިޔާ ކިޔަމަވެ. އަދި މި މައްސަރުގެ އެންމެ ފުރިހަމަ ޘަވާބާއި ދަރުމައަށް އެދި ދުޢާކުރަމެވެ.\nއަހަރެމެންގެ މައްޗަށް ރޯދަ ފަރުޟުކުރައްވައި، ﷲ سُبْحَانَهُ وَ تَعَالَى ވަހީކުރެއްވިއެވެ. "އޭ އީމާންވެއްޖެ މީސްތަކުންނޭވެ. ތިޔަބައި މީހުންގެ ކުރީގެ މީހުންގެ މައްޗަށް ފަރުޟުކުރެއްވި ފަދައިން ތިޔަ ބައިމީހުންގެ މައްޗަށްވެސް ރޯދަ ފަރުޟުކުރައްވައިފިއެވެ. އެއީ ތިޔަބައިމީހުން ތަގުވާވެރި ވުމަށްޓަކައެވެ."\nއެހެންކަމުން ޝައްކެއްވެސް ނެތްގޮތުގައި މި މައްސަރުގެ އެންމެ ބޮޑު ބޭނުމަކީ، އަހަރެމެންގެ ކިބައިގައި ތަގުވާގެ މާތް ސިފަ އަށަގެންނެވުމެވެ. އަދި ﷲގެ ރުހިވޮޑިގަތުމާއި ލޯބި ޙާސިލްކުރުމުގެ މަގު ފަހިކޮށްދިނުމެވެ.\nއަބޫ ހުރައިރާ (رضي الله عنه)ގެ އަރިހުން ރިވާކުރެއްވި ޤުދުސީ ޙަދީޘްފުޅެއްގެ މާނައިގައި ވެއެވެ.\n"މާތް ﷲ ވަހީކުރެއްވިއެވެ. ރޯދަ ފިޔަވައި އާދަމުގެ ދަރިޔާ ކުރާ ކޮންމެ ކަމެއްގެ ޘަވާބާއި ދަރުމަ ވަނީ އޭނާގެ އަމިއްލަ ނަފުސައްޓަކައެވެ. ރޯދައަކީ ތިމަން އިލާހަށް ޚާއްސަކުރެވިގެންވާ އަޅުކަމެކެވެ. އެ ރޯދައަށް ޖަޒާދެއްވާނީ ޚުދު ތިމަން އިލާހެވެ. ރޯދައަކީ އައްޑަނައެކެވެ. ތިޔަބައިމީހުންގެ ތެރެއިން މީހަކު ރޯދައަށް ހުރި ދުވަހެއް ނަމަ، ހަޑިހުތުރު ވާހަކަދެއްކުމާއި އަޑުގަދަކުރުމުން ދުރުހެލިވާހުށި ކަމެވެ. އަދި މީހަކު ބަދުބަސްބުނެ އަރައިރުން ވެއްޖެ ނަމަ، ތިމަން މިހުރީ ރޯދައަށޭ ބުނާ ހުށިކަމެވެ. ﷲ ގަންދީ ވިދާޅުވަމެވެ. ރޯދަވެރިޔާގެ އަނގައިގެ ވަސް، ﷲ سُبْحَانَهُ وَ تَعَالَىގެ ހަޟުރަތުގައި ގޮމަކަސްތޫރީގެ ވަހަށްވުރެ ވަސްމީރުކަން ބޮޑެވެ. ރޯދަވެރިޔާ އުފާވާނެ ދެވަގުތެއް ވެއެވެ. އެއީ އޭނާ ރޯދަވީއްލާ ވަގުތުގައްޔާއި، އޭނާގެ ވެރިއިލާހާ ބައްދަލުވާ ހިނދުގައެވެ."\nއެހެންކަމުން މިފަދަ މާތް މައްސަރެއްގެ ފުރިހަމަ ބޭނުން އޭގެ އެންމެ ފުރިހަމަ ގޮތުގައި ހިފުމަށް، "ފުކެއްވެސް ދޫނުކުރާނަމޭ" ބުނެ އަޒުމު ކަނޑައަޅާން ޖެހެއެވެ. އަދި އެކަން ފުރިހަމަ ގޮތުގައި އަމަލުން ސާބިތުކޮށްދޭން ޖެހެއެވެ. މިއީ އެ މައްސަރެއްގައި 1000 މައްސަރަށްވުރެ ހެޔޮކަން ބޮޑުވެގެންވާ ރެއެއް (ލައިލަތުލް ޤަދްރި) ﷲ سُبْحَانَهُ وَ تَعَالَى ލެއްވި މައްސަރެވެ. މާތްވެގެންވާ ކީރިތި ޤުރުއާން ބާވާތްލެއްވި މަތިވެރި މައްސަރެވެ.\nރަސޫލުﷲ صَلَّى اللّٰهُ عَلَيْهِ وَسَلَّمَ ހަދީޘްކުރެއްވި ބަސްފުޅެއްގެ މާނައިގައި ވެއެވެ. "އީމާންވެ ހުރެ ﷲގެ ވަޖުހަފުޅު އަދައިގެން ރޯދަހިފައިފި މީހާގެ އިސްވެދިޔަ ފާފަ ފުއްސަވައިދެއްވައެވެ".\nއެހެންކަމަށްވާނަމަ، އިންސާނަކަށް މިއަށްވުރެ އުފާވެރިކަމެއް އޮންނާނޭތޯއެވެ. މި ބަރަކާތްތެރި މައްސަރުގެ ފުރިހަމަ ދަރުމައާއައި ޘަވާބު ހޯދުމަށް ކަމަރު ބަނދެ، އެންމެ ފުރިހަމަ ޖޯޝާއެކު އަޅުކަމާއި އެހެނިހެން މަސައްކަތުގައި ވަގުތުތައް ހޭދަކުރާށެވެ. ދުނިޔެއަކީ ވަގުތީ ތަނެއްކަން ހަނދާނުގައި ބަހައްޓައިގެނެވެ. އާޚިރަތުގެ ދާއިމީ ގޯއްޗަށް އޭގެ އެންމެ ފުރިހަމަ ގޮތުގައި ވާސިލުވުމަށްޓަކައެވެ.\nކޮވިޑް ނަވާރައިގެ ފުރަބަންދާއެކު، މިސްކިތަށް ނުދެވުމުގެ ހިތްދަތިކަން އަޅުގަނޑުމެންގެ ކޮންމެ މުސްލިމެއްގެ ހިތުގައި ވެސް އަސަރާއެކު ވިންދުޖަހާނެއެވެ. އެހެން ނަމަވެސް، ގޭގައި ނަމާދުކުރުމަކުން އަޅުގަނޑުމެންނަށް މިންވަރުކުރައްވަފައިވާ ޘަވާބާއި ދަރުމައިން ހަމަ އެންމެ މިންވަރެއްވެސް އުނިނުވާނޭކަމުގެ ޔަގީންކަން ހިތުގައި ބާއްވަން ޖެހެއެވެ. ހާލަތާއެކު އުޅެން ދަސްކުރާންވީއެވެ. ތިމާގެ އަމިއްލަ ގޭގައި ނުވަތަ، މިވަގުތު ފުރަބަންދުގައި ހުންނާޖެހިފައިވާ ކޮންމެ ތަނެއްގައި ހުރެގެންވެސް މި މާތް މައްސަރުގެ ފުރިހަމަ ޘަވާބާއި ދަރުމައަށް މަސައްކަތްކުރާންވީއެވެ. މި މައްސަރުގެ ކޮންމެ ވަގުތު ކޮޅަކީވެސް ހެޔޮގޮތުގައި ބޭނުންކުރާ ވަގުތުކޮޅަކަށް ހަދާށެވެ. ކީރިތި ޤުރުއާން ކިޔެވުން އިތުރުކުރުމާއި، ފަރުޟު ފަސް ނަމާދަށް ރައްކާތެރިވުމާއި، ސުންނަތް އަޅުކަންތައްވެސް ގިނަ ކުރާންވީއެވެ. މި ނުރައްކާތެރި ހާލަތުން މިންޖުކުރައްވާތޯ ދުޢާކުރާން މިއަށްވުރެ ފުރިހަމަ ވަގުތެއް ކޮބައިތޯއެވެ. އެހެންކަމުން ގިނަގިނައިން ﷲ ހަނދުމަކޮށް ކޮވިޑް ނަވާރައިގެ ވަބާއިން އަޅަމެން މިންޖުކުރައްވާތޯ ދުޢާކުރާންވީއެވެ.\nއަދިވެސް އެއްފަހަރު މި ބަރަކާތްތެރި މައްސަރުގެ ހެޔޮ ދުއާއާ ތަހުނިޔާ 247ގެ ކިޔުންތެރީންނަށް ފޮނުވަމެވެ. އުންމީދަކީ ތިޔަ އެންމެހާ ލޮބުވެތި އަޚުންނާއި އުޚުތުންވެސް މި މައްސަރުގެ ފުރިހަމަ ހެޔޮ ޘަވާބާއި ދަރުމަ ހޯދުމެވެ. ފުރަބަންދާއި އިޖްތިމާއީ، އަދި ޖިސްމާނީ ގައިދުރުކަމާ އެކުވެސް، ޢާއިލީ އެއްބައިވަންތަކަމާއި، އެކުވެރިކަމާއި އިޖްތިމާޢީ އެއްބައިވަންތަކަން ރަނގަޅުގޮތުގައި ވަރުގަދަކުރާންވީއެވެ. ތިޔަ އެންމެހައި އަޚުންނާއި އުޚުތުންނަށް އުފާފާގަތި ދުވަސްތަކެއް މިންވަރުކުރެއްވުން އެދި ދުޢާކުރަމެވެ. ކޮވިޑް ނަވާރައިން ރައްކާތެރިވުމަށް ކުރެވެންހުރި ހުރިހާކަމެއް ކުރާށެވެ. ގައިދުރުކަމާއި، ސައިބޯނިލައިގެން ރަނގަޅަށް، ގިނަގިނައިން އަތްދޮވުމާއި، ޚާއްސަކޮށް ގޭގައި ތިއްބެވުމަށް ސަމާލުވާށެވެ، ކަމާގުޅޭ މާހިރުންނާއި މުއައްސަސާތަކުން ދޭ އިރުޝާދުތަކަށް ފުރިހަމައަށް އަމަލުކުރާށެވެ.\n247 ޚާއްސަ ހޭލުންތެރިކުރުވުން ރަމަޟާން 2020 ރޯދަމަސް ދީން